Има кворум. Откривам заседанието. Колеги, тъй като вчера остана една точка, която не можахме да разгледаме, искам да Ви предложа след изслушването на министъра на здравеопазването да направим гласуване по точка „Проекти на решения за промени в постоянни и временни комисии и делегация на Народното събрание“. Моля, гласувайте това да стане втора точка след изслушването на министъра. Гласували 183 народни представители: за 172, против няма, въздържали се 11. Предложението е прието. Съобщения: От Сметната палата в Народното събрание е постъпила актуализирана програма за одитна дейност на Сметната палата за 2019 г. с направените изменения към нея. Програмата е внесена с писмо № 924-00-21 от председателя на Сметната палата. Материалът е предоставен на Комисията по бюджет и финанси и е на разположение на народните представители в Библиотеката на Народното събрание. От Националния статистически институт е постъпила информация „Инфлация и индекси на потребителските цени за ноември 2019 г.“. Материалът е на разположение на народните представители в Библиотеката на Народното събрание. Продължаваме с: ИЗСЛУШВАНЕ НА МИНИСТЪРА НА ЗДРАВЕОПАЗВАНЕТО КИРИЛ АНАНИЕВ. „На основание чл. 113 от Правилника за организацията и дейността на Народното събрание предлагаме да се проведе изслушване на министъра на здравеопазването Кирил Ананиев относно спиране на спешен прием в Детската болница. На основание чл. 53, ал. 3 от Правилника изслушването да се включи като точка първа за четвъртък от Програмата на Народното събрание за периода 18 – 20 декември 2019 г.“ Колеги, имате думата да обосновете повода за изслушването. Заповядайте, господин Йорданов. Имате пет минути да ни запознаете.
Уважаема госпожо Председател, уважаеми колеги! Уважаеми господин Министър, повод за искането ни за изслушване е смъртта на тригодишния Александър и съдебномедицинската експертиза за това. Причините са системните проблеми в българското здравеопазване, бележещи отрицателна тенденция. На първо място, липсата на комуникация и съгласуваност в дейността на отделните структурни звена в здравеопазването, „Спешна помощ“, извънболнична и болнична помощ, между отделните многопрофилни и специализирани болнични заведения. Всичко това се отрази и в конкретния случай, когато детето преминава през три болници без направление от личния си лекар. Случай като този представлява най-яркото опровержение на тези здравни апологети, които в началото на прехода считаха, че приватизацията е панацеята и ще се формира един пазар на медицински услуги, който ще формира всичките отношения в здравеопазването. Оказа се, че това не може да се случи. Кой разреши от една година и половина спешната помощ в София да не транспортира болни от едно болнично заведение в друго, когато те в повечето случаи се нуждаят от реанимобил? Колко болници в София притежават реанимобил и как Здравното ни министерство допусна това – едва след смъртта на детето? Като голямо постижение се съобщи на медиите, че столичната „Спешна помощ“ ще транспортира болни деца при нужда между трите болници, определени за това. Сякаш това не е нейно основно задължение? Системата ни на здравеопазване има спешна нужда от основната координираща роля на Министерството на здравеопазването, а не само то да е в ролята на проверяващ след инциденти и контролиращ финансовата дисциплина. На второ място е очевадна немощността на Здравното ни министерство да се справи с кадровите проблеми. Интензивното отделение в единствената публична българска педиатрична болница спира дейността си поради липсата на двама лекари. Кой допусна това? Болница с най-високо ниво на компетентност – трето ниво, затваря най-важното си отделение, в което се спасява детският живот, и насочва децата към други болници. Така се губи ценно време, което може да има непоправими последици. И в крайна сметка допустима ли е дейността на болница от този ранг без интензивно отделение? Отговорът е категорично не! И Здравното министерство не може да осигури двама лекари в спешен порядък. Това просто, уважаеми колеги, не е за вярване. Но това е тенденция. Всички ние си спомняме как областната болница в Търново затвори Отделението по уши, нос и гърло. Пациентите бяха насочени към Габрово и към Горна Оряховица. Родилното отделение в Свищов беше затворено. Родилките трябваше да пътуват почти 90 км до Велико Търново. Родилното отделение в Тетевен беше затворено. Родилките трябва да пътуват до Троян или до Ловеч между 60 и 70 км. Всичко това трябва да кажем, че в България никога не е имало толкова много лекари. Тук ни е много интересно становището на Министерството на здравеопазването, когато преди няколко месеца беше разрешено разкриването на още един медицински факултет – в Бургас. А проблемът е просто в необходимостта от оптимална система за специализацията на тези лекари. Да не забравяме за медицинските сестри – едно съсловие, което продължава да чака разрешаване на основните си проблеми, справедливо заплащане, подобряване на условията на труд и професионалната мотивация. На трето място – въпросът за възмездието. Възмездието беше въведено като термин от премиера. Но кой чака възмездие? Нима премиерът и министърът на здравеопазването не посочиха като евентуални виновници за това, което се случи при смъртта на тригодишния Александър, двама лекари и трима директори на болници и те бяха отстранени от работа. Но съдебномедицинската експертиза сочи друго. Кой ще компенсира социалния и обществен натиск върху тези лекари? Те ще могат ли да лекуват спокойно? Не. Този въпрос е много важен. И всички въпроси, които Ви поставяме, господин Министър, се очакват с интерес от здравната и не само от здравната ни общност, и се надяваме, че Вие ще пристъпите отговорно към отговора си. Благодаря Ви.
Благодаря, уважаеми господин Йорданов. Господин Министър, имате 10 минути да информирате Народното събрание по въпросите, които са предмет на изслушването.
Уважаема госпожо Председател, уважаеми госпожи и господа народни представители! Министерството на здравеопазването провежда държавната политика в областта на здравеопазването въз основа на Националната здравна стратегия и управленската програма на правителството за периода 2017 – 2021 г. Националната здравна стратегия е интегриран документ за развитие на системата на здравеопазване в България, който обхваща пълния комплекс от действия в областта на здравеопазването, като същевременно създава условия за постигане на националните стратегически цели, заложени в Националната програма за развитие „България 2020“. Националната здравна стратегия е отправна точка за разработване и осъществяване на здравната политика на всички равнища. Националната здравна стратегия е фундаментът, върху който се гради политиката в сектора. Детското здраве е един от основните приоритети в стратегията като подобряването на основните показатели в тази област и приближаваното ѝ към средните европейски стойности са изведени като национални цели. Израз на това е и приетата Национална програма за подобряване на майчиното и детско здравеопазване 2014 – 2020 г. Състоянието на педиатричната помощ е обект на специално внимание в раздела „Здравеопазване“ в управленската програма на правителството. По тази причина правителството, респективно Министерството на здравеопазването, регулярно осигуряват и допълнително финансиране на дейности, свързани с подобряването на детското здравеопазване. В последните години състоянието на педиатричната помощ е незадоволително, както по отношение на извънболничната, така и по отношение на болничната помощ. Причините за това са многофакторни и комплексни, като най-съществената е липсата на Национална многопрофилна университетска детска болница. Разкъсана и неефективна е връзката между общопрактикуващите лекари и педиатричните клиники и отделения в болниците. Оценяването на цените на клиничните пътеки в областта на педиатричната помощ са сериозен фактор за незначителния интерес от младите лекари да придобиват специалност по педиатрия. За съжаление, на 14 ноември 2019 г. се случи трагичният инцидент с тригодишния Алекс. Веднага разпоредих да бъдат извършени спешни проверки по случая в трите болници, които имат пряко отношение по случая – Детската болница, Болница „Лозенец“ и Болница „Пирогов“ от компетентните административни органи. Сезирана е и прокуратурата. Създадена бе необходимата организация, така че нито едно дете да не остане, без да му е оказана в пълен обем и навреме необходимата медицинска помощ и грижи. Проведе се незабавна среща с ръководителите на държавни лечебни заведения и на Центъра за спешна медицинска помощ в град София. Създаде се координационен механизъм, който регламентира приемa на деца при спешни случаи, както и при привеждане на деца от едно лечебно заведение към друго. Болница „Пирогов“ пое ангажимента да осигури спешния прием на деца на територията на София, а при необходимост и извън столицата, като за целта Министерството на здравеопазването ще подпомогне лечебното заведение за осигуряване на необходимата материална база. В тази връзка ще се ползва консултативната помощ на педиатри от други лечебни заведения по профила на редица тесни педиатрични специалности, като например „Детска ендокринология“, „Детска гастроентерология“, „Пулмология“ и така нататък. Ще се използват в максимална степен административният капацитет и на Националната кардиологична болница в областта на кардиологията, и спешността и интензивното лечение в тази област, както и на Александровска болница в областта на пулмологията. По отношение на Специализираната детска болница освен административният одит и контролът, който ще се осъществи за подобряване на организационната и административна дейност, се търсят възможности за осигуряване на 24-часово присъствие поне на двама анестезиолози за нуждите на отделението за интензивно лечение в Специализираната болница. На 17 декември 2019 г. е въведена промяна в реда за регистрация на потока от пациенти в болницата, като всички се регистрират в регистрационен журнал с отбелязване на часа на появяване на територията на лечебното заведение и получават поредния номер. Плановите пациенти получават номер с бял цвят, а спешните – с червен, като им се дава приоритет при повикване в приемен кабинет. Предстои проучване на техническите и финансовите възможности за въвеждане на автоматизирана билетна система. Ще бъдат предприети действия за преобразуване на приемния кабинет за планови пациенти на Консултативно-диагностичния блок на територията на дъщерното дружество на болницата, Медицински център – СИМП по детски болести, и по този начин дефинитивно разделяне на потока на плановите пациенти от този на спешните, като намиращият се там на територията на болницата приемен кабинет ще остане само за спешни пациенти. В същото време, използвайки периода, когато интензивното отделение към Клиниката по пневмология няма да функционира, се организира текущ ремонт, от какъвто се нуждае, с помощта на държавата, спонсори и доброволци. С оглед провеждане на строително-ремонтните дейности се налага интензивното отделение към Клиниката по пневмология да започне нормалната си работа, считано от 20 януари 2020 г. През този период, както казах и преди мъничко, децата, нуждаещи се от интензивно лечение, ще бъдат насочвани в приемните на Университетската многопрофилна болница за активно лечение и спешна медицина „Пирогов“, Националната кардиологична болница, Александровска болница, за което са сключени договори между двете лечебни заведения. Благодаря.
Благодаря Ви, уважаеми господин Министър. Колеги, знаете, по процедура всяка парламентарна група има право на два въпроса. Започваме от парламентарната група на ГЕРБ. Заповядайте за първи въпрос, господин Иванов.
Уважаема госпожо Председател, уважаеми господин Министър, колеги! Днес ще обсъдим един изключително важен проблем, а именно разпоредената административна проверка в Специализираната детска болница и за резултатите от нея. Много думи се изговориха през последните две седмици. Бяха хвърлени изключително много нападки върху нашите колеги доктори, които денонощно се грижат за здравето на хората, в случая на нашите деца – бъдещето на България. Тук от тази висока трибуна трябва също така да отбележим и това, че ние сме в дълг към обществото, тъй като за толкова много години бяха правени три опита да бъде изградена една детска болница, която да функционира, която да дава една пълна грижа за нашето население. Смятам, че е изключително важно днес да чуем една достоверна информация от направената проверка, за да се спрат всякакви спекулации в обществото относно това дали нашите лекари имат някаква вина. Затова, господин Министър – обръщам се към Вас, моля да ни дадете точната информация за проведената проверка към Специализираната детска болница. Благодаря Ви.
Благодаря Ви, уважаеми господин Иванов. Господин Министър, заповядайте.
Уважаема госпожо Председател, уважаеми госпожи и господа народни представители, уважаеми доктор Иванов! В лечебното заведение беше извършена проверка от звено „Вътрешен одит“ на Министерството относно финансовата, техническата и кадровата обезпеченост. При проверката е установено следното. Финансова обезпеченост. Към 9-месечието на 2019 г. е реализирано увеличение на приходите с 21,98% спрямо същия период на миналата година, като същевременно обаче се наблюдава и увеличение на разходите с 19,62%. Приходите на болницата за 9-месечието на 2019 г. са в размер на 5 млн. 739 хил. лв., като от тях най-голям дял представляват приходите от продажба на услуги – 4 млн. 792 хил. лв., от които 4 млн. 175 хил. лв. са от НЗОК. Приходи от централна доставка на консумативи – 266 хил. лв., финансирания от Министерството на здравеопазването – 559 хил. лв., и други приходи – 121 хил. лв. Общият размер на разходите към 9-месечието на 2019 г. е в размер на 5 млн. 810 хил. лв., като от тях най-голям дял заемат разходите за заплати и възнаграждения на персонала не по трудови правоотношения – 2 млн. 814 хил. лв. или 48,43% от разходите, разходите за материали – 1 млн. 43 хил. лв. или 17,95%. Следва да се отбележи, че към 30 септември 2019 г. болницата няма просрочени задължения. На този етап дружеството може с наличните си краткосрочни активи да покрие всичките си краткосрочни задължения. Техническа обезпеченост. В лечебното заведение в експлоатация е оборудване със стойност на придобиване 4 млн. 925 хил. 472 лв., като при необходимост ще бъдат предвидени средства за допълнителни капиталови инвестиции за покриване на спешни потребности на лечебното заведение. Кадрова обезпеченост. Съгласно длъжностните разписания в болницата са разкрити 292 щатни бройки, като към 1 януари 2019 г. има 248 заети щатни бройки, новоназначените служители са 31, а освободените – 35. Констатирано е, че в клиниките и отделенията има 26 незаети бройки, от които един лекар, 24 медицински сестри и един технолог. Текат предизвестия за прекратяване на трудовите правоотношения с двама лекари, педиатри и двама лекари анестезиолози. Във връзка с констатираните незаети щатни бройки е препоръчано на ръководството на лечебното заведение да предприеме незабавни действия за привличане на специалисти. Днес тези разговори се водят с цел възможно най-бързо да се преодолее тази криза. За решаване на проблема с недостига на необходимия брой медицински специалисти ще бъдат търсени различни варианти с цел оптимално функциониране на всички звена в лечебното заведение, което да гарантира достъпни и качествени здравни услуги на населението. В тази връзка следва да се отбележи, че към 30 септември 2019 г. средната брутна работна заплата на персонала на Детската болница „Проф. Иван Митев“ е 1225 лв., при отчетена за 2018 г. – 994 лв., тоест увеличението е с 23,24%. Увеличението на средната брутна работна заплата при медицинските специалисти е 7,68%, докато при лекарите със специалност – 26,4%. По категории персонал същата е, както следва: лекари със специалност – 1556 лв., лекари без специалност – 1296 лв., медицински специалисти – 1190 лв., санитари – 951 лв., висш немедицински персонал – 1582 лв., и друг персонал – 1091 лв. Благодаря.
Благодаря, уважаеми господин Министър.
Процедура!
Процедура – заповядайте, господин Михайлов.
Уважаема госпожо Председател, уважаеми господин Ананиев, уважаеми доцент Иванов! Аз не знам дали някой в залата разбра какво Ви пита доцент Иванов, но аз го разбрах много добре. Той Ви попита – да изнесете, ако е възможно, въпреки че според мен не е възможно, тъй като има следствени действия по този въпрос, информация за проверка във връзка с фаталния случай в Националната педиатрична болница. А не да говорим за брутната заплата, за заетите бройки. Аз съм страшно учуден, че интелигентен човек като Вас – може би не сте го чули какво Ви е питал?
Вие не сте го разбрали. Това е за административната проверка.
Аз го разбрах много добре. Ако той смята, че не съм го разбрал, нека да стане колегата Иванов и да го сподели тук, в залата. Но той Ви питаше конкретно за проверката по случая и аз отидох по време на Вашия отговор и го попитах. И Ви моля този въпрос да го изясним. Иначе говорим като на различни планети въобще, господин Министър. Благодаря Ви, госпожо Председател.
Благодаря, уважаеми господин Михайлов. Втори въпрос – от парламентарната група на БСП, заповядайте.
Уважаема госпожо Председател, уважаеми господин Министър, уважаеми дами и господа! Аз отново ще започна с това, че в края на месец ноември цялата общественост беше потресена от смъртта на 3-годишно момченце, починало вследствие на обиколка в три столични болници. Тогава след едно емоционално изказване на премиера, където вместо справедливост и правосъдие, бе използвана думата „възмездие“ – напуснаха лекари, работещи в Детската болница, и бяха отстранени временно директорите на трите болници – „Лозенец“, „Пирогов“ и Детската болница „Проф. Иван Митев“ в София. Вследствие на всичко това интензивното отделение на Педиатричната болница остана без необходимия минимум анестезиолози и бе ограничен приемът на спешни случаи в нея. По Вашите думи – назначихте проверка на болницата, цитирам: „за да установим от какви кадри има нужда, каква е липсата и на какви специалисти и има ли проблеми с апаратурата и с техниката“. Пак според Вас, проверката трябваше да приключи до 5 януари, сега разбираме, че това ще бъде до 20 януари и се надявам да има необходимият брой анестезиолози, за да се започне отново работата както трябва и да се възстанови спешният прием. Уважаеми господин Министър, използвам Вашето присъствие в залата за реакция, защото преди няколко дни след среща при премиера с протестиращите медицински сестри се получи едно противопоставяне на специалистите по здравни грижи срещу лекари по повод трудови възнаграждения. Извинявайте, но това е безумие! Това са хората, на чиято екипна дейност поверяваме най-ценното си и това е здравето ни – нашето, на близките ни, на всеки един българин, на цялата нация. И не може, и не трябва, заради няколко десетки, да кажа – стотици, самозабравили се нахалници, помислили си, че здравето и животът ни им принадлежат, да се сатанизира и обругава едно цяло съсловие!
Въпросът, господин Тасков.
Именно заради такива търговци – казвам го без кавички, ни трябва реформа в сектора. Защото здраве и търговия, болници и търговски дружества, са несъвместими понятия. А сега като принципал на държавните болници: не смятате ли, че въпросът с възнагражденията може да се разреши от Вас, приемайки наредбата за трудовите възнаграждения в държавните и общински болници, която да определи минималните възнаграждения за ангажираните в този тип здравни заведения и едва след това да се разпределят допълнителни премии? Благодаря.
Благодаря, уважаеми господин Тасков. Господин Министър, заповядайте.
Уважаема госпожо Председател, уважаеми госпожи и господа народни представители! Аз мисля, че всички сте убедени, че най-малко министърът на здравеопазването ще желае да има напрежение в здравната система. Естествено е, че работата в екип е основният начин, по който трябва да се работи в едно лечебно заведение. Уважението между отделните участници, отделните медицински специалисти трябва да е налице, и то във всички отношения между тях в лечебния процес. Като министър на здравеопазването правя всичко възможно да водя диалог с всички медицински съсловия, с всички медицински специалисти, така че да се създаде необходимата организация, да се дава възможно най-доброто качество и обем медицинска дейност на българските граждани. Аз не съм привърженик на противопоставяне на отделните медицински съсловия в лечебните заведения и не само в тях. По отношение на заплатите – това беше всъщност въпросът. До този момент Вие знаете, че имаше утвърден от мен механизъм за формиране на разходите за персонал в лечебните заведения и тяхното разпределение между отделните специалности – лекари, професионалисти по здравни грижи, санитари и немедицински персонал. Вторият нормативен акт, той не е нормативен акт, но вторият – Колективният трудов договор, който регламентираше началните нива на заплатите в лечебните заведения, даваше определени начални заплати също за лекари, за професионалисти по здравни грижи и санитари. Особеното при Колективния трудов договор е, че тези нива не са задължителни, а са препоръчителни и за постигане в един двугодишен период от време. След разговорите с медицинските сестри и другите професионалисти по здравни грижи, и лекарите, разбира се, преценихме, че този въпрос трябва да бъде регламентиран в Националния рамков договор, за да има в течение на годината устойчивост при получаване на възнагражденията. В Националния рамков договор, който ще подпишем с Българския лекарски съюз в понеделник, се предвижда ниво на разходите за персонал в рамките на общите приходи, които получава лечебното заведение, и след това от тези вече разходи за персонал има съотношение между това, което ще получава лекарят, професионалистът по здравни грижи и санитарят. Така че това ще дава една предварителна сигурност, предвидимост при формирането на разходите за персонал в лечебните заведения. Благодаря.
Благодаря, уважаеми господин Министър. Следващият въпрос е от ДПС. Заповядайте, госпожо Джафер.
Уважаема госпожо Председател, уважаеми господин Министър, дами и господа народни представители! Разбираме смисъла на този дебат като опит да се направят поуки, да се извлекат решения по отношение на функционирането на здравната система. Трудно се ориентираме обаче каква точно е целта, защото според изказванията на колегите отляво, които внесоха искането за това изслушване, те искат по-широк дебат върху проблемите на цялата система, докато колегите от ГЕРБ се опитват да концентрират разговора по темата с Александър, на три години, който, за съжаление, е еманация на проблемите в здравната система. Ето защо ние смятаме, че проблемите са толкова сериозни и този случай е само върхът на айсберга на системните проблеми в здравеопазната система. Отговорът с клишета – че има стратегия, че има правителствена програма, че има решения, по които се работи, няма да помогнат за извличането на тези изводи, господин Министър. Защото стратегии може да има, програма може да има, но няма единна информационна система. Ако имаше електронна здравна карта, щеше да е ясно къде е ходило детето, какво му е изписано, кой го е прегледал, в колко часа го е прегледал. Ако имаше единна информационна система, станала почти легендарна вече, щеше да е ясно може би и кой ще носи отговорност. Очертаха се и други проблеми – желанието да се противопостави медицинското съсловие на пациенти, за да се реши частично някакъв проблем, макар и моментно и с краткосрочен ефект, само че дългосрочните поражения са много по-сериозни.
Времето, госпожо Джафер.
Ето защо ние искаме да върнем разговора в посока: каква е ситуацията в момента с интензивните легла и работата на структурата в Детската болница; какво стана след напускането на двамата колеги и докъде стигнаха нещата? „Пирогов“ няма потенциал да поема и деца, които са с такива инфекции, защото там интензивното отделение е определено и е подготвено да работи само с деца, които са преживели травми – ортопедични случаи. Искаме отговор на въпроса: какво стана с Интензивното отделение в болницата, дали ще функционира и кога?
Благодаря, уважаема госпожо Джафер. Господин Министър, заповядайте.
Уважаема госпожо Председател, уважаеми госпожи и господа народни представители! Уважаема доктор Джафер, аз мисля, че в първоначалното ми изказване дадох отговор на този въпрос. В момента се водят преговори за двама анестезиолози, които да осигурят екипа, който трябва да работи, за да функционира Интензивният сектор, така че до 20 януари, когато ще приключи ремонтът. Вие знаете, че в обществото излезе информация, че тази болница се нуждае и от ремонт, в момента осъществяваме и този ремонт и на 20 януари считаме, че Интензивният сектор ще започне да работи в капацитета, в който е одобрена неговата дейност. Благодаря.
Благодаря, уважаеми господин Министър. От групата на „Обединени патриоти“? Заповядайте, господин Поповски.
Уважаема госпожо Председател, уважаеми колеги! Уважаеми господин Министър, искам да направя една малка ретроспекция на това, което е направила държавата в последните години за майчиното и детско здравеопазване, направени са и някои нелоши неща. Първо да припомня, че държавата осигурява здравно всички деца до 18-годишна възраст. В някои от европейските държави децата се осигуряват от работещите родители – удържат се здравни вноски, а в България от много години откакто съществува тази система, тези здравни вноски се плащат от държавата. Другото важно нещо, което стана преди няколко години в детското здравеопазване, е това, че по линия на Националната здравноосигурителна каса личните лекари могат да дават неограничен брой направления за педиатри. Това се въведе преди няколко години – не си спомням точно коя година беше, но това улеснява личните лекари към изпращане на децата, които са със сериозни проблеми, към специалист – безлимитно, което също е важно, защото знаете колко много други дейности в момента са лимитирани днес в България. Мога да кажа като част от мнозинството, какво е направено по линия на нашето правителство и като цени на клиничните пътеки в последните две-три години. Когато започна да функционира това правителство, цената на едно раждане – това е клинична пътека № 5, която касае и Цезаровото сечение, беше само 580 лв. При трите бюджета, които гласувахме вече, за следващата календарна година цената ще нарасне някъде около 950 лв., тоест това е с около 40%. Това дава възможност за едно по-добро финансиране на болниците, които осъществяват тази дейност – специално раждането, в ситуацията, в която сме от години наред, в една демографска криза. Моят въпрос към Министъра, е следният: какво е изпълнението на Програмата по майчиното и детско здравеопазване на Министерството – някакви факти, каквито прецени Министърът, че са важни за аудиторията? Благодаря.
Благодаря, уважаеми господин Поповски. Господин Министър, заповядайте.
Уважаема госпожо Председател, уважаеми госпожи и господа народни представители! Уважаеми доктор Поповски, Националната програма за подобряване на майчиното и детско здраве 2014 – 2020 г. има за цел да осигури комплексни мерки за подобряване грижите и медицинското обслужване на рисковите бременни, родилки и за деца с хронични заболявания и увреждания, включително недоносени. По Програмата се финансират дейности, които надграждат дейностите, осигурявани по реда на здравното осигуряване и за които няма осигурено финансиране от други източници, но имат значителен здравен ефект, свързан с ранната диагностика и комплексното лечение на определени заболявания. Реалното изпълнение на дейности по Програмата стартира през месец септември 2015 г. За изпълнение на дейности по Програмата Министерството на здравеопразването има сключени договори с университетски и специализирани болници – областни, общински и частни многопрофилни болници; разкрити са 31 здравно-консултативни центрове за майчиното и детско здраве във всички областни градове и в някои университетски болници, в които лекари, психолози и социални работници осигуряват консултативни и логистични действия, свързани с организиране на комплексното медицинско наблюдение на деца с увреждания и хронични заболявания, бременни с повишен медицински риск, патология на бременността или наличие на хронични заболявания и увреждания. Чрез Програмата е въведен масов неонатален слухов скрининг за новородени с цел ранно откриване и навременна интервенция при увреждане на слуха. Той се провежда във всички лечебни заведения за болнична помощ с разкрити родилни и неонатологични структури. През 2016 г. обхватът на неонаталния скрининг е 80%, а през 2017, 2018 и 2019 г. достигна 87% от всички новородени. От началото на Програмата до момента Министерството на здравеопазването е финансирало дейности по Програмата на обща стойност 12 млн. 182 хил. 722 лв., от които за: 33 920 медицински консултации и домашни посещения; 77 646 изследвания в рамките на биохимичен скрининг за бременни; 7369 медико-социални планове за деца с хронични заболявания; 208 266 изследвания в рамките на неонаталния слухов скрининг. През 2020 г. е осигурена устойчивост по бюджета на Министерството на здравеопазването за финансиране на дейностите на тази програма. Благодаря.
Благодаря, уважаеми господин Министър. От ВОЛЯ? Няма да имаме въпрос. Преминаваме към втория кръг въпроси. От ГЕРБ? Заповядайте, господин Тончев.
Благодаря Ви, госпожо Председател. Уважаема госпожо Председател, уважаеми господин Министър, уважаеми колеги! Тази пролет бяхме свидетели на протестни действия на медиците от Националната детска болница „Проф. д-р Иван Митев“. Както Вие, така и госпожа Жени Начева – председател на Надзора на НЗОК, се срещахте с протестиращите, медиците бяха приети през месец май и от премиера господин Бойко Борисов. Господин Министър, бихте ли ни уведомили: какво беше договорено на тези срещи и какво е изпълнено досега? Благодаря.
Благодаря Ви, господин Тончев. Господин Министър, заповядайте за отговор.
Уважаема госпожо Председател, уважаеми госпожи и господа народни представители! Уважаеми господин Тончев, Министерството на здравеопазването съвместно с ръководството на Специализираната детска болница проведе няколко срещи за решаване на проблемите, пред които е изправена педиатрията. Един от ангажиментите, който беше поет и изпълнен, е ангажиментът на държавата за финансиране, като с Постановление № 121 на Министерския съвет от 16 май 2019 г. правителството на Република България отпусна средства в размер на 2 млн. 200 хил. лв. за финансиране на дейностите по Националната програма за подобряване на майчиното и детско здравеопазване, осигурена е и устойчивост на предоставеното финансиране. В резултат на това Специализираната детска болница получи през 2019 г. допълнително средства в размер на 1 млн. 700 хил. лв. Правителството отпусна 1 млн. 250 хил. лв. за закупуване на медицинска апаратура, апарати за дихателна реанимация и кувьози за нуждите на педиатричната болнична помощ с цел подобряване на неонаталната дейност и скъсяване на болничния престой. Предстои сключването на договори по провеждане на обществени поръчки за това оборудване. С Анекса към Националния рамков договор от 2018 г., от 1 юли 2019 г. са увеличени цените на 32 клинични пътеки по неонатология и педиатрия от 20% до 30%, както и разделянето на 41 клинични пътеки заради предложението за увеличение на цени на клинични пътеки за лица на възраст до 18 години, изпълнявани в клиники и отделения по педиатрия. В резултат на това увеличение за периода от юли до декември Детската болница е получила над 700 хил. лв. допълнителни приходи за осъществяване на медицинска дейност. Пое се ангажимент за това лечебно заведение да няма ограничения на ниво отделения и клиники за броя на леглата, на които се приемат пациенти, за разлика от всички останали болници на територията на страната. Това правило е регламентирано по принцип в Националния рамков договор, но за това лечебно заведение се направи изключение. Благодаря.
Благодаря, уважаеми господин Министър. Парламентарната група на БСП. Процедура – заповядайте, госпожо Анастасова.
Госпожо Председател, господин Министър, колеги! Взимам процедура, защото аз не знам къде присъствам и на какво? Въпросът е: изслушване на министъра относно спирането на спешния прием в Детската болница. То не бяха срещи с премиера, то не бяха отпускани средства. Аз не знам, пишат ли Ви тези неща? [[Шум и реплики.]]
Каква е процедурата?
Слушам Ви.
Госпожо Председател, не допускайте такива отговори в залата. Има въпроси, има изслушване по процедурите и по нашия Правилник. Поискано е от народните представители, а съответно министрите са задължени да се справят с това нещо и да отговарят на това, което ги питаме.
Министрите Ви отговарят!
Съжалявам, ако за Вас това е отговор, госпожо Дариткова, за нас не е.
Министърът отговаря на точно зададените въпроси, госпожо Анастасова, следя това. Заповядайте за въпрос, господин Тимчев.
Благодаря Ви, госпожо Председател. Уважаеми господин Министър, уважаеми колеги! Да сте чули да има частна педиатрична болница? Не сте чули и поне аз не знам да има такава. Сами ще си отговорите защо няма частна педиатрична болница. Понеже тук стана въпрос за финансиране, какви са средствата? Освен финансирането на системата трябва да има и организация. Повдигна и се въпросът – Вие го отчетохте във Вашето изказване, че са нарушени основните връзки между отделните елементи на цялата система: лични лекари със спешна помощ; спешна помощ с болница; лични лекари с болници, местят се пациенти от болница в болница. Във финансовия отчет на Министерството имаше една графа – по спомен, че са похарчени 90 милиона за прехвърляне на болните от една болница в друга болница. А какви са резултатите?! Трагични са, господин Министър, трагични! Тъй като казахте, че един от основните проблеми, който ще реши проблема в детското здравеопазване, е изграждането на Детската педиатрична клиника, първо ще Ви върна назад. Аз не мога да проумея, че един ремонт е причината, за да спре дейността на цяла национална клиника, както и липсата на двама анестезиолози в XX век в България. Какво е състоянието на другите интензивни отделения в страната? Представяте ли си?! Ремонтът ли ще повиши качеството и ефективността на работата на едно болнично заведение?!
Въпросът, господин Тимчев.
Ако ще със златни плочки да е болницата, но няма ли го субективния фактор, няма да се случат нещата. Трябва да Ви задам въпрос: първо, Вие имате ли визия като каква ще бъде тази Детска педиатрична болница, която ще изградите – дали ще бъде детски „Пирогов“, или ще бъде една модерна многопрофилна педиатрична болница? [[Реплики от ГЕРБ и ДПС.]] Да, направих лапсус. Другото, има ли срокове по отношение на нейното изграждане? Благодаря Ви.
Благодаря Ви, господин Тимчев. Господин Министър, заповядайте.
Уважаема госпожо Председател, уважаеми госпожи и господа народни представители! Уважаеми господин Тимчев, с мое Решение от 9 юли 2019 г. е обявена обществена поръчка за избор на изпълнител за изграждане на Национална многопрофилна детска болница. Преди да бъде обявена обществената поръчка, беше направено ново конструктивно обследване на съществуващия строеж. Същото установи, че сградата може да бъде довършена след извършване на строително възстановителни дейности. Направена бе оценка за сеизмичната сигурност на строежа и бе установено съответствие с действащите към момента на обследването нормативни актове. След обявяването на обществената поръчка, в Комисията за защита на конкуренцията бе подадена жалба от Камарата на архитектите в България. Основната теза на Камарата е, че обявяването на обществена поръчка следва да се предхожда от провеждане на конкурс за изготвяне на идеен проект. Тук следва да отбележа, че жалбата на Камарата на архитектите в България беше отхвърлена както от Комисията за защита на конкуренцията, така и от Върховния административен съд на Република България. Държа да отбележа, че предпочитана европейска практика е големи публични инфраструктурни проекти да се строят по така наречения инженеринг – пример: операта в Хамбург, най модерните инфраструктурни проекти в Германия, магистралите в Австрия. Това доказано поевтинява разхода на държавата поради факта, че компаниите могат да оптимизират технологично решенията при спазване на международно признатите стандарти и изискванията на възложителя. На публично заседание от 16 октомври 2019 г. и в присъствието на представители на медиите бяха отворени три броя оферти, подадени по обществената поръчка. Към настоящия момент назначената от мен комисия разглежда и оценява подадените оферти. Очаква се комисията да финализира своята работа до средата на месец януари и да ми предложи участник, който да бъде избран за изпълнител за изграждането на Националната многопрофилна детска болница. В хода на процедурата по обществената поръчка в Министерството на здравеопазването постъпиха много въпроси от различни институции и граждански обединения, на които беше своевременно отговорено. Дадена беше възможност на всеки заинтересован да се запознае на място с наличните документи и експертизи от извършеното обследване. Националната многопрофилна детска болница ще бъде ситуирана в района на Александровската болница – в непосредствена близост до Майчин дом, недалеч от Южния парк, с много добра комуникационна достъпност до обществения транспорт, включително и до метрото. В два основни 11-етажни корпуса, шест триетажни и два сутерена ще бъдат изградени спешно отделение, консултативно диагностичен блок с дневен център, операционен блок, кардиохирургия и кардиологична реанимация, хирургичен и терапевтичен интензивен сектор, хирургични отделения, специализирани педиатрични клиники, клиника по неонатология и клинични лаборатории. Благодаря Ви.
Благодаря, уважаеми господин Министър. Парламентарната група на ДПС. Заповядайте, господин Адемов.
Благодаря Ви. Уважаема госпожо Председател, уважаеми господин Министър, дами и господа народни представители! Отговаряйки на призива на колегите да се върнем към темата на изслушването, ще се опитам да се спра точно на темата, а тя е: спиране на спешния прием в Детската болница. Господин Министър, от това, което чухме дотук, стана ясно, че спешният прием в Детската болница е спрян, защото в момента водите преговори с двама анестезиолози и защото има ремонт в интензивната клиника на Детската болница. На базата на този зададен въпрос от изслушването, ще се опитам да обобщя нещата в национален мащаб от гледна точка на осигуряването на лечебните заведения с анестезиологична и реанимационна помощ. Ако не ме лъже паметта, анестезиолозите в България са някъде около 1600, като една по-малка част от тях са без призната специалност. За да може лечебните заведения да усвояват финансов ресурс от Националната здравноосигурителна каса за оказване на интензивна помощ, стремежът на всички директори на лечебни заведения е да разкриват интензивни отделения. От друга страна, за да разкриват интензивни отделения, трябва да отговарят на съответните стандарти и да покриват нивата на компетентност. Тоест, от една страна, броят на анестезиолозите е недостатъчен, а от друга страна, има неистово желание на директорите на лечебните заведения да покрият спешната помощ, в това число да разкриват интензивни отделения. От тази гледна точка се опитвам да задам въпроса, който според мен е изключително важен: каква е държавната политика, за да може лечебните заведения – особено в малките региони, в отдалечените региони, да не изпитват такава крещяща нужда от анестезиолози и реаниматори, защото това е една от специалностите, без които на практика не може да се сключват договори по голяма част от клиничните пътеки? И на следващо място, уважаеми господин Министър, ако сме стигнали дотам министърът на здравеопазването – не визирам точно Вас, а който и да е той, да води преговори за назначаване на двама анестезиолози в интензивно отделение, това означава, че нещата са изключително сериозни. В този смисъл искам да формулирам въпроса си: каква е държавната политика, включително и какви са резултатите от последните промени в Наредба № 1 за покриване на дефицитните специалности с лекари по отделните специалности?
Благодаря, господин Адемов. Господин Министър, заповядайте.
Уважаема госпожо Председател, уважаеми госпожи и господа народни представители! Уважаеми доктор Адемов, съгласно ежегодно подаваните от регионалните здравни данни, за периода 2012 – 2019 г. в страната се наблюдава стабилност и тенденция за плавно повишаване на броя на лекарите специалисти по педиатрия, упражняващи специалността си – от 1499 през 2012 г. на 1695 през 2019 г. През 2019 г. на един педиатър се падат 779 деца. Осигуреността на населението със специалисти по педиатрия средно за страната е 2,42 на 10 000. Най-висока е осигуреността в областите Варна – 5,03 на хиляда, Търговище – 3,58, Шумен – 3,41, София – 3,18, като най-ниска е в Перник – 0,99, Враца – 1,01, Хасково – 1,05. Разликата в осигуреността на населението със специалисти по педиатрия между отделните области е близо пет пъти. От 2009 г. досега специалност „Педиатрия“ са придобили 265 лекари. Броят на специализантите по педиатрия, които към момента все още не са приключили обучението си, е 154, като от тях 23 са допуснати до държавен изпит по специалността в декемврийската сесия на 2019 г.
Колко са анестезиолозите?
Ще отговоря и за анестезиолозите, бъдете спокойна, доктор Джафер. Тук е по обща картина, защото става въпрос за комплексно лечение. Броят на педиатрите следва да се отчита в контекста на демографското състояние на населението на страната като цяло. По данни на Националния статистически институт през 2018 г. продължава процесът по намаляване и застаряване на населението, задълбочава се дисбалансът в териториалното разпределение на населението, намалява броят на живородените деца и коефициентът на обща раждаемост. Специализацията по педиатрия се осъществя по реда, предвиден за клиничните специалности. В общия случай въз основа на сключен трудов договор с база за обучение. Специализацията на лекари, които работят в лечебно заведение, което не е база за обучение, се провежда въз основа на договор между работодателя им и базата за обучение. С последното изменение от месец юли 2019 г. на Наредба № 1 от 2015 г. за придобиване на специалност в системата на здравеопазването се въведе възможност държавата да изплаща субсидии на базите за обучение за специализантите, обучаващи се на места, финансирани от държавата. По този начин се провежда държавната политика по осигуряване на медицинските специалисти, без това да е за сметка на бюджета на базите за обучение. Тук искам да кажа, че един от основните ни приоритети, които ще финансираме през Наредба № 1, е за анестезиолозите. Те са приоритет и са с най-голяма бройка в нашето предложение за финансиране през следващата година. За 2020 г. са утвърдени общо 25 места, финансирани от държавата, по педиатрични специалности и 40 места по обща медицина. Общопрактикуващите лекари извършват основните промотивно-профилактични и лечебно-диагностични дейности за деца. За посочените места Министерството на здравеопазването ще заплаща субсидия на базата за обучение и таксите за теоретичното обучение на висшето училище. В допълнение Министерството на здравеопазването заплаща и таксите за обучение на специализантите по педиатрия, обучаващи се по реда на отменената Наредба № 34 от 2006 г. за придобиване на специалност в системата на здравеопазването. По този начин Министерството на здравеопазването провежда политика на подкрепа на обучението за придобиване на специалност „Педиатрия“ от желаещите лекари. Благодаря.
Благодаря, уважаеми господин Министър. Въпрос от „Обединени патриоти“? Не виждам. Въпрос от „ВОЛЯ – Българските Родолюбци“ няма да има. Преминаваме към отношението. Госпожо Дариткова, заповядайте за отношение в рамките на пет минути.
Уважаема госпожо Председател, уважаеми господин Министър, уважаеми госпожи и господа народни представители! В отношението си ще коментирам първоначално процедурата, а после ще коментирам и смисъла на това изслушване. Уважаеми колеги! Всички Вие, които имахте претенции към процедурата в днешното изслушване, бяхте изключително некоректни за начина, по който, от една страна, представихте питането – то въобще не беше съобразено с Правилника и изискванията в него, от друга страна, сте го формулирали по начин, който също не съответства на действащата нормативна уредба и на легалните понятия, даже по отношение на наименованието на болницата, която визирате. От една страна, болницата се нарича Специализираната болница за активно лечение по детски болести, а не детската болница, както сте написали. От друга страна, там не е спрян приемът за пациенти в спешни състояния [[реплики от „БСП за България“]] , защото всяко лечебно заведение съгласно Закона за лечебните заведения… Моля Ви да запазите спокойствие, защото наистина е важно да използваме легални дефиниции, защото иначе може да се получи неразбиране. Та съгласно Закона за лечебните заведения всяко лечебно заведение за болнична помощ е длъжно да оказва 24-часов прием за дейностите, за които е получило разрешения, включително и за спешни състояния. Тоест, ако следваме това правило в Закона, нито едно лечебно заведение не може да функционира, ако спре спешният прием на пациенти. В случая става въпрос за временно преустановяване дейността на интензивното отделение във връзка с дефицит на кадри. Това се е случило в Специализираната болница за активно лечение по детски болести и това разискваме днес. Така че нека да не се формализираме, защото и Вие опитахте да формализирате днешния разговор чрез процедури, а да се обърнем към смисъла на това изслушване и защо Народното събрание се занимава днес с този проблем? Защото наистина е факт, че детското здравеопазване трябва да се превърне в реален приоритет, и ние сме предприели своите стъпки в това отношение. Детската смъртност в България, въпреки всички негативни разговори и упреци, трайно намалява. За 2018 г. тя е 5,8 промила. По-висока е отколкото е в Европа, но все пак усилията показват трайна тенденция и наистина това е постижение в рамките на цялата статистика и наблюдение на състоянието на системата, която се изразява именно с тези глобални показатели за заболеваемост, смъртност и други, които са Ви известни на всички. От друга страна, искам да подчертая, че наистина ангажиментът и грижата се реализират и чрез финансови, и чрез организационни мероприятия. Когато разговарях с ръководството на лечебното заведение тези дни, те казаха, че можем да им бъдем полезни не само с политизирането на темата, а чрез намирането на специалисти, защото такова е изискването, такива са правилата. Ако се намери анестезиолог и ако някой от Вас може да помогне в този смисъл [[реплики от „БСП за България“]] , те ще ни бъдат изключително благодарни. Именно затова ще ни бъдат благодарни, а не, че сме отделили пленарно време да използваме темата за различни политически внушения. Уважаеми колеги, темата „здравеопазване“ наистина е удобна за политизиране, но аз отново, за пореден път ще призова да се отнасяме към нея спокойно, аргументирано, безпристрастно и без увлечение от това да черпим дивиденти, защото само така могат да се намерят дългосрочни решения, а всъщност ние всички трябва да сме обединени от смисъла за това да увеличаваме доверието в система. Това е нещото, което в дългосрочен план лично мен като лекар ме притеснява. Доверието в системата дава възможност тя да бъде наистина, от една страна, максимално добре приета и от пациентите, от друга страна, лекарите в нея да се чувстват сигурни с дейността, която упражняват. Недоверието и агресивното отношение, което даже понякога тук в парламента се генерира, прави невъзможно те да се заемат с тежките медицински случаи. Това е рискът, който съществува реално пред мен. Тогава, когато цялото общество, всички агресивно отразяват даден нещастен случай, а такива, за съжаление, се случват в здравеопазването, тогава вече наистина колегите доста по-предпазливо и с известен страх подхождат с ангажираността си за тежките медицински случаи. В това отношение ние трябва да бъдем много внимателни и да търсим тази спокойна атмосфера, в която се правят реформи в дългосрочен план, която дава възможност професионализмът на лекарите да надделее и те да могат да бъдат абсолютно свободни в упражняването на своята професия. В това аз виждам смисъла от днешния разговор тук. [[Ръкопляскания от ГЕРБ.]]
Благодаря, уважаема госпожо Дариткова. За отношение – пет минути за парламентарната група на БСП. Имате думата, професор Михайлов.
Уважаеми господин Председател, уважаеми господин Министър! Преди да поставя картата си аз като съвестен участник в днешния дебат, вчера параметрирах моето участие в минути.
Картата.
Може би все пак да сложите картата.
Ще сложа картата, доктор Дариткова. Независимо от това, тъй като темата, по която говорим, е много важна, Ви моля да ме оставите да завърша своето изказване с малко над уговорената петминутна програма…
Ако е малко, няма проблем.
…което сте го правили и за други колеги и по теми, които далеч не са толкова важни.
Така е.
Аз ще започна с думите на доктор Дариткова, като ще я допълня: става дума не само за кадрови дефицит, доктор Дариткова, в детското здравеопазване, а става дума за дефицит на държавническа визия. Това е основното, с което ще се занимаваме тук, в Народното събрание, и всички действия в здравеопазването, които говорят в правилна и в неправилна посока, са политики. Тук не става дума за политизиране, тук става дума за реални действия или липса на реални действия на държавата. [[Ръкопляскания от „БСП за България“.]] Тоест не може да бъде обвинявана парламентарната група на БСП, че политизира проблема. Той е остро политически, тъй като е поставен остро пред цялата нация. На второ място, господин Министър, във всички думи, които изговорихте тук, имаше едно-единствено изречение, което беше остро в темата, че съществува декомпозиция в отношенията на различните компоненти, които изграждат пирамидата на здравната помощ. И ако Вие ни предложихте това решение преди месец: по спешност една болница да бъде заменена с друга – националната педиатрична болница, или както я нарича съвсем точно, пунктуално доктор Дариткова, Многопрофилната болница за активно лечение да бъде заменена от друга, аз ще Ви кажа, че точно тук не беше извършен никакъв анализ на това какво е състоянието на столичния град и разположението на детския контингент в него, болестността в различните периоди от времето на годината, необходимостта от интензивни легла. Освен това като специалист ще Ви кажа, господин Министър, че тези три болници, това Ви го каза и началникът на реанимацията на „Пирогов“, са абсолютно несъпоставими. „Пирогов“, който има насока, както каза доктор Джафер, към оперативни пациенти, които са за след оперативно лечение в това интензивно отделение, Трета градска, която е строго кардиологично профилирана, и Александровска, която няма никакви условия за провеждането на дихателна реанимация. Аз съм работил там много години, тя направи ремонт, но не е в състояние да приема такива случаи. Тоест липсата, както ние професионалистите го наричаме на триаж, тоест на ешелониране на болните и оставянето по този начин решението в ръцете на родителите да ходят в един зловещ триъгълник от болница на болница. Няма я и прословутата електронизация на здравеопазването – въобще я няма, няма никаква информация за свободни легла. При този тормоз, който се оказва върху лекарите, както тук спомена доктор Дариткова, сега ще видите, че в болниците всички места непрекъснато ще бъдат заети и много по-трудно ще се приемат деца в спешните отделения, поради това че професионалистите вече се страхуват да върнат някои, преценявайки, че той не е спешен случай, тъй като могат да получат гръмотевица върху главата си. В този смисъл цялата държавническа визия за разпределението на болните, за тяхното триажиране, за определението „тя не може да бъде извършена“, аз просто се потрисам. С бял и червен талон при влизането, това е вътрешен триаж. Този триаж трябва да започне още от личния лекар. Той минаваше навремето през една схема, която беше много добре разработена в Република България. Тази схема сега рухна и никой родител не знае къде да заведе своето дете. Отива, чака в една болница – не го приемат, отива в друга болница – не го приемат, връща се в първата и накрая не заради ренеамобил, а с хеликоптер да го закарате в „Пирогов“, когато е минал „златният час“ на диагнозата, всичко е приключено. Това поставя, както и Вие, както и други колеги казаха, необходимостта от създаването на национална педиатрична болница. Само че този въпрос, господин Министър, се превърна в една дъвка. Извинявайте, че го казвам така, но е защото много ме боли. Поставиха го група педиатри миналата година преди Нова година, хвърли се едно абсолютно неразумно решение за определяне на „Лозенец“ в детска болница. Оказа се, че е неразумно. Сега ни предлагате тук, ама Вие давате ли си сметка, че Камарата на архитектите, като не иска да се съгласи с Вашето решение и като излязоха специалисти по националните телевизии да кажат, че има капацитивни недостойнства на тази сграда – тя е строена по други стандарти, които въобще не съответстват на сегашните европейски стандарти за сигурност. Аз ще Ви попитам: ако Вие правите къща за децата си, та камо ли лечебница, един 40 годишен строеж ли ще вземете? Толкова ли няма петна в Медицинска академия, толкова ли няма места, та ще се убеждаваме сега, че ще се укрепва този строеж? Това е изключително некоректно към българските деца, към детското здравеопазване. Ако наистина всичко това, на което и вчера станах свидетел, съжалявам, че го казвам тук, нашите идеи, нашите желания да има електронен търг за медикаменти, вчера с промените в Закона за обществените поръчки отидоха в небитието. Като гледам сега и плановете за детската болница, и спешната помощ, и електронното здравеопазване, си спомням на края на моето изказване, господин Министър, приказката на Андерсен за новите дрехи на царя. Спомнете си я и Вие, защото много скоро нацията ще я припомни на всички нас. Благодаря Ви. [[Ръкопляскания от „БСП за България“.]]
Благодаря, уважаеми господин Михайлов. Думата за отношение е на ДПС. Заповядайте, госпожо Джафер.
Благодаря Ви, господин Председател. Уважаеми господин Министър, уважаеми колеги! От дебата, който проведохме, разбрахме следното. Спешният прием в Детската болница ще бъде възстановен, когато завърши ремонтът на отделението. Лично министърът на здравеопазването и Министерството на здравеопазването търсят двама анестезиолози. Господин Министър, ако сте стигнали дотам лично Вие да търсите двама колеги със специалност „Анестезиология“, значи нещата в системата на здравеопазването в България са изключително зле поставени. Уважаеми колеги, не знам, господин Министър, дали знаете, но искам да Ви съобщя, че в обявения държавен прием по специалността „Анестезиология и реанимация“ за 2020 г. няма нито едно място, което държавата ще плати за такава специализация. Знаете ли това, господин Министър? Има криза с анестезиолозите, с педиатрите и държавата не обявява нито едно място за такава специализация в следващата година държавна поръчка. Мога да Ви изброявам още много неадекватни действия. Никой, уважаеми колеги, не говори за ролята на личния лекар в този случай с това дете. Къде е личният лекар? Той е човекът, който трябва да бъде в течение през цялото време на лечение на едно дете и на всеки пациент, разбира се. Липсва единна информационна система. Кога, господин Министър, ще има такава? Много колеги казаха, че всъщност няма никаква връзка между отделните звена на здравната система и това са проблеми, които са проблеми на системата, а не на конкретния лекуващ екип. Беше сатанизирана лекарката, която положи най-много усилия всъщност, за да направи нещо за това дете. Тя беше линчувана публично. И това е другият системен проблем на нашето общество. Що се отнася до това, че ще има нова педиатрична болница, нека не се заблуждаваме – в близките пет години няма да има такава болница, няма как технически да има, така че проблемът остава и ние трябва да вземем решение, не ние конкретно, а Вие, господин Министър, и екипът Ви, какво ще се случва с лечението на българските деца. Аз не съм съгласна с бодрите твърдения тук, че ние напредваме, защото намалява детската смъртност. Напредваме, обаче и тези, дето се мъчим да ги достигнем, не стоят на едно и също място през последните години. Те също са намалили този показател неимоверно много. Така че това въобще не е повод за гордост. И в този контекст – против сме сатанизирането на образа на българския лекар. Категорично го заявяваме като парламентарна група, защото в този случай се случи това. Против сме опитите в последните дни с противопоставяне вътре в медицинската общност на медицински сестри срещу лекари да се отвлича вниманието и да се търси решение по начин, който е контрапродуктивен. И ще се противопоставяме на тези опити и впоследствие. След малко ще има една изложба в кулоарите на парламента „Добрата дума лекува“, защото Българският лекарски съюз смята, че добрата дума лекува не само пациента. Това, което искам да кажа, е, че добрата дума и за хората, които лекуват, също е опит заедно, с общи усилия да се търси изход от ситуацията – ситуация, в която имаме прекрасни лекари и много лошо здравеопазване. Благодаря Ви за вниманието. [[Ръкопляскания от „БСП за България“ и ДПС.]]
Благодаря, уважаема госпожо Джафер. Парламентарната група на „Обединени патриоти“ – имате право да вземете отношение. Имате думата, господин Поповски.
Уважаеми господин Председател, уважаеми колеги, уважаеми господин Министър! Искам да акцентирам на един много важен момент от изложението на министъра, който е гордост на програмата „Майчино и детско здравеопазване“ – това е биохимичния скрининг, който се прави в последните няколко години вече безплатно. Този скрининг позволява много рано на бременните да се открие една патология – особена, вродена. Това са тризомиите 13, 18 и 21, след които се раждат деца с трайни вродени увреждания, които не могат да бъдат лекувани. Този скрининг ни помага да предложим прекъсване на бременността при тези бременни – това, което дори не се прави в половината от модерна Европа. Давам за такъв пример Малта и Ирландия – не се прекъсват такива бременности, заради това че Католическата църква не разрешава. След този скрининг ние даваме възможност на родителите да преценят дали биха гледали цял живот едно дете с болестта на Даун, което е тежък социален проблем и за родителите, и за държавата. Така че ние в това отношение сме част от модерна Европа. Искам да кажа и нещо друго. Преди две-три години по една норвежка програма големите държавни болници получиха модерни ехографски апарати, които също са част от тази програма на биохимичния скрининг, така че надявам се и занапред Министерството да гледа с добро око на държавните болници, които, много пъти съм казвал, включително от тази трибуна, те са гръбнакът на българското здравеопазване. Благодаря.
Благодаря, уважаеми господин Поповски. От ВОЛЯ не виждам желание да изразят отношение. С това приключва и процедурата по тази точка. Благодаря Ви, господин Министър, за участието. Преминаваме към следващата точка от дневния ред: ПРОЕКТИ НА РЕШЕНИЯ ЗА ПРОМЕНИ В ПОСТОЯННИ И ВРЕМЕННИ КОМИСИИ И ДЕЛЕГАЦИЯ НА НАРОДНОТО СЪБРАНИЕ. Първото решение е: „Проект! РЕШЕНИЕ за промяна в състава на Постоянната делегация на Народното събрание в Парламентарната асамблея на Съвета на Европа Народното събрание на основание чл. 86, ал. 1 от Конституцията на Република България и чл. 38 от Правилника за организацията и дейността на Народното събрание РЕШИ: 1. Освобождава Николай Веселинов Александров като заместващ представител на Постоянната делегация на Народното събрание в Парламентарната асамблея на Съвета на Европа. 2. Избира Петър Христов Петров за заместващ представител на Постоянната делегация на Народното събрание в Парламентарната асамблея на Съвета на Европа.“ [[Оживление в „БСП за България“.]] Доколкото разбирам, вносителите искат да кажат нещо. Заповядайте.
Благодаря, уважаеми господин Председател. Уважаеми народни представители, от името на вносителите оттеглям така направеното предложение на Проект за решение.
Предполагам, че е от името на вносителите. Заповядайте, господин Шопов, имате думата.
Уважаеми колеги, такива промени са рутинни по принцип и никой не им обръща внимание. Те се правят доброволно. Тук вносителите си мислят, че ще минат без последици. Жестоко се лъжат! Това, което се прави днес, е в контекста и смисъла на една отдавна започнала репресия по отношение на Политическа партия „Атака“ и ще има сериозни последици по отношение на съотношението на силите в този парламент. Тази репресия започна със свалянето на Волен Сидеров от председател на парламентарната група, тя премина през изключването, абсолютно неправомерно, на определени депутати, тя продължи с това, че беше обсебена парламентарната група „Обединени патриоти“ по начин, по който тя се превърна в парламентарна група на обединени лъжепатриоти, бих продължил още, за да се стигне до този момент на безчестие. И аз Ви се чудя, уважаеми господин Вигенин, защо приехте ролята на екзекутор? Стоите на трибуната при рязането на главите ни, а председателката много хитро преди малко се оттегли, влезе в кабинета си и оттам тя гледа това, което става в залата. Явно, че и на нея ѝ е неудобно.
Не знам какво имате предвид, господин Шопов.
Аз задавам риторичен въпрос, господин Вигенин. Тя гледа онова, което се случва в залата, сигурно потрива ръце, или може би ѝ е неудобно, но така е наредено, прави го, както виждате, и то ще се случи.
Нека по същество.
Да, по същество говоря – за тази репресия, която се прави по отношение на господин Александров, като един достоен член на Комисията, в която участва и в която се е държал перфектно, която, за разлика от други, няма никакви провали. Имам предвид не само тази комисия, а за резили в този парламент, на които бяхме свидетели. И защо го правите? Този път няма да се обръщаме към Вас от ГЕРБ с призив да свалите точката от дневния ред, както сме го правили, веднъж го направихте, но явно за Вас има по-важни неща, има приоритети и тези приоритети се състоят в това да изпълните нареждането за репресия върху дейци от партия „Атака“. Аз ще вземам думата за всеки конкретен случай оттук нататък, по който се иска освобождаването на народен представител от партия „Атака“ от съответната комисия. И ще Ви кажа, пред мен е Правилникът, толкова сте неграмотни вносителите – Вие от обединените лъжепатриоти, че даже не сте посочили навсякъде точните основания по Правилника, писали сте го ей така. Какво право, какъв Правилник, какви точки от него и от Конституцията не Ви интересува? Важното е отново да проявите ужасната си злоба и ненавист към нас – тези, които Ви направихме, които Ви създадохме, които Ви вкарахме тук. Страшна грешка, разбира се! [[Председателстващите заседанието се сменят.]] И Ви моля, господин Председателю, това е по процедура, да напомняте оттук нататък всяко едно от предложенията за кой се отнася, за да разясним какви са мотивите и скритите желания и аргументи на вносителите. Благодаря Ви.
Благодаря, уважаеми господин Шопов. Подлагам на гласуване процедурата по отпадане на…
Процедура!
Нека да гласуваме процедурата за отпадане на…
По начина на водене!
Добре, заповядайте по начина на водене.
По начина на водене, госпожо Председател! Настоявам за наказване на преждеговорившия народен представител, защото той лично три пъти ме обиди – два пъти ме нарече лъжец и един път неграмотник. Ако по първото може да се спори, по второто моите дипломи категорично го опровергават. Настоявам за наказание!
Благодаря, господин Михов. Ще проверя стенограмата и ще Ви информирам какво решение ще взема, понеже не водех заседанието. Подлагам на гласуване предложението за отпадане на Проекта за решение, което току-що направиха колегите от „Обединени патриоти“. Гласували 148 народни представители: за 138, против 2, въздържали се 8. Предложението е прието. Предлагам на Вашето внимание: „Проект! РЕШЕНИЕ за промяна в състава на Комисията по труда, социалната и демографската политика Народното събрание на основание чл. 79, ал. 1 от Конституцията на Република България и чл. 23, ал. 4 във връзка с чл. 15, ал. 4 от Правилника за организацията и дейността на Народното събрание РЕШИ: Освобождава Павел Шопов като член на Комисията по труда, социалната и демографската политика.“ Господин Шопов, заповядайте за изказване.
Благодаря Ви, госпожо Председател. Благодаря Ви, че се върнахте на трибуната да си поемете функциите и ролята, а да не я предоставяте на човек от опозицията. Сигурно на господин Вигенин не му беше приятно да свърши тази мръсна работа. Тя се полага на Вас – управляващите. И тук няма чл. 20 от нашия правилник, чл. 23, ал. 3 – това са неща, които нямат значение, след като по същество е решено какво трябва да се случи. Уважаеми колеги, в тази Комисия бях пратен в началото на мандата по настояване на господин Симеонов да върша там тази неприятна работа, да се тушират интереси на българските трудещи се, да се приемат законопроекти, които са нелицеприятни, меко казано, и които са силно укорими. Такъв беше Законът, по който в България се вкарват чужди работници, без да прескачат стената, бежанци, които народът вече нарича Симеоновци. Ние с господин Сидеров по време на проблемите по Закона във връзка с децата с увреждания се срещнахме с майките, по което отнесохме много тежки критики. Нашите критики бяха по Закона – актуален, който ще гледаме утре, по Закона за социалните услуги. Вчера също мисля, че на Комисията създадох проблеми на управляващите в тази връзка и насока. Това е причината, поради която Симеонов явно се е разкаял и е съжалил за тази грешка, която е допуснал, за това, че няма да бъда послушен и ще работя в полза на българските служители, работници, хората, които имат нужда от социални услуги. И ето го резултата! Да бъда изваден от тази Комисия, за което аз мисля, че е доволна и заместник-председателката на Комисията от ГЕРБ госпожа Светлана Ангелова, ще бъдат доволни всички, и управляващи, пък може би в голяма степен и от опозицията. Не знам защо го правите? И в нарушение, пак казвам, на Правилника, защото бившата група, в която сме членували, по тези текстове, които са посочени като основание съобразно Правилника, няма това право. Всеки народен представител участва в една парламентарна комисия, може в две парламентарни комисии. Няма каквото и да е основание за моето освобождаване. В тази връзка ние от „Атака“ Ви казваме: „Има възмездие“ – политическо говоря, защото има морал в политиката, за разлика от това, което се пропагандира и говори банално и навсякъде, и ще дойде моментът, когато това нарушено равновесие, този баланс, който в момента Вие не спазвате – управляващите, ще се обърне срещу Вас. Благодаря Ви. Гласувайте, разбира се, както съвестта Ви показва, но има истини, които не могат да бъдат завоалирани. Господ вижда и всичко връща!
Благодаря, господин Шопов. Подлагам на гласуване Проекта за решение за промяна в състава на Комисията по труда, социалната и демографската политика. Гласували 144 народни представители: за 101, против 17, въздържали се 26. Предложението е прието. Предлагам на Вашето внимание: „Проект! РЕШЕНИЕ за промяна в състава и ръководството на Комисията по бюджет и финанси Народното събрание на основание чл. 79, ал. 1 от Конституцията на Република България и чл. 21, ал. 3 и чл. 23, ал. 4 във връзка с чл. 15, ал. 4 от Правилника за организацията и дейността на Народното събрание РЕШИ: 1. Освобождава Маргарита Николова като член на Комисията по бюджет и финанси. 2. Избира Александър Сабанов за член и заместник-председател на Комисията по бюджет и финанси.“ Моля, режим на гласуване.
Изказване.
Да, изказване. Прощавайте, господин Шопов – заповядайте за изказване. Отменете гласуването! [[Реплики.]] Всеки проект за решение е отделна тема, така че имат право да се изказват колеги.
Уважаеми колеги, мина лека вълна, виждам, на недоволство, че излизам отново да се изкажа. [[Реплики.]]
Изказвайте се, господин Шопов.
Искам да знаете, че тези мои изказвания ще имат последици. Тук случаят е аналогичен – госпожа Николова, която е изключителен финансист, специалист, бива освобождавана, за да влезе един…
Внимавайте!
Ще се обидят.
Не!
…от парламентарната група на лъжепатриотите.
Господин Шопов!
Но това е така, защото госпожа Николова имаше будно чувство да казва истини, включително при гледането и приемането на последния бюджет на Република България. Бяха привиквани в Комисията тя и другият представител от партия „Атака“ – господин Николай Александров, със съвети, с опити да бъдат респектирани, да бъдат по-кооперативни, по послушни, те не бяха такива, включително и заплахи от рода: „Ами ако искаш да останеш в Комисията, гласувай“. Ние направихме публични изявления в тази насока. Не знам кой от Вас ги хвана, кой разбра, кой чу в шумотевицата по приемането на бюджета? Сигурен съм, че нещата минаха съвсем безнаказано – неща, които биха придобили истински скандали в един нормален парламент, в една нормална държава. Тук се касае до чиста политическа репресия по отношение на народен представител, който съвестно и честно е изпълнявал своите задължения – нищо повече, но това е силата на властта, на управляващите – да държат тоягата и да удрят с нея по главите всеки, който не изпълнява, който не е послушен и който се отклонява от общата линия. [[Председателят дава сигнал, че времето е изтекло.]] Затова гласуването след малко трябва да бъде за Вас политическо решение…
Времето, господин Шопов.
…и то ще отразява до голяма степен съотношението на силите и отношенията в този парламент. Благодаря Ви.
Благодаря Ви.
Изказване.
Изказване – заповядайте.
Госпожо Председател, дами и господа народни представители! Всяка парламентарна група в българския парламент има право да прави промени в различните комисии, в различните делегации. Това е право на всяка група. Тук, това че определено лице се мъчи да заблуди хората, че нямаме право на това, че нарушаваме Правилника, просто не е вярно. Мотивите за освобождаването на определени хора от комисиите, които са квота на „Обединени патриоти“, не са само затова, че те вече не са част от групата на „Обединени патриоти“. За съжаление, ще го кажа тук – голяма част от тези хора, които станаха независими народни представители, просто не участват в дейността на българското Народно събрание – нито в пленарната зала, нито в комисиите, в които са, или са били. Ще дам примери, защото независимият народен представител преди мен говори за нас, че сме лъжепатриоти. Ще кажа кой е лъжепатриот. Господин Волен Сидеров като народен представител в българското Народно събрание – Четиридесет и четвъртото народно събрание, беше член на две от комисиите, едната беше по външна политика. Искам да попитам независимия народен представител, който не е лъжепатриот, а и неговият лидер не е лъжепатриот: колко пъти той е присъствал на заседания на Комисията по външна политика – неговият председател? Нула, нула! [[Показва с ръце нула.]] Комисията, която гледа международни договори, където трябва да се защитават националните интереси, патриотизмът – нула, за две години и нещо – нула пъти! И да говорим тук за морал и така нататък… Първо погледнете себе си, господин Независим народен представител, и тогава коментирайте другите кой е патриот и кой не. Още по-страшно и лошо – хора като Вас, които се обявяват за противници на Истанбулската конвенция, на джендърството и всичко останало, когато беше заседанието на Външната комисия и се гледаше Истанбулската конвенция, господин Сидеров не се появи на заседанието, не гласува и затова беше приета Истанбулската конвенция на Комисията по външна политика – големият нелъжепатриот. Така че, когато излизате тук, първо вижте какво правите Вие. Вие нищо не правите. Само приказвате и лъжете хората. [[Ръкопляскания от ОП.]]
Благодаря, уважаеми господин Ангелов.
Изказване.
Нямате време, господин Шопов.
Не изказване – реплика.
Нямате време за реплика. [[Реплики.]] Изчерпахте си времето по тази точка на независимите. Имате право на 10 минути. Вие изчерпахте времето си. [[Реплики.]] Нямате време повече. Подлагам на гласуване Проект за решение за промяна в състава и ръководството на Комисията по бюджет и финанси. Гласували 145 народни представители: за 97, против 13, въздържали се 35. Предложението е прието. Предлагам на Вашето внимание: „Проект! РЕШЕНИЕ за промяна в състава на Комисията по културата и медиите Народното събрание на основание чл. 79, ал. 1 от Конституцията на Република България и чл. 23, ал. 4 от Правилника за организацията и дейността на Народното събрание и във връзка с чл. 15, ал. 4 РЕШИ: Освобождава Станислав Станилов като член на Комисията по културата и медиите.“
За изказване.
Нямате време повече, няма, не, не. Това е една точка. [[Шум и реплики.]] Точката е една, господин Шопов. Десет минути имахте за изказване и Вие го изчерпахте.
Направи две изказвания и наруши Правилника.
Не, не е нарушил Правилника. Той има 10 минути. [[Реплика от народния представител Юлиан Ангелов.]] Моля Ви, господин Ангелов, не спорете! Подлагам на гласуване Проект на решение за промяна в състава на Комисията по културата и медиите. Гласували 132 народни представители: за 85, против 28, въздържали се 19. Предложението е прието. [[Реплики.]]
Отрицателен вот.
Заповядайте – отрицателен вот.
Уважаема госпожо Председател, уважаеми колеги народни представители! Гласувах против освобождаването на професор Станилов, защото поне лично аз съм убеден, че той притежава всички необходими и политически, и професионални качества, биографични, човешки да председателства една такава комисия, която е призвана да контактува може би с най-активната част от нашето общество – Комисия, която има отношение към гарантирането на правата на изразяване, към свободата на словото. Мисля, че нееднократно е доказвал с неговите изказвания и в парламента, и с личното му поведение, че е един етичен човек, че дори когато е заемал по крайни позиции, те са били в резултат на неговите лични убеждения. Не знам да има някакви сериозни възражения срещу тази Комисия и нейната работа в Народното събрание. Наскоро имаше сериозен въпрос с Българското национално радио, и по-специално с програма „Хоризонт“. Мисля, че отношението му… В Комисията постъпиха може би по най-добрия начин в тази сложна ситуация. Призовавам колегите от „Обединени патриоти“ в конкретния случай да си преразгледат решението, да погледнат по друг начин на въпроса и да не подхождат тяснопартийно към комисиите на Народното събрание, където те са призвани да свършат работа, а не да удовлетворят едни или други страсти, които възникват помежду ни в политическото противопоставяне. Благодаря.
Благодаря, уважаеми господин Жаблянов. Колеги, предлагам на Вашето внимание: „Проект! РЕШЕНИЕ за промяна в състава на Комисията по околната среда и водите Народното събрание на основание чл. 79, ал. 1 от Конституцията на Република България и чл. 23, ал. 4 от Правилника за организацията и дейността на Народното събрание РЕШИ: Освобождава Петър Христов Петров като член на Комисията по околната среда и водите.“ Моля, режим на гласуване. Гласували 142 народни представители: за 130, против 1, въздържали се 11. Предложението е прието. Колеги, предлагам на Вашето внимание: „Проект! РЕШЕНИЕ за промени в състава и ръководството на Комисията по икономическа политика и туризъм Народното събрание на основание чл. 79, ал. 1 от Конституцията на Република България и чл. 21, ал. 3 и чл. 23, ал. 4 от Правилника за организацията и дейността на Народното събрание РЕШИ: 1. Освобождава Александър Сабанов като член на Комисията по икономическа политика и туризъм. 2. Избира Петър Петров за член и заместник-председател на Комисията по икономическа политика и туризъм.“ Моля, режим на гласуване. Гласували 138 народни представители: за 88, против 37, въздържали се 13. Предложението е прието. Предлагам на Вашето внимание: „Проект! РЕШЕНИЕ за попълване състава на Комисията по културата и медиите Народното събрание на основание чл. 79, ал. 1 от Конституцията на Република България и чл. 21, ал. 3 от Правилника за организацията и дейността на Народното събрание РЕШИ: Избира Христиан Митев за член на Комисията по културата и медиите.“ Моля, режим на гласуване. Гласували 143 народни представители: за 111, против 12, въздържали се 20. Предложението е прието.
Може ли по начина на водене?
Заповядайте.
Госпожо Председател, справих се с Правилника. Не сте права, че общото време на независимите народни представители по цялата тази точка е десет минути. Тук се касае до гласуване на отделни проекторешения и по всяко едно отделно проекторешение би следвало дебатът да бъде поотделно, самостоятелно, тъй като се касае до отделен казус. Не е така – вижте, направете справка с Правния отдел. Ако беше така, щяхте да чуете и други истини. Видяхме от Обединени лъжепатриоти, че се опитват да продължават… [[шум и реплики]]
Господин Шопов, моля да не обиждате колегите!
…да уязвяват Волен Сидеров – човек, когото те прогониха от залата, разбира се, с Вашата решаваща помощ, както някога в България на 9-и септември с решаващата помощ на Съветската армия – то е същото. Ако не бяхте Вие и ако не ги бяхте оставили да върлуват…
Господин Шопов!
...по начина, по който го правеха, нямаше да се стигне до този позорен момент. И аз се чудя защо посегнахте не на кой друг, а на самия професор Станилов. Тук мисля, че бяхте абсолютно…
Изказвате се по същество, господин Шопов, а не по начина на водене!
…символ на репресията, на политическата репресия. А господин Чуколов го извадихте от Комисията по вътрешен ред, защото тази комисия е много важна…
Не съм го извадила аз, залата го извади, така е гласувала.
Те по принцип… Не е залата, не залата, Вие го извадихте, от ГЕРБ.
Добре, господин Шопов! Благодаря Ви.
Вие угодихте на тези вдясно и се стига до положение… Но „Каквото повикало, такова се обадило!“ – българският народ го казва. Аз няма да говоря за залези и изгреви.
Благодаря Ви, господин Шопов.
Обективно се стига до процеси, които аз наричам „краят на епоха“.
Благодаря Ви, господин Шопов. Само да Ви обърна внимание, че всички отделни проекторешения са събрани в една точка – прочетете си чл. 58, ал. 1, защото е доста дълго и не ми се чете в момента да Ви поучавам.
Процедура!
Каква процедура? По начина на водене? Аз разясних какво точно се случва, господин Касабов. Нека да не вдигаме градуса на напрежението! „Проект! РЕШЕНИЕ за промяна в състава на Комисията за наблюдение на приходните агенции и борба със сивата икономика Народното събрание на основание чл. 79, ал. 1 от Конституцията на Република България и чл. 23, ал. 4 от Правилника за организацията и дейността на Народното събрание РЕШИ: Освобождава Христиан Митев като член на Комисията за наблюдение на приходните агенции и борба със сивата икономика и контрабандата.“ Моля, режим на гласуване. Гласували 124 народни представители: за 116, против няма, въздържали се 8. Предложението е прието. Предлагам на Вашето внимание: „Проект! РЕШЕНИЕ за промяна в състава на Комисията по вътрешна сигурност и обществен ред Народното събрание на основание чл. 79, ал. 1 от Конституцията на Република България и чл. 23, ал. 4 във връзка с чл. 15, ал. 4 от Правилника за организацията и дейността на Народното събрание РЕШИ: Освобождава Десислав Чуколов като член на Комисията по вътрешна сигурност и обществен ред.“ Моля, режим на гласуване. Гласували 125 народни представители: за 101, против 3, въздържали се 21. Предложението е прието. Предлагам на Вашето внимание: „Проект! РЕШЕНИЕ за попълване състава на Временната комисия за проучване на фактите и обстоятелствата, свързани с прекъсване на излъчването на програма „Хоризонт“ на Българското национално радио, както и на твърденията за политически натиск върху ръководството и журналисти отБългарското национално радио Народното събрание на основание чл. 79, ал. 1 и ал. 3 от Конституцията на Република България и чл. 37, ал. 3 от Правилника за организацията и дейността на Народното събрание РЕШИ: Избира Лъчезар Богомилов Иванов за член на Временната комисия.“ Моля, режим на гласуване. Гласували 116 народни представители: за 96, против 5, въздържали се 15. Предложението е прието. Представям на Вашето внимание: „Проект! РЕШЕНИЕ за попълване състава на Комисията по вътрешна сигурност и обществен ред Народното събрание на основание чл. 79, ал. 1 от Конституцията на Република България и чл. 21, ал. 3 от Правилника за организацията и дейността на Народното събрание РЕШИ: Избира Станислав Стоянов за член на Комисията по вътрешна сигурност и обществен ред.“ Моля, режим на гласуване. Гласували 111 народни представители: за 97, против 2, въздържали се 12. Предложението е прието. И последният: „Проект! РЕШЕНИЕ за попълване състава на Комисията по взаимодействието с неправителствените организации и жалбите на гражданите Народното събрание на основание чл. 79, ал. 1 от Конституцията на Република България и чл. 21, ал. 3 от Правилника за организацията и дейността на Народното събрание РЕШИ: Избира Стойно Митев Стойнов за член на Комисията по взаимодействието с неправителствените организации и жалбите на гражданите.“ Моля, режим на гласуване. Гласували 111 народни представители: за 97, против 1, въздържали се 13. Предложението е прието. Колеги, каня Ви в 11,30 ч. във фоайето, защото имаме изложба „Добрата дума лекува“. Ще прекъснем за почивка от половин час. Уважаеми колеги, продължаваме с: ПАРЛАМЕНТАРЕН КОНТРОЛ. Новопостъпили питания за периода от 13 декември 2019 г. до 19 декември 2019 г. – няма такива питания. Писмени отговори за връчване от: - министъра на финансите Владислав Горанов на въпрос от народния представител Валентина Найденова; - заместник министър-председателя по правосъдната реформа и министър на външните работи Екатерина Захариева, на въпрос от народния представител Георги Йорданов; - министъра на правосъдието Данаил Кирилов на въпрос от народния представител Димитър Георгиев; - министъра на образованието и науката Красимир Вълчев на въпрос от народния представител Елена Пешева; - министъра на труда и социалната политика Деница Сачева на въпрос от народните представители Георги Гьоков и Манол Генов; - министъра на младежта и спорта Красен Кралев на въпрос от народните представители Георги Йорданов, Весела Лечева и Илиан Тимчев. Към министъра на здравеопазването господин Кирил Ананиев, първи ще зададе въпрос народният представител Валентина Найденова относно отпадане на Националния рамков договор и преминаването му към пряко закупуване на здравни дейности, услуги и заплащане на стоки от НЗОК и останалите субекти (застрахователни дружества), участващи в управлението на финансовия ресурс от здравни осигуровки и в новия модел на здравеопазването. Заповядайте, госпожо Найденова.
Уважаема госпожо Председател! Уважаеми господин Министър, в пазарната икономика при реализирането на една търговска сделка има най малко две страни – продавач и купувач, които на принципа на търсенето и предлагането и чрез пряко договаряне, намират и за двете страни най-приемливата цена, при която се реализира сделката. Така ли е в здравеопазването обаче, което действа на пазарни принципи в Република България? Съгласно чл. 53, ал. 1 от Закона за здравното осигуряване, цитирам: „За осъществяване на дейности, предвидени в този закон, НЗОК и Българският лекарски съюз приемат чрез подписване Национален рамков договор за медицинските дейности, а НЗОК и Българският зъболекарски съюз приемат чрез подписване Национален рамков договор за дентални дейности.“ Съгласно Закона за здравното осигуряване договорни партньори на НЗОК са изпълнителите на медицинска помощ, които са в качеството си на лечебни заведения, учредени съгласно изискванията на чл. 3, ал. 2 от Закона за лечебните заведения и, забележете, носещи отговорност за предоставената от тях медицинска помощ“. Но в чл. 1, ал. 1 от Закона за съсловните организации на лекарите и на лекарите по дентална медицина съответната съсловна организация отговаря само за нарушаване на професионалната етика. Никъде в Закона за съсловните организации не е посочено, че съответната съсловна организация носи отговорност за осъществени медицински дейности или за медицинска дейност, реализирана от договорните партньори на Касата. Уважаеми господин Министър, моля да ми отговорите на следния въпрос: предвиждате ли във Вашия нов модел да отпадне Националният рамков договор и участието на съсловните организации при договаряне на цените и преминаването към пряко закупуване на здравни дейности, услуги и заплащане на стоки от НЗОК и останалите субекти, участващи в управлението на финансовия ресурс от здравни осигуровки?
Благодаря, уважаема госпожо Найденова. Господин Министър, заповядайте за отговор.
Уважаема госпожо Председател, уважаеми госпожи и господа народни представители! Уважаема доктор Найденова, при участието ми в парламентарния контрол на Народното събрание на 20 септември тази година в отговор на Ваш въпрос относно вина на НЗОК и новите финансиращи субекти в националната здравна система в предложения модел на здравеопазване подробно изложих всички елементи на същия. И все пак, основната цел на модела е да дава право на избор на пациента за следното: кой да управлява здравните му вноски; къде да се лекува при най-добрите условия на територията на страната; пълна информираност за обхвата и цените на медицинските услуги и лекарствата. Основното при този модел е демонополизацията на Националната здравноосигурителна каса и включването на здравните фондове, които да се конкурират равнопоставено и които следва да отговарят на всички изисквания за платежоспособност и финансова устойчивост. По отношение на цените на медицинските дейности в основния пакет в модела се предвижда те да подлежат на договаряне между фондовете и изпълнителите на медицинска помощ. Няма противоречие в този процес да участват и представителите на съсловните организации на лекарите и лекарите по дентална медицина. На този етап не бих могъл да дам категоричен отговор на поставения от Вас въпрос, тъй като все още няма обществен и политически консенсус за избор на модел за финансиране и организация на здравеопазването. Конкретните решения и предложения за промени в законовата нормативна рамка ще бъдат обект на дискусия след евентуален избор на здравноосигурителния модел. Това, което зависи от мен и мога да направя, е да продължа с дискусиите с цел намиране на общо приет консенсус по важните въпроси за промяна на здравната система и за нейното усъвършенстване. Продължавам да предлагам на Вашето внимание и пакет от промени в нормативната уредба, които водят до подобряване на настоящия модел, неговото функциониране и организация. Готов съм за конкретни дебати и обсъждане на предложения. На този етап поставих два варианти за развитие на системата и по двата варианта имаше много „за“ и „против“. Няма пречка да обсъдим и друг вариант или да подобрим механизмите и обхвата на вече представените от мен проекти. Надявам се на сближаване на позициите на политическите сили около един здравноосигурителен модел, който да бъде подкрепен както от участниците в сектора, така и българските граждани.
Благодаря, уважаеми господин Министър. Госпожо Найденова, заповядайте за реплика.
Благодаря за отговора, господин Министър. Мисля, че той даде яснота за това, че все още няма светлина дали съсловните организации ще продължат да играят ключова позиция по отношение на Националния рамков договор, защото е ясно, че едно пряко договаряне между фондовете – Касата също трябва да бъде пререгистрирана като такъв, безспорно вече НРД няма да бъде същият или няма да го има. Искам само да Ви обърна внимание, че с този въпрос дали ще остане Националният рамков договор или не – това е ключ в едно бъдещо обсъждане. Искам да Ви обърна внимание и на това, че Българският лекарски съюз, защитавайки интересите на изпълнителите на медицинска помощ, предлагат не себе си като задължително условие в това договаряне, а по-скоро да има едни минимални цени на здравните услуги в този основен пакет от здравни дейности, които вече действително да гарантират, че тези, които работят, ще имат един стабилен гръб, за да могат да работят спокойно. Благодаря Ви още веднъж.
Благодаря Ви, уважаема госпожо Найденова. Господин Министър – няма да имате дуплика. Вторият въпрос е отново от госпожа Найденова относно пререгистрация на лечебните заведения, търговски дружества с над 50 на сто държавно и общинско участие в капитала или в които държавата, респективно общината, по друг начин упражняват доминиращо влияние по Закона за публичните предприятия и мястото им в новия модел на здравеопазване. Заповядайте, госпожо Найденова.
Уважаема госпожо Председател! Уважаеми господин Министър, опитах се да бъда актуална с този въпрос, защото скоро ние гласувахме Закона за публичните предприятия. Уважаеми колеги, съгласно чл. 7, ал. 1 от Закона за публичните предприятия, цитирам: „На публичните предприятия може да бъдат възлагани задължения за извършване на обществена услуга или за изпълнение на цели на публичната политика от органите, упражняващи правата на държавата, общината, в рамките на техните компетенции или по ред, определен със закон. Съгласно чл. 2, ал. 1, публични предприятия са: търговски дружества с над 50 на сто държавно или общинско участие в капитала или в които държавата, общината, по друг начин упражнява доминиращо влияние; дъщерните дружества на търговските дружества по т. 1 и предприятията по т. 3, ако чрез тях държавата, общината, контролира повече от 50 на сто от дяловете, акциите, с право глас или по друг начин упражнява доминиращо влияние.“ И трето: „Държавните предприятия, създадени със специални закони, на основание чл. 62, ал. 3 от Търговския закон.“ Съгласно § 1 от Допълнителните разпоредби на същия закон, обществени услуги са: образователни, здравни – забележете, колеги, здравни, водоснабдителни, канализационни“ и така нататък, да не цитирам повече Закона. Предвид горното, господин Министър, моля да ми отговорите на въпроса: предвиждате ли лечебните заведения, регистрирани като търговски дружества с над 50 на сто държавно, общинско, участие в капитала по Закона за лечебните заведения или, в които държавата, общината, по друг начин упражнява доминиращо влияние по Закона за публичните предприятия, да бъдат пререгистрирани като публични предприятия, предоставящи обществени услуги по Закона за публичните предприятия, както и впоследствие какво е мястото им като такива във Вашия нов модел на здравеопазване, ако те имат такъв?
Благодаря, уважаема госпожо Найденова. Господин Министър, заповядайте.
Уважаема госпожо Председател, уважаеми госпожи и господа народни представители! Уважаеми доктор Найденова, съгласно Закона за публичните предприятия, лечебните заведения, търговски дружества, с над 50 на сто държавно и общинско участие в капитала или в които държавата, съответно общината, по друг начин упражнява доминиращо влияние и дъщерните дружества на тези търговски дружества, ако чрез тях държавата, общината, контролира повече от 50% от дяловите акции с право на глас или по друг начин упражняват доминиращо влияние, са публични предприятия съгласно чл. 2, а. 1, т. 1 и т. 2 от Закона. На горепосочените лечебни заведения, публични предприятия могат да бъдат възлагани задължения за извършване на обществена услуга или за изпълнение на цели на публичната политика от органите, упражняващи правата на държавата, съответно на общината, в рамките на техните компетенции или по ред, определен със закон – Вие споменахте чл. 7, ал. 1 от Закона за публичните предприятия, като се отчита обстоятелството, че здравните и образователни услуги са част от обществените услуги по смисъла на Закона за публичните предприятия. В тази връзка следва да се има предвид, че задълженията за извършване на обществена услуга или за изпълнение на цели на публичната политика се конкретизират чрез посочване на задълженото публично предприятие, съдържанието на задължението, срока и условията, при които то следва да бъде изпълнено, както и други условия, ако има такива, като информацията се публикува на интернет страницата на Агенцията за публичните предприятия и контрол, а разходите на публичните предприятия в изпълнение на горепосочените задължения, се финансират от държавния, съответно общинския бюджет, или по ред, определен със закон и се оповестяват в Годишния финансов отчет, както е предвидено в чл. 7, ал. 2 и ал. 3 от Закона. В шестмесечен срок от влизането на Закона в сила Министерският съвет следва да приеме правилник за неговото прилагане, където ще бъдат разписани предвидените в този закон процедури.
Благодаря, уважаеми господин Министър. Госпожо Найденова, заповядайте за дуплика.
Уважаема госпожо Председател! Уважаеми господин Министър, ще ми позволите да Ви върна малко към току-що изтеклото изслушване в зала не за някакви отрицателни емоции, а по-скоро да Ви обобщя –предполагам, че и Вие ще направите анализ за това какво се случи в залата, какво препоръчаха отляво, отдясно, от средата, но ще Ви кажа защо го свързвам с моя въпрос. Мисля, че обобщено Вие стигнахте до следния извод:: първо – и мисля че доктор Джафер каза, кадрови дефицит в здравеопазването – това, което трябва да се направи и да се реши занапред. Второ, доктор Михайлов каза за разместване в структурата. Вие трябва да подредите пъзела, отделните структури на здравеопазването с техните връзки, с техните взаимоотношения и това, което основно и от ляво, и от средата казаха, че трябва да се въведе електронно здравеопазване. Аз ще Ви кажа нещо, което досега не сте чули, предполагам, от моите колеги тук, в залата. Знаете ли, има един особен контрол, който няма къде да срещнете. Контролът се упражнява от изпълнителната власт, от медицински одит, от други контролиращи медицинската дейност органи. Но има един особен, вътрешен контрол – контролът между самите лекари, между здравните работници и когато нещо не си направил, а с електронното здравеопазване ти много добре ще го видиш, ти чисто колегиално ще направиш забележката на колегата, че нещо е пропуснато, че нещо трябва да бъде. Така и пациентите ще знаят и ще бъдат информирани. От друга страна, след време, ако твоята грешка, пропуск продължава, никой няма да иска да работи с теб, господин Министър. Обръщам Ви внимание на този вид контрол, за да Ви кажа и другото – затова е и моят въпрос: много е важно в следващото време да се отдиференцира публичното здравеопазване от частното здравеопазване. Ние от БСП винаги сме били за отпадане на търговските дружества и с този въпрос Ви насочвам вниманието за една вероятност това да се случи под формата на публични предприятия.
Благодаря, уважаема госпожо Найденова. Заповядайте, господин Министър.
Уважаема госпожо Председател, уважаеми госпожи и господа народни представители! Уважаема доктор Найденова, още с встъпването ми в длъжност като министър на здравеопазването първото нещо, което поисках, е да ми се направи анализ на човешките ресурси за периода от 2000 г. досега. Искам да Ви кажа, че най-голямото свиване на персонала в системата на здравеопазването е в годините, в които е управлявала Българската социалистическа партия. В последните години и особено в годините, в които аз съм министър, има стабилизиране, разбира се, на ниско равнище, но има определена устойчивост в кадровата политика в системата на здравеопазването. Така че, когато се отправят обвинения към някого, хубаво е да Ви представя доклада, който са направили нашите специалисти, и да видите в кои години кадрите са намалели най-много и откъде е тръгнал този процес. По отношение на електронното досие, електронното направление, електронната рецепта. Откога говорим за електронно здравеопазване? Отново от повече от 20 години, отново минава и през периода, в който Вие също сте управлявали. Само че този екип на Министерството на здравеопазването вдигна от трупчетата проекта за изграждане на Национална здравно-информационна система и в момента всички модули, включително и на електронното досие, са в някакъв етап на процедурата по отношение на обществената поръчка. Така че най-малко към мен можете да отправяте упреци. Аз съм първият човек, който съм поставил на дневен ред изпълнението на този проект, и ако Господ ни даде здраве и време, той ще стане реалност. Благодаря Ви.
Благодаря, господин Министър. Дай боже Господ да дава здраве на всички ни! Декларация от името на група – заповядайте, господин Ненков. Колеги, след декларацията ще дам половин час почивка.
Благодаря, госпожо Председател. Уважаеми колеги! Декларация на парламентарната група на Политическа партия ГЕРБ. Уважаема госпожо Председател, уважаеми госпожи и господа народни представители! Вчера Министерският съвет със свое решение гласува България да плати близо 25 млн. лв. на строителя на „Дунав мост 2“ – „Еф Си Си Конструкшън“, заради поредното осъдително решение на международния арбитражен съд в Париж към държавата вследствие на безхаберното управление на правителствата на БСП. Тъй като често чуваме неоснователните тези на опозицията, че правителството харчи пари по непрозрачен начин, с цел да не ги въвеждаме в изкушение и този път да го направят, тук, от високата трибуна на Народното събрание, искаме пред народните представители и пред обществото да стане ясно и абсолютно прозрачно как се харчат парите на българския данъкоплатец. През 2013 г. строителят на „Дунав мост 2“ – „Еф Си Си Конструкшън“, заявява претенция за изплащане на допълнително близо 11 млн. евро, тъй като в хода на изпълнение на договора е възникнала необходимост от материал за насипи, който да бъде осигурен извън територията на обекта, а държавата се е забавила да осигури учредяването на концесия за добив. Нито по българското законодателство, нито по договора държавата има подобен ангажимент. Въпреки това в свое писмо до управителя на компанията от 5 август 2014 г. вицепремиерът на правителството на Орешарски госпожа Даниела Бобева – навярно не от свое име, а от името на правителството, признава претенцията към българската държава в размер на 10 млн. евро. Както и, забележете, съжаление, че правителството не може да плати тези суми, тъй като държавата няма необходимите средства за съответната година. Без да потърси по никакъв начин правата си, правителството на Орешарски абсолютно необяснимо признава дълга, който нито по закон, нито по договора българската страна следва да дължи – съдействие, което струва близо 28 млн. лв. на българския гражданин. Арбитражният съд се позовава именно на това писмо от правителството на Орешарски, както и признание за недължимото. От друга страна, същото ни лишава и от основателни възражения по претенциите. Вчера Министерският съвет гласува поредните пари, с които плащаме поредната сметка, завещана ни от БСП, поредният класически пример за управление на БСП през годините – винаги някой друг да плаща сметката. Спомняме си и какви магистрали построиха. Предизборно откриваха недовършената магистрала „Люлин“, която се оказа най-скъпата магистрала, възложена по осем милиона евро на километър. [[Шум и реплики от „БСП за България“.]] Отново по време на БСП е построена най-дефектната част и на магистрала „Тракия“ – между Стара Загора и Чирпан. Точно за този участък понастоящем са необходими близо 120 млн. лв., за да се оправят тези поражения. Нека си припомним и историята на самия „Дунав мост 2“. През далечната 2004 г. правителството одобрява финансирането на проекта и на 24 януари 2007 г. парламентът ратифицира Споразумението между България и Румъния за изграждане на нов мост над река Дунав, като през същата година на 30 януари е подписан и договорът за изпълнение. Надявам се, че някои от Вас още помнят как през 2009 г. на площадката на „Дунав мост 2“ имаше само едни насипи и няколко излети пилони в неплавателната част на реката. От 2009 г. до 2012 г. цялото съоръжение бе напълно построено и съответно пуснато в експлоатация. Буквално за три години правителството на Бойко Борисов успя да завърши абсолютно провален проект от БСП, които за пет години успяха да излеят само едни пилони за милиони. Спомняте си и тогавашните усилия на премиера и срещите му с ръководителите на Европейската комисия, които той успя да убеди, че проектът е целесъобразен, и срокът за изпълнението му бе удължен. Тук мога да изброя още много примери за безхаберния начин на управление на претендиращата за алтернатива Столетница. „Дунав мост 2“ е само малка част от безкрайния списък на БСП със занемарени проекти без никаква защита на държавния интерес. Такъв бе случаят и със загубения арбитраж за АЕЦ „Белене“ за 1 млрд. 200 млн. лв. Това само показва лицемерието на БСП и непоправимата им от столетие насам склонност да вкарва държавата в кризи. Затова отново риторично ще попитам: защо признахме дълг вместо да оспорим искането със законови аргументи и по този начин ощетихме държавата с близо 25 млн. лв.? Защо, след като е бил признат този дълг, не е платен от правителството на Орешарски, а е оставен за следващите правителства? Защо седем години след последния кабинет на БСП държавата все още плаща милиони левове, а те не спират да твърдят, че могат да управляват по-добре от нас? Оставям отговорите на Вас. Благодаря Ви за вниманието. [[Ръкопляскания от ГЕРБ.]]
Благодаря, уважаеми господин Ненков. Декларация от името на парламентарната група на „БСП за България“.
Уважаема госпожо Председател, уважаеми дами и господа народни представители! За пореден път ставаме свидетели как сегашното управление в лицето на ГЕРБ е евтино на брашното и скъпо на триците. За пореден път виждаме как се леят крокодилски сълзи за 20 милиона по загубено от България арбитражно дело и се забравят 600 млн. евро загубени от България заради недалновидното решение на ГЕРБ да прекрати АЕЦ „Белене“. За пореден път чуваме за магистрала „Люлин“ и забравяме, че вече една година магистрала „Тракия“, правена по Ваше време, в момента даже не е и скоростен път и се движим с 90 км в час, защото не е ремонтирана. [[Шум и реплики от ГЕРБ.]] За пореден път колегите от ГЕРБ...
Моля Ви, колеги! Колеги, моля Ви за тишина! [[Шум и реплики от ГЕРБ.]]
Говори неистини!
Мисля, че възпитанието изисква да се чуваме, както ние слушахме спокойно Вашите лъжи [[шум]] и Вашите измами, но е въпрос на възпитание и парламентарна култура това. Не ме учудвате с Вашето поведение – можете да продължите.
Вие продължете по темата!
В тази връзка искам да уточня, че годината, която мина – година на управлението на ГЕРБ, е поредната загубена година за България. [[Шум и реплики.]] Нямахме никакво намерение в навечерието на Нова година да разваляме празника на българите, но понеже Вие сами искате това нещо, аз ще Ви кажа нещата, които Вие в момента се опитвате да прехвърлите и да завоалирате с едни 20 милиона, които били от 2013 г. Колеги, само да Ви напомня – в навечерието на 2020 г. сме. В навечерието на една нова година сме, в която за пореден път нищо ново не ни очаква, гледайки и бюджета, който Вие приехте, гледайки и неглижирането на социалната политика, гледайки всичко, което извършвате като управляващи. Искам още един път да обърна внимание – когато ние сме избирани да дойдем тук, нашата задача е била и продължава да бъде да служим в интерес на народа. На народа, а не на олигарсите, на онези, които са ни гласували доверие с гласовете си да сме тук, и тези, които се надяват да подобрим живота им. За съжаление, Вие не сте способни да направите това нещо. Единственото нещо, което можете да правите, е да ровите миналото и да търсите оправдание в миналото за сегашните си грешки и за това, че сте некадърни да управлявате държавата.
Господин Ерменков, моля Ви!
Съжалявам много! Госпожо Председател, имам право като човек да дам оценка на управлението на ГЕРБ и то е некадърно, както и да го казвате. За съжаление, е така! Не се радвам, съжалявам, защото съм гражданин на тази република и все се надявам, че най-накрая някой ще започне професионално да управлява. Това няма как да стане с четене на декларации, това няма как да стане с поведение, което демонстрирате, това няма как да стане с двуличието, когато Вие говорите: „Дайте да търсим онова, което ни обединява!“, а на практика се опитвате да продължавате да вегетирате на гърба уж на някакви стари грешки. Колеги, време е да се научите да управлявате и да търсите отговорност на Вашите грешки, защото Вие управлявате вече държавата 10 години и 10 години това управление показва, че държавата върви надолу. Вие можете да показвате всякакви статистически грешки, статистически данни, можете да ни заливате с числа, можете да ни говорите, че безработицата в България е намаляла – да, намаляла е, защото работоспособното население напусна България, и то не защото сме загубили 20 млн. лв. на арбитражно дело, а защото Вие управлявате държавата така, че младите да напускат. [[Шум и реплики от ГЕРБ.]] Вие можете да ни говорите за това, че правите чудеса в здравеопазването – за съжаление, чудесата само в това, че няма здравеопазване. Няма! И дискусиите, които провеждаме сега, го доказват. Министърът, който е тук, доколкото разбирам от всичко, което ми говори, е, че истината в здравеопазването била във финансовата дисциплина и това, че нямало задължения или намалявали задълженията на болниците. Да, задълженията на болниците намаляват, смъртността се увеличава. [[Шум и реплики от ГЕРБ.]] От тази гледна точка... Това е по повод цялостната Ви политика, господа управляващи.
Давайте, давайте, господин Ерменков.
От тази гледна точка искам още един път да обърна внимание: една година... [[Реплики от народния представител Драгомир Стойнев.]]
Не подсказвайте!
...една година, загубена за Република България; една година убити надежди и в областта на енергетиката, и в областта на икономиката, и в областта на социалната политика. Изобщо няма област в България, в която да не сте убили надеждите, с изключение на надеждите на по-богатите, на избраните, на които им подарявате пари със закони, което се нарича „лобистко законодателство“, но Вие сте майстори на това. [[Реплики от ГЕРБ.]] И оттук нататък искам само да Ви помоля, когато заставате на тази трибуна, се отнасяйте с отговорност и уважение преди всичко към себе си. Не се унижавайте с такива дребнавости, с които Вие в момента се опитвате да прикриете Вашите грешки, Вашите пропуски. Ако Вие излезете тук и кажете: да, ние сбъркахме и смятаме да се поправим, сигурно ще спечелите повече доверие, отколкото да се опитвате да ровите в гардероба и да търсите стари скелети. Сигурно ще намерите – няма как, няма управление, което да е без грешки, но не може да има управление като Вашето, което да е само от грешки. Това е проблемът на Република България. Надявам се, че следващата година Вие все пак ще направите нещо, което да бъде добро за България – и това е, ако не да си отчетете собствените грешки, поне да се вслушвате от време на време в това, което опозицията Ви предлага, защото Вие така или иначе след това изпълнявате нашите желания, но след като те Ви бъдат наложени от улицата. Съжалявам, но това е истината. Това, за съжаление, е и Вашият начин на управление. Не ни чувате, не се съобразявате с нас, търсите онези разделителни линии, които Ви държат може би така популярно някъде във Вашите очи на ниво на управление, на практика обаче сте ударили дъното, за съжаление. [[Ръкопляскания от „БСП за България“.]]
Благодаря Ви, уважаеми господин Ерменков. Господин Генов – по начина на водене.
Уважаема госпожо Председател, уважаеми господин Министър, уважаеми колеги! Уважаема госпожо Председател, искам да припомните – Вие, конкретно…
Аз да припомня?
…да, много обстоятелства по строителството на „Дунав мост 2“.
Аз няма как да ги припомня, господин Генов.
Не, припомнете на господин Ненков тези обстоятелства, че това беше един тотално провален проект от правителството на НДСВ.
Не, не. По начина на водене Вие се изказвате по същество, господин Генов. Моля Ви!
През 2005 г. този проект беше рестартиран с…
Хайде, към мен каквото имате да кажете, господин Генов. [[Народният представител Манол Генов говори при изключени микрофони.]] По начина на водене – процедурата, господин Генов!
…да си направят сметката, пък Вие си направете сметката има ли го, или не.
Благодаря Ви.
И кой понесе отговорността с онези 40 милиона, добавени върху деветдесетте…
Господин Генов, изказвате се по същество. Господин Генов, моля Ви! [[Народният представител продължава да говори при изключени микрофони.]] Благодаря Ви, господин Генов. Имате възможност с господин Ненков да се разберете отвън и да си поговорите. Уважаеми колеги, в Северното фоайе ще бъде открита изложбата „Добрата дума лекува“. Инициативата е на Българския лекарски съюз. Експозицията представя фототабла, които разказват позитивни истории и изразяват благодарност към лекарите и екипите, оказали медицинска помощ и всеотдайност в работата си. Всички народни представители са поканени. Половин час почивка, колеги. (След почивката.)
Продължаваме с парламентарния контрол. Следва въпрос от народния представител Валентина Найденова относно изпълнение на Националната програма за подобряване на ваксинопрофилактиката на сезонния грип 2019 – 2022 г. Заповядайте, госпожо Найденова.
Уважаеми господин Председател, уважаеми господин Министър, колеги! През тази година Националната програма за подобряване на ваксинопрофилактиката на сезонния грип 2019 – 2022 г. приключва на 31 декември. Зачестиха обаче сигналите до нас, като народни представители, че макар като препоръчителна за всички лица, навършили 65 години, страдащи от хронични заболявания, както и други от целевата група, интересът и желанието за поставянето им е бил изключително голям, но договорените количества не са били достатъчни. А цели лекарски практики, например в общините Тетевен и Троян на Ловешка област, не са получили нито една противогрипна ваксина, независимо че са били заявени. Уважаеми господин Министър, моля да ми отговорите на въпроса: на какви принципи ще бъдат планирани и разпределени ваксините по Националната програма срещу сезонния грип за 2020 – 2022 г.?
Благодаря Ви, уважаема госпожо Найденова. Имате думата за отговор, господин Министър.
Уважаеми господин Председател, уважаеми дами и господа народни представители! Уважаема доктор Найденова, стратегическата цел на Националната програма за подобряване на ваксинопрофилактиката на сезонния грип 2019 – 2022 г. е да снижи заболеваемостта и смъртността от сезонен грип и от усложненията, свързани с грипа, чрез повишаване имунизационния обхват при възрастни на и над 65-годишна възраст, с възможност за включване на целеви групи от пациенти с хронични заболявания съгласно Наредба № 15 от 2005 г. за имунизациите в Република България. Като приоритет в Програмата е заложено повишаване на имунизационния обхват с грипни ваксини сред лицата от целевата група, като до 2022 г. следва да се обхванат до 25% от възрастното население, навършило 65 години. Планът за действие на Програмата предвижда периодично да се извършва оценка и анализ на изпълнението на имунизациите на целевите групи. Изпълнител на дейността по Програмата е Националният координационен съвет съвместно с Министерството на здравеопазването и Националната здравноосигурителна каса. Националният координационен съвет е сформиран в съответствие с точка 1.1 от Работната програма и е консултативен орган към министъра на здравеопазването. Съгласно изготвените по точка 2.2 от работната програма указания относно реда за предписване, отпускане, отчитане и заплащане на ваксините срещу сезонния грип, осигуряващи изпълнението на Програмата, заявяването на необходимите количества се извършва от общопрактикуващия лекар за лица от целевата група в пациентската му листа към търговците на едро на лекарствени продукти, определени от НЗОК след приключване на процедурата по Наредба № 10 от 2009 г. Общопрактикуващият лекар най-добре познава лицата от пациентската си листа и според придружаващите им заболявания определя подлежащите от тях за имунизация, като след преценка на здравословното им състояние и липсата на противопоказания може да приложи препоръчителната ваксина срещу грип. Препоръчителните имунизации по Програмата за текущата година приключват на 31 декември. Министерството на здравеопазването също разполага с информация от граждани за недостиг в отделни населени места на противогрипна ваксина по Националната програма, като съдействие е оказано при всеки конкретен случай. След отчитане през 2020 г. на извършените имунизации съгласно цитираните указания и Наредба № 15 за имунизациите в Република България Националният координационен съвет, съвместно с Министерството на здравеопазването и Националната здравноосигурителна каса, ще обсъди и анализира констатираните затруднения при изпълнение на Програмата, постигнатия имунизационен обхват и при необходимост ще предложи действия за подобряване на планирането и отчитането на ваксините, прилагани за изпълнението ѝ. Изпълнителите по Програмата, неправителствените организации и всички заинтересовани лица могат да предоставят своите предложения за подобряване организацията на работата на Националния координационен съвет. Благодаря.
Благодаря, уважаеми господин Министър. Имате думата за реплика, госпожо Найденова.
Аз благодаря за отговора, господин Министър. Още повече че разбирам, че такова указание към личните лекари е имало, тъй като предварително имах информация, че такова указание трябва да бъде изработено от Министерството на здравеопазването и Националната здравноосигурителна каса, за което Ви благодаря. Има нещо друго. Мисля, че тъй като това е първата година от тази програма, затова така се е и получило, но трябва да Ви кажа, че средният обхват за страната е едва 2,4% по мои данни. Изчисленията са на база извършени продажби на исторически принцип на противогрипна ваксина, а не на реално приложени дози. Дори не смея да си помисля, че така е и при останалите ваксини. Затова мисля, че Министерството на здравеопазването трябва да смени методиката при изчисление на средния обхват при имунизациите и имунизираните с противогрипна ваксина и още на следващата година, фактически това е вид известен анализ за изминалото до този момент за тази 2019 г., информацията вече да бъде базирана на базата на реално имунизирани пациенти. Тоест на реално приложени дози, като това значи, че информацията няма да бъде от търговците на едро – какво са продали, а от самите лични лекари. Благодаря Ви.
Благодаря, уважаема госпожо Найденова. Господин Министър, желаете ли дуплика? Не. Продължаваме със следващия въпрос от народния представител Антон Кутев относно искане на министър-председателя за отстраняване на директори на три столични болници. Заповядайте, господин Кутев, да развиете Вашия въпрос.
Уважаеми господин Председател, уважаеми господин Министър, колеги! Уважаеми господин Министър, моят въпрос към Вас е продиктуван от едно заседание на Министерския съвет. Между другото, въпросът и разговорът сега ще е свързан с изслушването, което протече преди час. На заседание на Министерския съвет от 20 ноември 2019 г., когато всъщност става ясно, за съжаление, че детето е минало през три болници и накрая всъщност не сте успели да го спасите. Разбирам, че има проблем, очевидно. Заседанието започва с това, цитирам Бойко Борисов от стенограмата на заседанието: „Ананиев, видяхме се сега с родителите на починалото дете. Докато траят проверките на прокуратурата и съдебномедицинските експертизи, искам да отстраниш всички директори на болници и всички, които са замесени в процеса.“ Малко по-надолу се говори за това, че трябва да има възмездие. По този повод – аз съм убеден, че много хора в тази зала и Вие със сигурност познавате много добре проблемите в здравеопазването, знаете ги по-добре от мен, предполагам, давате си сметка, че един от основните проблеми в здравеопазването всъщност е въпросът с кадрите, тоест колко лекари имаме и как те могат да бъдат по някакъв начин окомплектовани така, че да работят отделенията. Добре знаем, че резултатът от тази намеса – той го поискал от Вас, Вие сте ги отстранили, бяха оставки на доктори, в резултат на което се закри поредното отделение в болница. Аз съм сигурен, че поне Вие добре знаете, че огромна част от областните и общинските болници на практика имат много сериозен проблем с това да поддържат отделения поради липса на хора, включително кардиологично, тоест ключово важни отделения, тоест проблемите в здравеопазването са изключително сериозни. Според мен те са свързани в огромна част с кадрите особено в провинцията. В много от болниците в провинцията всъщност лекарите взимат три, четири пъти повече от частната си практика, отколкото от заплатите си като лекари. Те нямат никаква, ама никаква мотивация да работят в болниците, където ще дават нощни дежурства, ще носят отговорност, а не да си отиде в частния кабинет, да си взема парите и да се прибира в шест часа вечерта вкъщи. Това води до закриване на отделения, както стана във въпросната болница благодарение на това. Единият от въпросите ми към Вас е: какви са мотивите, Вашите мотиви и какви са основанията според премиера за отстраняване на директорите на болниците, като имаме предвид, че единият от тези директори на болници само преди един месец успя да организира белодробна трансплантация, която Министерството планираше да стартира в България след две години? Оказа се обаче, че може да се направи и веднага и един 70-годишен човек получи бял дроб и в момента живее благодарение на тази белодробна трансплантация. И сега, като го отстраним този, а и другите директори, какво правим с това, което те биха могли да свършат? Това ли е решението на проблемите, които имаме в момента в здравеопазването? Какви са Ви мотивите да изпълните тази заповед? Хайде, да речем, че премиерът действа по пиар, той гледа – в момента има проблем, дай сега ще ги уволним всичките. Добре, той ще ги уволни, ама Вие после трябва да водите здравеопазването, а те трябва да лекуват. Е, хубаво, ще ги отстраним, а какво печелим всички ние като пациенти от цялата тази работа и това ли е изходът от кризата според Вас?
Благодаря, уважаеми господин Кутев. Имате думата за отговор, господин Министър.
Уважаеми господин Председател, уважаеми дами и господа народни представители! Уважаеми господин Кутев, ще започна отзад напред. Понеже вече няколко пъти се повтаря и знаем, че понякога повторението се затвърдява в хората като истина, когато казах, че първата трансплантация ще се направи през 2020 г. накрая или в началото на 2021 г., имах предвид, че тази трансплантация на бял дроб ще се направи от български екип, изцяло български екип. Вие знаете, че тази трансплантация беше направена с помощта на екип от Хановер, което, разбира се, е много хубаво и това е част от пътя, по който трябва да вървим, докато изградим капацитета в нашата страна. По основния Ви въпрос. Университетската многопрофилна болница за активно лечение и спешна медицина „Пирогов“ – София, Специализираната болница за активно лечение по детски болести „Проф. Иван Митев“ – София, и болницата „Лозенец“ са самостоятелни юридически лица – държавни лечебни заведения. Оперативното управление на всички дейности и процеси в тях се осъществява от избраните ръководни органи. В този смисъл цялостната отговорност за управлението им при спазването на действащото законодателство и добрите практики се носи от директора на съответното лечебно заведение. Във връзка с трагичния инцидент, при който почина тригодишният Александър, и с цел да не бъдат възпрепятствани компетентните органи при набирането на обективна информация и преглед на всички факти и обстоятелства, относими към случая, директорите подадоха заявление за ползване на неплатен отпуск за времето, през което протича назначената от мен проверка в трите лечебни заведения. Тъй като оцених предложението на директорите на трите болници като правилно и своевременно, в качеството си на принципал на двете лечебни заведения уважих тяхното желание да излязат в неплатен годишен отпуск. Намирам, че с това си поведение те съдействаха в максимална степен за прозрачното и обективно протичане на проверката. Окончателният доклад от извършената проверка, която възложих на Изпълнителна агенция „Медицински надзор“, както и съпътстващите констативни протоколи и независими експертизи недвусмислено показват, че не са налице пропуски в диагностично-лечебния процес, провеждан от трите лечебни заведения. След приключване на проверката мога да Ви информирам, че към момента директорите и на трите лечебни заведения изпълняват задълженията си. Веднага след това заседание, за което говорихте преди малко, аз поканих тримата директори в моя кабинет. Те наистина подкрепиха този подход с оглед да се създадат най-добри условия и да няма вмешателство, макар че аз съм убеден, че нямаше да окажат някакво въздействие. Те пожелаха да излязат в неплатен отпуск. Благодаря.
Благодаря, уважаеми господин Министър. За реплика – заповядайте, господин Кутев.
Уважаеми колеги, господин Председател! Уважаеми господин Министър, смятам, че това, което ми казвате – да, хората са такива. В края на краищата тяхната работа според мен не е да проверяват, тяхната работа е да лекуват, между другото, това е и Вашата – в смисъл, че ще приключи проверката и че те няма да затрудняват проверката. Аз Ви питам: как улеснявате с това действие лечението, а не проверката? Извинявам се, но вчера или онзи ден беше разговорът на премиера със сестрите, в който те идват да му кажат, че има дълбоки проблеми в здравеопазването и не си получават парите, а той казва: „Има едни лекари, които пак ще ги проверяваме.“ Да, Вие пак ще ги проверявате – лекарите. Сигурно пак ще изгоним някого от работа, ще го пуснем в отпуск или ще го уволним. Какво от това? С това здравеопазването ни става ли по-добро? В момента премиерът, воден от популизъм и от неразбиране, Ви води в абсолютно грешната посока, защото един от основните проблеми на здравеопазването е това, че нямаме лекари, че тези лекари са слабо мотивирани и слабо платени и че всичко това води до тежки кризи. И вместо да тръгнете да решавате проблема там, където му е същността, Вие през цялото време влизате – той Ви вкарва в идеята, че трябва да правите проверки и че трябва през някакъв много силен контрол да им извиете вратовете. Защо? Отгоре на всичкото това наслагва през цялото време недоверие и омраза към докторите, което води до агресия в болниците, което води до друго отношение към тези хора, което води в крайна сметка до това, че те накрая казват: „Гледайте си работа! Отивам си на частна практика или отивам на работа в Германия.“ Това е проблем, ключов проблем за здравеопазването. И затова Ви казвам, затова Ви питам за Вашите мотиви. Хайде, той си действа – видял пожар, гаси го. Смята, че така е правилно. Но Вие имате друга отговорност според мен. Ключовата дума в изказването на премиера е „възмездие“. Трябва да има възмездие. Аз съм съгласен, че трябва да има възмездие, защото хората, които са посветили целия си живот на медицината, които са спасили стотици човешки животи, трябва да бъдат възмездени не по този начин. Не е това подходът към тях. Дълбоко грешен подход, към който премиерът Ви тласка! Аз разбирам защо той го прави – чист популизъм! Не разбирам обаче защо Вие се връзвате на това?!
Благодаря, уважаеми господин Кутев. Дуплика – заповядайте, господин Министър.
Уважаеми господин Кутев, според мен политиката, която трябва да провежда Министерството на здравеопазването, трябва да върви и в двете посоки, за които говорите Вие. От една страна, да създаваме всички необходими условия, за да може да стабилизираме проблема с човешките ресурси в системата. В тази посока Министерството на здравеопазването, знаете, че разработва нормативни актове, с които създава условия за специализация на лекарите, за увеличаване броя на специалистите по тези професии, по които те са много малко или липсват в определени региони – това е Наредбата за специализациите. От друга страна, заедно с Министерството на образованието и науката вече втора година предвиждаме увеличение както броя на студентите по медицина, така увеличаваме и броя на специализантите, а също така предвиждаме и възможност медицинските сестри през вторите две години от своето практическо обучение да работят на място, в болниците, където хем ще помагат на съответното лечебно заведение, хем ще придобиват опит и знание, хем ще получават и допълнително възнаграждение. Това е от едната страна. От другата страна, като Министерство, което все пак трябва да създаде всички необходими условия, за да се гарантира пълното, цялостното, всеобхватното лечение на българските граждани, когато ние видим, че някъде има проблем и че има нарушение на добрата медицинска практика, няма как да не осъществяваме контролната дейност. Това не означава обаче, че цялата система е такава. Това са отделни случаи, в които ние сме длъжни да направим съответната проверка и ако се окаже, че има някакво нарушение, в зависимост от нарушението следват и съответните санкции – дали ще бъдат от Министерството, дали ще бъдат от следствените органи, но така или иначе трябва да гарантираме наистина добрите медицински практики в здравеопазването. Не искам да събирам тези две неща. Ние работим и едното, и другото. Пак повтарям, това че има отделни случаи, в които има нарушение, не трябва да слага черно петно на системата. Хората, които работят в здравеопазването, в преобладаващата част, да не кажа по-голямата част от тях, наистина са честни и достойни българи и лекари. Благодаря.
Благодаря, уважаеми господин Министър. Преминаваме към следващия въпрос от народния представител Крум Зарков относно недостиг на съществуващите програми за лечение, психосоциална рехабилитация и ресоциализация на зависимите от наркотици и необходимостта от оборудване на лаборатории за идентифициране на нови психотропни вещества. Заповядайте, господин Зарков.
Благодаря Ви, господин Председател. Уважаеми дами и господа народни представители! Уважаеми господин Министър, в Министерския съвет предстои разглеждането на Проект на решение за приемане на нова Национална стратегия за борба с наркотиците, която трябва да обхваща периода 2019 – 2023 г. Стратегията трябва да систематизира визията, принципите, целите и дейностите, които определят цялостната политика на държавата при противодействие на разпространението и употребата на наркотици. Тя е планирана като хоризонтална инициатива на 14 министерства и агенции с водещата роля на Министерството на здравеопазването. Конкретните ми въпроси към тази стратегия са свързани с две притеснителни констатации в нея. В частта „Анализ на дейността в областта на намаляване на търсенето на наркотици“ е отбелязано, че съществуващите програми за лечение и психосоциална рехабилитация са недостатъчни за покриване на нуждите от лечение, рехабилитация и ресоциализация на зависимите от наркотици лица и че от около 30 хиляди български граждани, които се нуждаят от такова лечение във връзка с употребата на наркотици, през лечебната система годишно минават едва около 7 хиляди. По-надолу в Стратегията, в раздел „Анализ на дейността в областта на намаляване предлагането на наркотици“ е записано, че в момента страната ни не разполага с подходяща и отговаряща на международните изисквания по технологичен капацитет лаборатория и е необходимо да бъде закупена съвременна апаратура за анализ на наркотични вещества с биологични проби и която трябва да може да бъде използвана в различните лаборатории в страната ни. Затова, уважаеми господин Министър, въпросът ми е: предвижда ли се в скоро време закупуване на необходимото оборудване, за което става дума в Стратегията, и какви са мерките, които Министерството на здравеопазването ще предприеме, за да преодолее недостига на съществуващите програми за лечение, психосоциална рехабилитация и ресоциализация на зависимите от наркотици лица в страната?
Благодаря Ви, уважаеми господин Зарков. Имате думата за отговор, господин Ананиев.
Уважаеми господин Председател, уважаеми госпожи и господа народни представители! Уважаеми господин Зарков, през 1995 г. към Държавната психиатрична болница за лечение на наркомани и алкохолизъм е открита първата програма за лечение на зависими пациенти. Към момента в страната работят 30 програми за лечение с агонисти и агонисти-антагонисти на лица, зависими към опиоиди, с 4144 разрешени места. В тези програми има 984 свободни места. Психосоциалната рехабилитация се осъществява чрез извънболнична програма за дневни грижи, дневни центрове за психосоциална рехабилитация тип терапевтична общност, модел „Минесота“ и други. Дейностите се осъществяват от Държавната психиатрична болница за лечение на наркомании и алкохолизъм, центровете за психично здраве и неправителствени организации, получили съгласие за осъществяване на тези програми. Към момента функционират 14 програми, получили съгласие за осъществяване на психосоциална рехабилитация по Наредба № 8 от 27 юни 2018 г. за дейностите по здравно консултиране, профилактични прегледи и изследвания на лица, навършили 16 годишна възраст. Изпълнението на Плана за действие към Националната стратегия за борба с наркотиците се финансира от държавния бюджет в рамките на бюджетите на съответните институции от средства по делегирани от държавата дейности, с натурални стойностни показатели, средства, отпуснати от общинските бюджети и по програми на други министерства и ведомства. В новата Национална стратегия за борба с наркотиците 2020 – 2024 г., отчитайки ситуацията и с оглед даване приоритет за развитие на лечебната психосоциалната дейност, и преодоляване недостига на програми за лечение и психосоциална рехабилитация, се дава възможност за откриване на нови и увеличаване броя на участващите в тях. Предвидено е и повишаване качеството на услугите чрез обучение и продължаваща квалификация на експертите, работещи в програмите. За тази дейност са заложени 5 млн. 458 хил. 458 лв. за периода на изпълнение на Стратегията. Относно закупуването на необходимото оборудване за идентифициране на нови психоактивни вещества Ви информирам, че към момента в лабораториите към Научноизследователския институт по криминалистика и криминология и Военномедицинска академия се извършват изследвания на биологични проби за наркотици. В новата Стратегия е предвидено закупуване на аналитична апаратура, която да повиши технологичния капацитет на токсикохимичните лаборатории на Военномедицинска академия, на стойност 220 хил. лв. Предвидено е също закупуване на нов преносим анализатор за определяне наличието на наркотици и упойващи вещества в слюнчени проби и консумативи за него за лабораторията към Държавната психиатрична болница за лечение на наркомании и алкохолизъм на стойност 91 хил. 650 лв. Предвидено е още въвеждане на нови технически средства за нуждите на Агенция „Митници“ и поддържане на вече съществуващите такива на стойност 18 млн. 406 хил. лв. Надявам се необходимите средства за осъществяване на дейностите, предвидени в Националната стратегия за борба с наркотиците, да бъдат осигурени в пълен размер, за да изпълним заложените показатели в Стратегията. Благодаря Ви.
Благодаря Ви, уважаеми господин Министър. Господин Зарков, ако желаете, имате думата за реплика.
Благодаря Ви, уважаеми господин Председател. Благодаря Ви за отговора, господин Министър. Ще се възползвам от възможността си да задам и допълнителни въпроси. Удовлетворен съм по втората част на отговора, в който Вие обяснихте какви средства за каква апаратура ще бъдат необходими. Ясно е защо са нужни тези неща на органите на реда. Ясно е, и в Стратегията също е посочено, че има страшна динамика на поява на все нови и нови вещества, които трябва да бъдат своевременно анализирани, за да може и нормативната уредба да еволюира, така че нека да се придържаме към този план и да осигурим това оборудване. Искам обаче да обърна внимание към първата част от отговора Ви, в която изредихте големия брой програми, които съществуват, както и къде се развиват те. Това не променя факта обаче, че в самата Стратегия, която Вие представяте на Министерския съвет, ясно е отбелязано, че те не са достатъчни или поне има проблем до такава степен, че голяма част от хората, които биха се нуждаели – потребителите на тези програми, не стигат до тях по една или друга причина. Затова ми се струва, че трябва много по-дълбоко да се вникне в причините, поради които от 30-ина хиляди нуждаещи се според Стратегията само 7 хиляди минават през големия брой над 30 програми, както Вие казахте, които са създадени от държавата, за да помагат на тези хора, първо, да се излекуват и после да преодолеят последствията от тяхната наркотична зависимост. Още един въпрос – Вие споменахте за Национална стратегия за борба с наркотиците 2020 – 2024 г. В Проекта, който е предоставен на сайта за обществено обсъждане в Министерския съвет, годините са други и финансирането на отделните дейности трябва да се изпълнява ежегодно според утвърдените средства по бюджета на съответните ведомства, както вече стана ясно, Вашето е водещо. Допълнителният ми въпрос е: мислите ли, че ще има забавяне в приемането на тази стратегия? Във Вашия бюджет за тази година имате ли заделени средства, с които да започнете нейното изпълнение?
Благодаря, уважаеми господин Зарков. Имате думата за дуплика, господин Министър.
Благодаря, господин Председател. Уважаеми господин Зарков, естествено е, че правителството приема средносрочна тригодишна бюджетна прогноза, в която се предвижда изпълнението на политиките на отделните министерства и ведомства в средносрочен период. В тази тригодишна средносрочна програма са заложени необходимите средства както в бюджета на Министерството на здравеопазването, така и останалите институции, които ги споменах преди мъничко в моето изложение. По отношение на това, че 30 хиляди души имат нужда, а 7 хиляди души са подложени на това лечение, трябва да Ви кажа, че има съответни експертни съвети, които преценяват кои от тези 30 хиляди души могат да минат на този тип лечение и кои трябва да вървят по друг начин на лечение, защото има такива, които с различни програми, например ето Метадоновата програма, могат да се излекуват. Има други, които трябва да постъпят в друг тип лечебно заведение. Така че експертите са преценили. Даже Вие видяхте, че в една от програмите има някъде около 900 свободни места, което означава – нека експертите да преценят. При всички случаи, ако се налага увеличение и ние сме убедени, че има ефект от това лечение, най-малкото е да увеличим обхвата на Програмата, за да можем да лекуваме повече български граждани, които имат нужда от този вид помощ. Благодаря Ви.
Благодаря, уважаеми господин Министър. Преминаваме към следващия въпрос от народния представител Андон Дончев относно приложното поле на Наредба № 12 от 16 ноември 2018 г. за здравните изисквания към обществените перални. Заповядайте, господин Дончев.
Благодаря, господин Председател. Уважаеми господин Министър, в своя отговор на въпрос, № 954-06-582 от 14 юни 2019 г., относно разпоредбата на чл. 10 от Наредба № 12 за здравните изисквания към обществените перални ни информирахте, че след обнародването на тази наредба в „Държавен вестник“ в Министерството на здравеопазването са постъпили предложения от представители на различни сектори, свързани с изискванията на чл. 10 от Наредбата. В тази връзка още в началото на февруари 2019 г. сте предприели действия по прецизиране на текстовете на горепосочената разпоредба, като тя да се прилага само при наличие на техническа възможност за вече изградените и въведени в експлоатация по реда на Закона за устройството на територията обществени перални. В тази връзка е въпросът ми към Вас: на какъв етап са действията по прецизиране на посочената разпоредба на чл. 10 от Наредбата? Кога промяната в нейното приложно поле ще бъде факт? Тъй като действащата разпоредба продължава да затруднява дейността на малкия бизнес, особено на тези собственици на къщи за гости и малки хотели, които вече са разкрили ведомствени перални и нямат техническа възможност да преустроят вече съществуващите си помещения или тяхното преустройване, би довело до значителни разходи и загуби за тях.
Благодаря, уважаеми господин Дончев. Имате думата за отговор, господин Министър.
Уважаеми господин Председател, уважаеми госпожи и господа народни представители! Уважаеми господин Дончев, както Ви е известно, чл. 10 от Наредба № 12 за здравните изисквания към обществените перални регламентира изискванията към светлата височина на помещенията в обществените перални. Предвид постъпилите предложения от представители на различни сектори, свързани със затруднения по прилагането им, през месец февруари 2019 г. предприехме действия по прецизиране на текстовете. В „Държавен вестник“, брой 97 от 10 декември 2019 г. е публикувано допълнение на Наредба № 12 от 16 ноември 2018 г. за здравните изисквания към обществените перални. В § 2 от Преходните и заключителните разпоредби е предвидено изключение за изискванията по чл. 10, които ще се прилагат само при наличие на технически възможности за обществените перални, разкрити до влизане в сила на Наредбата. Процедурата по съгласуване е на финалната фаза, така че считаме, че скоро ще имаме възможност на практика да приложим изискванията, тоест изключенията, които са подготвени на базата на чл. 10 от Наредбата. Благодаря.
Благодаря, уважаеми господин Министър. Имате думата за реплика, господин Дончев.
Благодаря за отговора, господин Министър. Удовлетворен съм, че все пак в крайна сметка, макар и със закъснение, са влезли съответните промени в разпоредбата. Единствено възниква въпросът в такъв случай за вече съставените по досега действащата до тези наредби наредба. Има съставени редица предписания към фирми, към хотели. Какво би следвало те да предприемат оттук нататък, за да не бъдат санкционирани? Благодаря Ви.
Благодаря, уважаеми господин Дончев. Имате ли желание за дуплика? Не. Преминаваме към следващия въпрос от народния представител Милен Михов относно случаите на системен тормоз на живеещите в град Велико Търново, улица „Деньо Чоканов“ № 7, бл. 13 от страна на психичноболни съседи. Заповядайте, господин Михов.
Уважаеми господин Председател, уважаеми господин Министър, госпожи и господа народни представители! В качеството ми на народен представител от Великотърновски избирателен район бях запознат с един въпрос, който има многогодишна история. Става дума за системен тормоз, на който са подложени живеещите в град Велико Търново на улица „Деньо Чоканов“ бл. 13 от страна на психичноболни съседи. Може би случайно, но в блока има повече от един случай на граждани, страдащи от психично разстройство. В изложението на гражданите се описват много случаи на дългогодишен тормоз и рискове за здравето и живота им. От 2009 г. са водени многобройни дела срещу една от болните. В опит да бъде спряна нееднократно са сигнализирани органите на МВР и всички медии са отразявали подобни случаи. Последна крачка е предприета от живеещите във входа на Общо събрание от 31 октомври тази година, с което всички единодушно са се съгласили, че тя трябва да бъде изселена по силата на Закона за етажната собственост. Този отделен случай, за съжаление, не е единствен. Само в последните месеци бяхме информирани от медиите за няколко случая на инциденти, нападения и дори убийства – дело на хора с психични заболявания. Уважаеми господин Министър, въз основа на гореизложеното моля да ми отговорите на следните въпроси: каква е нормативната уредба, която урежда принудителното лечение в психиатрия, и необходими ли са промени, за да се решават такива случаи? Второ, какви мерки са необходими да се подобрят грижите за психично болните? Благодаря Ви.
Благодаря Ви, уважаеми господин Михов. Имате думата за отговор, господин Министър.
Уважаеми господин Председател, уважаеми госпожи и господа народни представители! Уважаеми господин Михов, задължителното настаняване и лечение на лица с психични разстройства е уредено в Закона за здравето, Глава пета „Психично здраве“, Раздел втори „Задължително настаняване и лечение“. На задължително настаняване и лечение подлежат лица с психични разстройства, които поради заболяването си могат да извършат престъпление, което представлява опасност за близките им, за околните, за обществото или застрашава сериозно здравето им. Задължителното настаняване и лечение на лица с психични разстройства се постановява с решение от районния съд по настоящия адрес на лицето или от районния съд по местонахождението на лечебното заведение. Съдът изпраща преписи от искането за задължително настаняване и лечение на лицето, чието настаняване ще се разглежда. Лицето може в 7-дневен срок да направи възражения и да посочи доказателства. Съдът разглежда делото в открито заседание с участието на лицето в 14-дневен срок от постъпването на искането. Когато е дадено разрешение от районния съд, съдът разглежда делото незабавно. Преписите се връчват в съдебното заседание, а ръководителят на лечебното заведение осигурява явяването на лицето. Участието на психиатър, защитник и прокурор е задължително. Лицето, чието настаняване се иска, трябва да бъде разпитано лично и ако възникне необходимост, се довежда принудително. Когато здравословното състояние на лицето не позволява да се яви в съдебното заседание, съдът е длъжен да придобие непосредствено впечатление за неговото състояние. Съдът назначава съдебно-психиатрична експертиза след изслушване на психиатър относно вероятното наличие на психично разстройство на лицето и определя фо̀рмата на провеждане на експертизата – амбулаторна или стационарна. Ако съдът установи след изслушване на психиатър, че не е налице наличие на психично разстройство на лицето, съдът прекратява делото. Определението на съда за прекратяване на делото или за назначаване на експертизата подлежи на обжалване в тридневен срок. След като изслуша лицето относно заключението на съдебно-психиатрична експертиза, съдът се произнася по делото с решение въз основа на събраните доказателства по необходимостта от задължително настаняване, определя лечебното заведение, както и наличието или липсата на способност на лицето за изразяване на информирано съгласие. Съдът определя срока за настаняването и лечението, както и формата на лечението – амбулаторно или стационарно. Когато приеме липса на способност на лицето, съдът постановява задължително лечение и назначава лице от кръга на близките на болния, което да изрази информирано съгласие за лечението. При конфликт на интереси или при липса на близък съдът назначава представител на общинската Служба по здравеопазване или определено от кмета на общината лице по седалището на лечебното заведение, което да изразява информирано съгласие за лечението на лицето. Влязлото в сила решение за задължително настаняване и лечение, както и определението на съда за назначаване на съдебно- психиатрична експертиза се привеждат в изпълнение от съответните лечебни заведения при необходимост със съдействието на органите на Министерството на вътрешните работи. Политиката за психично здраве за хората с психични болести поставя много предизвикателства, тъй като касае пациентите, близките им и обществото като цяло. Законодателството следва да регулира и гарантира спазването на гражданските права и свободи на всички участници в обществото, включително и на пациентите с психични заболявания. Във връзка с изработването на Проект на стратегия в областта на психичното здраве и нуждата от преценка и предприемане на действия във връзка със случаи на извършване на престъпления от лица с психични разстройства, със заповед на министъра на здравеопазването е създадена междуведомствена работна група, в която са включени представители на Министерството на вътрешните работи, прокуратурата, Министерството на правосъдието. Основната задача на работната група е да обсъди състоянието и анализира необходимостта от нормативни и фактически промени в областта на задължителното настаняване и лечение на лица с психични разстройства с оглед подготвяне на алгоритъм на поведение от страна на всички институции, ангажирани при задължителното настаняване и лечение на лица с психични разстройства. Благодаря.
Благодаря, уважаеми господин Министър. Имате думата за реплика, господин Михов.
Уважаеми господин Председател, господин Министър, госпожи и господа! Аз Ви благодаря за този много подробно описал процедурата отговор, защото Вие представихте колко е тежка, колко е трудна, колко е дълга тази процедура и тя поставя доста сериозни въпроси. В конкретния случай, по който Ви писах, на няколко пъти е преминавана тази процедура. След временното настаняване в лечебно заведение, след излизането на пациента, неговото преминаване, грижата за него остава единствено и само на неговите близки, ако има такива, или на собствената му воля, или собствените му способности, което отново възпроизвежда проблема. Надявам се, че тази работна група, която са създали с Ваша заповед, ще намери правилните решения, защото в баланса на защитата на интересите на пациента от другата страна е защитата на гражданите, а преди всичко интересът на пациента е той да получава лечение – адекватно, постоянно, и да не представлява заплаха преди всичко за себе си и за останалите граждани. Благодаря Ви.
Благодаря, уважаеми господин Михов. За дуплика? Не. Продължаваме със следващия въпрос – от народния представител Георги Михайлов относно състоянието на Университетска многопрофилна болница за активно лечение „Александровска“. Заповядайте, професор Михайлов.
Благодаря Ви, господин Председател. Уважаеми колеги, уважаеми господин Министър! През последните дни и седмици станахме свидетели на няколко тревожни сигнала от майката на всички университетски болници – Александровска, един от колегите беше обявил гладна стачка, които са свързани с множество проблеми във функционирането на отделни звена на болницата, която като професор, който чете лекции в нея и почти всяка седмица съм там, действително в момента изглежда в едно, не искам да казвам точната дума, състояние. Моят въпрос към Вас, аз ще го доразвия малко по-късно, е каква е Вашата визия и какви са Вашите конкретни мерки, които ще предприемете в следващите месеци, в следващата календарна година, за да може тази болница наистина да придобие този ореол, който тя има на основна университетска болница в България, в която са възпитани да не кажа стотици, десетки поколения български лекари, които са прославили България далече от нейните граници? Благодаря Ви, господин Председател. ПРЕДСЕДАТЕЛ КРИСТИАН ВИГЕНИН: Благодаря, уважаеми професор Михайлов. Имате думата за отговор, господин Министър.
Уважаеми господин Председател, уважаеми госпожи и господа народни представители! Уважаеми господин Михайлов, по постъпилия от Вас въпрос относно състоянието на Университетска болница за активно лечение „Александровска“ и свързаните с това възможности за лечение на пациенти в лечебното заведение бих желал да Ви информирам за следното. УМБАЛ „Александровска“ има своето доказано авторитетно място в системата на болничната помощ в България. Със своя многопрофилен спектър, висококвалифициран персонал, с модерната медицинска апаратура, с която разполага, Александровска болница остава и днес един от лидерите в развитието на българската медицина и българската наука. В болницата работят 470 лекари, от които 30 професори, 51 доценти, над 160 лекари с научни степени „Доктор на науките“ и „Доктор на медицинските науки“. В лечебното заведение се обучават 116 млади лекари за получаване на специалност. За периода 2012 – 2019 г. в болницата са инвестирани над 25 млн. лв. в ремонтни дейности. Цялостен ремонт е направен в 13 от структурите на болницата. За този период са реализирани значителни инвестиции в медицинско оборудване във всички структури на болницата. Общата стойност на оборудването, осигурено за периода, е над 45 млн. лв., като най-голямата част от средствата са получени по проект на болницата, финансиран със средства от Оперативна програма „Регионално развитие“. Сградният фонд на УМБАЛ „Александровска“ се състои от 24 сгради, строени в периода 1898 – 2009 година. Безспорно част от сградите са в лошо състояние и се нуждаят от основен ремонт, който зависи от наличието на източник на финансиране, но се усложнява и от факта, че целият комплекс на Александровска болница е със статут на паметник на културата. Към настоящия момент Министерството на здравеопазването е предоставило вече средства на лечебното заведение за ремонт, за пребазиране на Клиниката по алергология в сградата на Клиниката по кожни болести и за ремонт на Клиниката по хематология в общ размер на 1 млн. 300 хил. лева. Предоставени са и средства за ремонт и обзавеждане на Клиниката по психиатрия, за закупуване на оборудване на Хистологична лаборатория, за Клиниката по хемодиализа, както и за три нови асансьорни уредби общо в размер на 700 хил. лв. Един от приоритетите в инвестиционната програма на лечебното заведение е ремонтът на сградата на Катедрата по пропедевтика на вътрешните болести, на Клиниката по кожни и венерически болести, както и на Клиниката по алергология. Уверявам Ви, че за периода 2020 – 2022 г. Министерството на здравеопазването съвместно с ръководството на болницата ще полага усилия, за да може условията на работа на медицинските специалисти да бъдат чувствително подобрени, а пациентите на лечебното заведение да получават висококвалифицирана медицинска помощ в съвременни условия. Благодаря.
Благодаря Ви, уважаеми господин Министър. Имате думата за реплика, професор Михайлов.
Благодаря Ви, господин Председател. Уважаеми господин Председател, уважаеми колеги! Уважаеми господин Министър, дори вчера и предишните дни, когато вече бяхме изпратили въпроса към Вас, още една от поредните неуредици се появи в Александровска болница, точно в блока, за който Вие споменахте, на Катедрата по пропедевтика на вътрешните болести – сега не работи и асансьорът, имаше съвещание с обещания за един асансьор, който е в плачевно състояние и който на практика обаче осигурява транспорта на болни хора, тъй като там са разположени няколко клиники, които са съществени. Аз не искам да влизам в подробности, господин Министър. А ако влезете в територията на Александровска болница – убеден съм, че сте влизали сигурно в последните две години като принципал, тя ми напомня за гражданската война в Ливан. В центъра има изкопана една огромна дупка, която не знам защо стои вече почти две години така без всякакво строителство в нея, като за нея се предвижда, видите ли, при този сграден фонд, за който Вие казахте, че немалка част от него е в плачевно състояние, построяването на административна сграда на софийския Медицински университет. От това ли има нужда Александровска болница и Медицинският университет, както такъв парадокс има и в друга една огромна университетска болница извън София, на която покривите ѝ текат, а тя има изключително модерна учебна база, която е за лекционни курсове? От едната страна стои спорната вече между нас от разговори Педиатрия отпреди 40 години, от другата страна стои още по-древен паметник – Институтът на академик Малеев. Аз бях студент, когато той беше изоставен и досега стои без решение на този въпрос. По средата е Патофизиологията, която беше предвидена чрез една програма за създаване на Център по клетъчна терапия. И най в центъра, като парадокс на всичко, пуши инсинераторът, който създава допълнително тягостно чувство. Господин Министър, моят живот е преминал – голяма част от него, в тази болница. Там съм възпитан като студент, знам кои са учителите, които са ни учили и кои са техните учители. Наистина е много грозно това, което в момента представлява Александровска болница. И за да не влизаме с Вас, като човек, който от много години познава проблемите на здравеопазването, в един разговор, то е очевадно какво е в момента състоянието, независимо от тези милиони, за които Вие споменавате – отделни звена, които са ремонтирани, трябва да се намери цялостно решение, да се потърси стратегия за визията, тъй като тази болница, мога да Ви кажа – Министерството още преди Вас даде огромни средства за диагностична онкоапаратура, но тя няма онкологично отделение, което се занимава със стратегическо лечение на онкологични заболявания. Има отделни фрагменти от него в областта на хирургията примерно, но няма цялостно разгъната комплексност, както ние казваме в медицината – това е много важно в момента. Тоест необходима е една визия на Министерството, което е принципал на тази болница, която, пак казвам, е лицето. Когато си спомни човек за историята на медицината в България, винаги му изниква сградата с тази арка, която е построена, както Вие казахте, в началото на миналия век. Затова Ви моля най-чистосърдечно: обърнете се към проблемите на тази болница и нейното ръководство и дано те в рамките на обозримо време да бъдат решени. Благодаря Ви, господин Председател.
Благодаря, уважаеми професор Михайлов. Имате думата за дуплика, господин Министър.
Благодаря, господин Председател. Уважаеми професор Михайлов, ние поддържаме много тесни контакти с доцент Ангелов, виждаме се много често. В същото време правим една по-дългосрочна програма, свързана с подобряване на материално-техническата база на болницата, така че ние наистина работим в тази посока, за която говорите и Вие. Да, има трудности – трудности от гледна точка на това, че е паметник на културата, че всяко нещо, за да се направи, трябват съответните разрешителни и се изискват много повече средства. Разбира се, съобразяваме се и с бюджета, който имаме на Министерството на здравеопазването, защото все пак към него има още 62 лечебни заведения. Но така или иначе не сме спрели до тук, както спрях с моя доклад. Ние имаме една визия и за следващите три години какво да правим с Александровска болница. Що се отнася до онази сграда, за която имаме такива големи спорове с Вас, ще видите каква прекрасна съвременна и модерна болница ще стане. Просто като стане проектът – той и в момента се работи, ще видите наистина, че не е трябвало да водим този спор. Между другото, за Института там също правим обследване на сградата, така че и там не сме в застой.
Благодаря, уважаеми господин Министър – изкушавам се да кажа, че и за една друга нова болница си говорим от известно време, но ще Ви зададем въпросите другата година. Преминаваме към следващия въпрос от народния представител Валентина Найденова относно неупражнено право на избор на лекар от лечебно заведение от първична извънболнична медицинска помощ – договорен партньор на НЗОК. Заповядайте, госпожо Найденова, да развиете Вашия въпрос.
Уважаеми господин Председател, уважаеми господин Министър, колеги народни представители! Съгласно чл. 4, ал. 3 от Наредбата за осъществяване правото на достъп до медицинска помощ, издадена по чл. 81, ал. 3 от Закона за здравето, изборът на лекар за извънболнична медицинска помощ е личен, като „за малолетните и непълнолетните лица и за поставените под пълно или ограничено запрещение лица, изборът се извършва от техните родители или настойници, съответно със съгласието на техните родители или попечители“. Въпреки безплатния достъп до личен лекар, излязоха данни – имам предвид област Пловдив, която не съм цитирала в моя въпрос, че съществуват деца, които не са обхванати от общопрактикуващи лекари и квалифицирани специалисти. Това възпрепятства адекватното проследяване на детското развитие, както и прилагането на ранна детска интервенция още при първите симптоми на забавено развитие или дефицит при деца с трудности в развитието. Предвид това, уважаеми господин Министър, моля да ми бъде отговорено на въпроса: има ли и колко са необхванатите деца от общопрактикуващите лекари на територията на Република България, като съм посочила ориентировъчна дата 30 юни 2019 г., какви мерки ще предприемете за реализирането на достъпа до качествена медицинска помощ за всички деца на Република България и каква е политиката на Министерството на здравеопазването по осъществяването на контрола, насочен към некоректните родители, настойници или попечители?
Благодаря, уважаема госпожо Найденова. Имате думата за отговор, господин Министър.
Благодаря Ви, господин Председател. Уважаеми господин Председател, уважаеми дами и господа народни представители, уважаеми доктор Найденова! Към 30 юни 2019 г. от регистрирани в Националната база данни „Население“, живи – 1 450 253 лица на възраст от нула до 18 години, 188 981 лица не са имали регистриран избор на личен лекар; за 26 085 от тези лица има регистрирано второ гражданство освен българско и за 5065 лица е регистрирано първо гражданство, различно от българското. Съгласно чл. 4, ал. 1 и 3 от Наредбата за осъществяване на правото на достъп до медицинска помощ, здравноосигурените лица имат право свободно да избират лекар в лечебно заведение за първична медицинска извънболнична помощ на територията на цялата страна, сключило договор с НЗОК. За малолетните и непълнолетните лица изборът се извършва от техните родители или настойници, съответно със съгласието на техните родители или попечители. Видно от разпоредбите, това е право, а не задължение за лицата. Всяка календарна година в периода от 1 до 30 юни и от 1 до 31 декември здравноосигурените лица могат да променят избора си на общопрактикуващ лекар. Същият е длъжен да оказва медицинска помощ на здравноосигуреното лице от датата, на която е осъществен изборът, като здравноосигуреното лице се включва в пациентската му листа от тази дата. С цел оказване на качествена медицинска помощ в задълженията на общопрактикуващия лекар влиза изпълнението на Програма „Детско здравеопазване“. Допусната е възможност, в случай че родител или настойник на малолетни или непълнолетни лица избира общопрактикуващ лекар, който не е с придобита специалност по педиатрия, тази програма да се изпълнява от лекар специалист като личният лекар издава еднократно направление за първоначален избор на изпълнител – лекар специалист по педиатрия по Програмата „Детско здравеопазване“. В случай че родител или настойник желае да смени лекаря по педиатрия, водещ Програмата, то личният лекар издава направление за преизбор на изпълнител с лекар специалист по педиатрия по Програма „Детско здравеопазване“. За лицата до 18-годишна възраст е осигурено безлимитно издаване на направление от общопрактикуващия лекар по повод остро състояние за консултация с лекар с придобита специалност по педиатрия, детска гастроентерология, детска ендокринология и болести на обмяната, детска кардиология, клинична алергология и детски болести, детска клинична хематология и онкология, детска неврология, детска нефрология и хемодиализа, детска пневмология и фтизиатрия, детска психиатрия, детска ревматология и детска хирургия при всяко остро заболяване. Достъпната медицинска помощ е право на всеки пациент като за нарушаване на това право е регламентирана санкция в Закона за здравето. Законово са определени и контролните органи в тази област, а именно Изпълнителна агенция „Медицински надзор“ и регионалните здравни инспекции. Видно от гореизложеното, от правна страна са налице механизми, които да защитават здравните права на децата. Следва да се има предвид, че медицински услуги се осъществяват не само от избран общопрактикуващ лекар. Налице са и други способи за здравна помощ, а именно нейното своевременно оказване е от значение за здравето на децата. Въпреки че наличието на избран общопрактикуващ лекар улеснява медицинските грижи за пациентите, съществено е здравното благополучие на детето, а не подходът на неговото реализиране, избран от родителите. Налице са възможности за осъществяване на платени медицински услуги за ползване на безплатна помощ при спешни състояния, за поставяне на ваксини от регионалните здравни инспекции. Независимо от това, споделяме мнението, че изборът на общопрактикуващ лекар е оптималният способ за организиране на ефективен достъп до здравеопазване и считаме, че родителите би следвало да бъдат насърчавани да реализират правото си на избор на такъв за своите деца. Липсата на избран общопрактикуващ лекар не означава автоматично, че родителите не полагат грижи за здравето на децата, че в случай на нужда от медицинска помощ организират нейното оказване по останалите способи за достъпност до медицинска грижа. Благодаря.
Благодаря Ви, уважаеми господин Министър. Желаете ли реплика, госпожо Найденова? Желаете – заповядайте!
Уважаеми господин Министър, аз разбирам, че се полагат усилия в тази посока, но когато детето стигне и докосне нашата здравна система. Мисля, че трябва предимно превантивно да работим, и то обръщайки внимание и в тясна връзка със здравните медиатори, така че да можем да наблюдаваме този процес и все по-малко да отчитаме брой деца, които не са избрали своя общопрактикуващ лекар, а не когато това се налага по здравословни причини.
Благодаря, уважаема госпожо Найденова. Мисля, че няма нужда от дуплика тук. Продължаваме всъщност с Вас – последен въпрос за днес към министъра, относно наличието на легални дефиниции в действащите закони, регулиращи обществените отношения в Националната система за здравеопазване. Имате думата, уважаема госпожо Найденова.
Уважаеми господин Министър, колеги! В чл. 52, ал. 1 от Конституцията на Република България законодателят използва редица термини, като: „безплатно ползване на медицинско обслужване“, „медицинско обслужване“, „здравеопазване“ и други термини, които не са доразвити в основаните закони, регулиращи обществените отношения в Националната система за здравеопазване, каквито са Законът за здравето, Законът за лечебните заведения, Законът за здравното осигуряване, Законът за данък добавена стойност и други В гореизброените действащи закони се използват и такива термини като „здравна услуга“, „медицинска услуга“, „медицинска помощ“, „услуги пряко свързани със здравните (медицински) услуги“, „медицинска дейност“, „здравна дейност“, „лечебна дейност“ и други, съответно в единствено или в множествено число. От всички вече изброени термини, само „медицинска помощ“ и „здравна дейност“ имат легитимно определение в Преходни и заключителни разпоредби на Закона за здравното осигуряване. Липсата на легална дефиниция, която ясно да описва значението или да определя обхвата на акта, границите на понятието, предмета на приложение и така нататък пряко влияе върху определянето и реализирането на обществените отношения в здравеопазването. Според разпоредбите на българското законодателство се допуска възможността легална дефиниция да се дава и в подзаконов нормативен акт, когато такава отсъства в актовете на някой закон, но легалната дефиниция важи само за закона или подзаконовия нормативен акт, в който е дадена. Отсъствието на легални дефиниции в действащото законодателство, регулиращо Националната здравна система, създава редица проблеми, свързани с управлението на системата, на лечебните заведения, на публичните финанси и, забележете, колеги – не на последно място, в съдебната практика, където са потърпевши, както пациентите, така и лекарите, лекарите по дентална медицина, медицинските сестри и другите участници в предоставянето на медицинска помощ. Моят въпрос към Вас, господин Министър, е: какво е Вашето отношение към отсъствието на легитимни дефиниции в действащото законодателство, регулиращо обществените отношения в Националната система за здравеопазване на Република България и, най-важното – ще предложите ли на Народното събрание в следващите законодателни инициативи, реализирани от Вас легални определения на използваната терминология според точния им смисъл, така, че да отговарят на Вашата политика на реализация на здравеопазването в Република България и в какъв срок?
Благодаря, госпожо Найденова. Заповядайте за отговор, господин Ананиев.
Благодаря, господин Председател. Уважаеми господин Председател, уважаеми госпожи и господа народни представители, уважаема доктор Найденова! Конституцията на Република България предвижда специална защита на здравето на гражданите, третирайки го като изключителна обществена ценност. За целта с чл. 52, ал. 3 от Конституцията държавата е задължена да закриля здравето на гражданите, а с чл. 52, ал. 1 са въведени и основните права на гражданите – правото на здравно осигуряване, гарантиращо им достъпна медицинска помощ и правото им на безплатно ползване на медицинско обслужване. В посочените разпоредби Конституцията борави с термините „здраве“, „здравно осигуряване“, „достъпна медицинска помощ“, „безплатно ползване на медицинско обслужване“. Законодателят не е сметнал за необходимо да въведе на конституционно ниво специално съдържание на всички тези термини. Отправна страна за целите на създаване нормативните актове се спазва правилото, закрепено и в чл. 9, ал. 1 от Закона за нормативните актове, според което разпоредбите се формулират на общоупотребимия български език кратко, точно и ясно. Здравето на гражданите се определя като състояние на пълно физическо, психическо и социално благополучие с чл. 2 от Закона за здравето. Опазването на здравето на българските граждани е национален приоритет. Държавата изпълнява конституционните си задължения да определи със закон условията и реда за упражняване правото на гражданите на здравно осигуряване чрез регламентация в Закона за здравното осигуряване. Както посочва и Конституционният съд, няма съмнение, че правото на достъпна медицинска помощ е основното социално благо, до което се свежда правото на здравно осигуряване. Конституционният съд се е произнесъл безусловно и трайно в поредица свои решения относно съдържанието на понятието „достъпна медицинска помощ“. Това е медицинска помощ, чиято цена може да заплати всеки гражданин, когато се нуждае от нея за своето здраве и равни условия и еднакви възможности за ползване на лечението. В този смисъл, по силата на чл. 4, ал. 1 от Закона за здравното осигуряване, задължителното здравно осигуряване гарантира свободен достъп на осигурените лица до медицинска помощ чрез определен по вид, обхват и обем пакет от здравни дейности, както и свободен избор на изпълнител. За целите на определянето на пакета от здравни дейности със Закона са определени също и понятията „здравна дейност“, „медицинска помощ“, „обем на медицинска помощ“ и „обхват на медицинската помощ“. Пакетът се определя с наредба на министъра на здравеопазването, предвид неговата специфичност и динамика с оглед осигуряване здравето на гражданите. Конституционното право на гражданите на безплатно ползване на медицинско обслужване е осигурено, от една страна, чрез системата на задължителното здравно осигуряване, а от друга, по силата на Закона за здравето. В заключение, системата за предоставяне на медицинска помощ е изградена въз основа на законово определени принципи и правила, в това число и с помощта на цитираните легални дефиниции, които подпомагат тяхното формулиране, налице е и богата трайна практика на Конституционния съд. Независимо от това изразявам готовност да бъдат обсъждани с всички заинтересовани лица евентуални неясноти и неточности на нормативната уредба и съм на разположение за дебатиране на предложения и становища. Считам, че основните ни усилия би следвало да се фокусират към насърчаване на участниците в здравната система да прилагат правилата точно и непротиворечиво, за което да се дават указания и да се осъществява ефективен контрол. Уверявам Ви, че работим целенасочено по оптимизиране на механизмите на правоприлагането както чрез контролните органи в системата на здравеопазването, така и чрез насърчаване на взаимодействието между всички участници в здравната система. Благодаря Ви.
Благодаря Ви, уважаеми господин Министър. Имате ли желание за реплика? Заповядайте, госпожо Найденова, за реплика.
Уважаеми господин Министър, ще се съгласите, че е много трудно да правим анализ на нещо, което е прието от предни народни събрания, и затова може да Ви изглежда малко не толкова сериозно, но все пак един скромен пример в таблицата, която съм приложила, от моето проучване за тази терминология Взимам думата, за да кажа само следното. Ние внимателно наблюдаваме законодателството, откакто сме в това Народно събрание, касаещо здравеопазването в Република България, и бих искала само да насоча Вас и Вашите специалисти към един указ, наречен „Указ № 833 от 24 април 1974 г.“ – последно изменен през 2007 г., след което той повече изменения няма, но все още е валиден, за прилагане на Закона за нормативните актове. Първо, дава право на Вас – чл. 18, където пише, че „Министерството на правосъдието указва помощ на другите министерства и ведомства при изготвяне и обсъждане на законопроекти, които Министерският съвет ще внесе в Народното събрание“, също и в ал. 2: „Министерският съвет може да възлага на Министерството на правосъдието да указва помощ при изготвяне и обсъждане на проекти за други нормативни актове“. В този случай Вие сте в по-добра позиция, тъй като ще има кой да Ви помага, а ние ще трябва малко по-сериозно да се потрудим. Но мисля, че в общата посока ще може действително – поне за това Народно събрание, да бъдат изискани нашите закони. Благодаря.
Благодаря, уважаема госпожо Найденова. Желаете ли дуплика, господин Министър? Не. С това приключват въпросите към Вас. Това е последният контрол за Вас през тази година. Мисля, че днес поставихте рекорд. На този фон да Ви пожелаем преди всичко здраве през следващата година!
На всички народни представители пожелавам прекрасни, светли, чудесни и хубави празници – и християнски, и новогодишни, бъдете живи и здрави Вие и Вашите семейства!
Позволявам си от микрофоните от името на всички да благодаря. Пожелаваме Ви същото! Малко разместване правим в Програмата: министърът на труда и социалната политика има само един въпрос от народния представител Георги Гьоков относно работните заплати на работещите в социалната сфера. Заповядайте, господин Гьоков.
Благодаря. Уважаеми господин Председател, уважаема госпожо Министър, уважаеми народни представители! Госпожо Министър, уточнявам, че въпросът ми е отпреди приемането на бюджета за 2020 г., в това число и бюджета на Министерството на труда и социалната политика, уточнявам, че беше зададен към друг министър, но съм сигурен, че продължава да е актуален и след приемането на този бюджет, и след смяната на министъра, защото експертите и специалистите, работещи в социалната сфера – особено в Агенцията за социално подпомагане и Агенцията по заетостта, са с най-ниски заплати в публичния, обществения сектор, както сме свикнали да го наричаме. В още по-незавидно положение са останалите социални работници, които работят по предоставяне на социалните услуги по общини. Делът на работещи в социалните услуги, които са на минимална работна заплата, нараства. С увеличаването на минималната работна заплата от следващата година е почти сигурно, че това нарастване ще стане още по-значително. Реално ниското заплащане действа демотивиращо на работещите в социалната сфера. Особено чувствително за тях е, че в другите сектори – цитирам в случая образованието, но има и други такива, ръстът на възнагражденията през последната година, пък и в предходните няколко години, е доста по-висок. Всичко това прави професията на социалния работник неатрактивна и нежелана и води до текучество, трудно се намират желаещи да работят както като специалисти и експерти, така и като работещи директно по предоставянето на социални услуги. Това води до невъзможност да се повишава качеството на социалните услуги и удовлетвореността на хората, които ги предоставят и ползват. Ръстът на разходите за персонал в социалната сфера трябва да се разглежда, от една страна, като инструмент за мотивация на работещите в нея, а, от друга, като елемент от политиката по задържане на подготвени и мотивирани кадри и за повишаване на интереса към професията „социален работник“. В тази връзка моля да ми предоставите информация: какви мерки и действия предприема Министерството на труда и социалната политика за постигане на адекватно равнище на заплащане на работещите в социалната сфера? Планирате ли промяна при определяне на размера на основното и месечно възнаграждение? Какви конкретни мерки ще предприемете за увеличаване на работните заплати на социалните работници през 2020 г – тогава въпросът ми е бил: „с повече от обявения десетпроцентен ръст на доходите в обществения сектор“, а сега може да го преформулирам: „с повече от 15%“, колко е предвидено? Благодаря Ви.
Благодаря Ви, уважаеми господин Гьоков. Имате думата за отговор, госпожо Сачева.
Уважаеми господин Председател, уважаеми госпожи и господа народни представители! Уважаеми господин Гьоков, за периода от 2016 г. до 2020 г. – в рамките на закона за държавния бюджет на Република България за съответната година, разходите за персонал на Агенцията за социално подпомагане са увеличени общо с 29,7 млн. лв. или 69%, а за Агенцията по заетостта са увеличени с общо 10,9 млн. лв., или общо 57%. В изпълнение на разпоредбата на чл. 79 от Постановление на Министерския съвет № 8 от 2015 г. и с оглед на намалените със Закона за държавния бюджет на Република България за 2015 г. разходи за персонал на Министерството на труда и социалната политика се намалиха рязко и разходите за персонал на Агенцията за социално подпомагане с 9,3%, съответно на Агенцията по заетостта с 9,8%. Ниските заплати остават най-важния проблем за кадровата стабилност на всички структури в системата на Министерството на труда и социалната политика и в настоящия момент средномесечните заплати продължават да са сред най-ниските в сектора, сериозно са застрашени административният им капацитет и нормалното им функциониране, както и успешното реализиране на извършваните реформи в сектора. Именно затова беше прието предложението и увеличението тази година с 15% на заплатите на работещите в социалната сфера. Това, разбира се, все още не е достатъчно и ние ще продължаваме да търсим възможности както и през Оперативната програма за развитие на човешките ресурси, така ще продължаваме да защитаваме и за в бъдеще увеличаване на заплатите на работещите в този сектор, тъй като през настоящата година отговорностите и ангажиментите нараснаха допълнително и във връзка с изпълнение и прилагане на новите Закон за хората с увреждания и Закон за личната помощ. Социалните работници извършват прием на граждани, обработват заявления, декларации по различните правни основания, проверяват тези декларирани данни, приложени документи, извършват социални анкети в домовете на лицата и семействата, обработват всяка преписка на хартиен носител и в програмен продукт, изготвят ведомости и списъци за изплащане на помощи и добавки и така нататък. На всички етапи от бюджетните процедури през последните години ние търсим такива политически решения и възможности да се предоставят допълнителни финансови средства на Министерството за разходи за персонал. Конкретно за 2020 г. от увеличението на разходите за персонал по бюджета на Министерството на труда и социалната политика ще има увеличение в размер на 15,9 млн. лв., съответно за Агенцията за социално подпомагане е това, а Агенцията по заетостта ще разпредели общо разходи за персонал в размер на 13 млн. лв. Благодаря Ви.
Благодаря, уважаема госпожо Министър. Имате думата за реплика, господин Гьоков.
Благодаря, господин Председател. Уважаеми господин Председател, уважаеми господа министри, госпожо Сачева, уважаеми народни представители! Доволен от отговора Ви в частта му, в която признавате – и виждате, и признавате, че ниските заплати в социалната сфера са проблем, както и за кадрово развитие, както и за качеството на предоставяните социални услуги. Сигурно е силна думата „впечатлен“, но съм приятно изненадан, че Вие поставяте на първо място като нов министър в социалната сфера качеството на социалните услуги, и то пряко зависи от заплащането на работещите в социалната сфера – щом имат удовлетвореност от труда, от заплащането, което получават, те ще предоставят и по-качествени услуги. Това, че ние разбираме проблема, Вие го разбирате проблема, и го виждате, и действате по въпроса е необходимо условие за решаване на проблема, но не е достатъчно. Като казвам недостатъчно, имам предвид това, че с този проблем трябва да се ангажира целият Министерски съвет и българското общество. Защото в момента поради редица причини, които се дължат, не, разбира се, на Вас като министър, не дори и на това правителство, а те са натрупани в годините, че трудът на социалните работници по някакъв начин е неглижиран и не е постигнал необходимото обществено признание за този труд, затова обществото може би не е готово на разговори и подкрепа на едни такива действия. Аз само искам да Ви кажа, и като допълнителен въпрос, предполагам, че сте запознати с едно тяхно искане – то мисля, че беше формулирано преди две-три години, актуално е и сега, записано е в 16 – 17 точки, в които са формулирани исканията им. То е доста дълго и аз няма как да го представя от тази трибуна, но само ще кажа, че то е за достойно заплащане на труда на социалните работници и служителите в териториалните дирекции „Социално подпомагане“ и подобряване на условията, при които работят. Искам да обърна внимание, че те обясняват значимостта на техния труд, че обслужват близо три милиона хора – българи. Важно е да се каже, че те не говорят в това си искане само за заплати и единствено за заплати, а говорят за условия на труд, за професионално развитие, за професионално признание и така нататък. Аз съм сигурен, че Вие като министър на труда и социалната политика имате интерес Вашите служители или на подведомствата, на които Вие сте началник, така да се каже, да получават, имате интерес да получават по-достойни и по-високи заплати. Друг е въпросът как ще успеете да се преборите с това там да получават, както в образованието, повече от това. Защото аз твърдя, че тези пет милиона и тези 5%, с които ще се увеличат над останалите държавни служители, не компенсира в никакъв случай разликата в заплащането в държавната сфера. Благодаря Ви за търпението.
Благодаря, уважаеми господин Гьоков. Желаете ли дуплика, госпожо Министър? Заповядайте.
Уважаеми господин Председател, уважаеми госпожи и господа народни представители! Уважаеми господин Гьоков, съгласна съм с това, което казахте. Интерес от подобряване на условията на труд в социалната сфера, разбира се, нямам аз в персонално качество като министър, а цялото общество в България и точно заради това през последните дни съм апелирала за повече разум и за повече прагматичен поглед върху Закона за социалните услуги. Защото Законът за социалните услуги би трябвало да направи точно това – да подобри, да създаде условия за подобряване на качеството на социалните услуги. Част от подзаконовата нормативна база в този закон е свързана с това да има наредба за кариерното развитие на социалните работници, да се сложат стандарти за социалните услуги и да може да работим по въпроса за увеличаване на възнагражденията на тези хора. Радвам се, че Вие обвързахте възможностите ми да лобирам за по-високо възнаграждение в рамките на правителството и да убеждавам своите колеги с публичния образ, който имат социалните работници, защото това безспорно е изключително важно. Аз мисля, че това трябва да бъде обща наша задача, защото през последните месеци наред върви кампания по демонизиране на образа на социалните работници – нещо, което е напълно незаслужено. Действително те работят с почти половината население в страната и работят с изключително тежки проблеми. Ние трябва да показваме и да казваме именно това – хуманността на тази професия и мисията, която те изпълняват. Така че в това отношение разчитам включително и на Вашата подкрепа, защото това е изключително важно и не би трябвало да има въпрос на политическа опозиция по теми, които всъщност трябва да обединяват. Благодаря Ви.
Благодаря Ви, уважаема госпожо Сачева. Вероятно ще се видим и утре, но това е Вашето последно участие в парламентарния контрол, за което Ви благодаря. Преминаваме към въпросите към министъра на вътрешните работи Младен Маринов. Искам да информирам народните представители, че днес парламентарният контрол ще продължи до изчерпване на всички въпроси към него и към министър Десислава Танева. Първият въпрос е от народния представител Антон Кутев относно сигнал за купуване на гласове в район Искър – София. Заповядайте.
Уважаеми господин Председател, уважаеми колеги, уважаеми господин Министър! Въпросът ми беше зададен преди повече от месец в контекста на преминалите местни избори и, общо взето, се базира на един сигнал, подаден от граждани на 8 ноември, тоест по време на изборите. След приключването на изборите те са попаднали на записи от охранителни камери, които показват срещи на кандидат-кмета за район Искър Ивайло Цеков с лица, които по твърдение на жалбоподателите са известни с опитите си за нерегламентирано въздействие върху изборите – контролиран и купен вот. Става дума, че камерите са заснели как тези лица и кандидатът за кмет си говорят системно. Аз видях, че Вие сте приключили разследването, което е хубаво, защото ще ми кажете как – видях един документ, който е отпратен към жалбоподателите обратно, а Вие ще кажете какво пише в него. Аз държа да остане въпросът, защото ми е много интересно какво си говори кандидат-кметът с подобни лица по време на изборната кампания. Разбира се, има теоретична възможност те да са обсъждали последната колекция на „Виктория Сикрет“ или на „Хепи сокс“, но лично аз не подозирам, че това е така. Смятам, че интересите на лицата кандидати и на тези хора съвпадат по някаква друга линия. Това, че жалбоподателите не са Ви подали доказателства за другата линия, по която съвпадат, мисля, че е повече от нормално. В края на краищата това са хора, които нямат разследващи функции. Слава богу, че ги нямат, защото иначе може да са решили и да вземат да ги арестуват. В контекста на гражданските права това, че те подават сигнал, в който виждат очевидни основания за нередности, не означава, че трябва да подадат и доказателства за това, напротив, това е работа на полицията. Затова поставям въпроса си: дали е направена проверка и какви са резултатите от проверката? За мен е проблем и не е нещо, което искам да издигам във фетиш, но аз през тези 30 години – независимо кой е управлявал, съм имал десетки проблеми с кражби на коли от къщи и така нататък, за съжаление. Дано опитът ми да не е релевантен за всички, но моят личен опит е, че нито веднъж полицията не намери кой го е направил – нито колите, нито квартирните кражби, посегателството към дома ми и към моята собственост, полицията не успя да разкрие нищо. Сега става дума за друго. В този случай става дума за подозрение за това дали има купен вот, или няма. Вие бяхте много активни на национално ниво и в Несебър полицията ги разкри, като най-вероятно е имало жалбоподатели, които са Ви дали доказателства. Нямам представа, но Вие ще кажете. За съжаление, аз имам дълбокото усещане, че моят опит с полицейските действия го има почти всеки българин. Ако искаме да продължим както трябва в тази държава, трябва да накараме всяка институция да си върши работата, заради което държа на този въпрос, въпреки че знам, че проверката е преминала и знам какво казва.
Благодаря, уважаеми господин Кутев. Имате думата за отговор, господин Министър.
Уважаеми господин Председател на Народното събрание, дами и господа народни представители, уважаеми господин Кутев! Във връзка с гарантиране на законността при подготовка и провеждане на избори за общински съветници и кметове на 27 октомври – 3 ноември 2019 г., в Областна дирекция на МВР и в СДВР бяха създадени съответните оперативни щабове и екипи за работа със сигнали, свързани с нарушения на изборното законодателство и с престъпления срещу политическите права на гражданите. Тези щабове работеха под надзора и тясното взаимодействие със съответните прокуратури на територията на страната. Тяхната дейност бе както по отношение на превенцията, така и във връзка с разследването на сигнали за вече извършени нарушения на изборното законодателство. Положителният ефект е налице според анализа, който бе направен след изборите. Има сериозно намаляване на сигналите за нарушения – по-малко от 1600 са тази година срещу 2500 на местния вот през 2015 г. Искам да Ви уверя, че колегите от цялата страна не са подценили нито един от подадените сигнали. Напротив, предприели са всички законови действия за установяване на тяхната достоверност и основателност. Що се отнася до цитирания от Вас случай, мога да Ви представя следната информация: на 11 ноември в приемната на Министерството на вътрешните работи официално е депозиран сигнал от председателя на Районния съвет на Българската социалистическа партия, който е за нарушение при провеждане на втория тур на изборите на 3 ноември в район Искър – Столична община. Идентичен сигнал, но с приложени 18 видеофайла е постъпил в МВР и по електронната поща на 9 ноември. По случая незабавно е разпоредена проверка на съответните структури на Главна дирекция „Национална полиция“, Столична дирекция на вътрешните работи и се докладва на Главна дирекция „Национална полиция“. В Софийската районна прокуратура е образувана преписка с вх. № 51983 от 2019 г. за наличието на видеозапис на нарушения от деня на втория тур на изборите. Според подателя на сигнала тези видеозаписи са свързани с нарушение на изборното законодателство и са извършени от кандидата за кмет на район Искър. Според подателя на сигнала в деня на балотажа – 3 ноември, същият кандидат е осъществил нерегламентирани контакти с лица от видеозаписите, като целта е получаване на повече гласове. В хода на извършената проверка е установен произходът на видеозаписите, снети са обяснения от кандидата за кмет, установени са лицата от тези видеозаписи, като отново са снети обяснения. Кандидатът и установените лица категорично отричат съпричастност към нарушенията, посочени в сигнала. Извършени са последващи действия в хода на проверката за установяване на фактически данни за извършено престъпление от общ характер или друго противоправно деяние. Изпълнени са всички указания на наблюдаващия прокурор, а преписката е изпратена на Районна прокуратура за произнасяне по компетентност. С Постановление от 19 ноември 2019 г. наблюдаващият прокурор е отказал образуване на досъдебно производство по преписка № 51983 от 2019 г. по описа на Софийска районна прокуратура. Благодаря.
Благодаря, уважаеми господин Министър. Имате думата за реплика, господин Кутев.
Уважаеми господин Председател, уважаеми колеги! Уважаеми господин Министър, горе-долу това, което ми казахте, аз го знам и от документите, които съм виждал. Искам да Ви напомня, че в рамките на същата тази кампания МВР направи няколко доста шумни операции, които имат за цел превенция на купуването на гласове и на въздействие, като някои от тях завършиха с арести. Интересното е, че нито една от тях не беше насочена срещу хора от управляващите, тоест срещу хора, които представляват управляващата партия. Предполагам, че голяма част от българските граждани имат своите съмнения дали хората от управляваща партия просто не участват в такива неща, или ние не сме в състояние да ги хванем, а може би и не искаме. Използвам този повод – разбира се, Вие сте представителят на Министерството и Вие сте хората, които трябва да установите истината по безспорен начин, а когато не може да я установите, има презумпция за невинност и това го разбирам, и в същото време повдигам въпроса, защото продължавам да смятам, че недоверието в полицията от българското общество е много силно. То е силно, защото имаме записи, имаме неща, които са известни сред народа и той си ги говори, а когато в цялата тази кампания хващате – не конкретно Вие, разбира се, а се оказва, че органите на реда залавят само тези, които са от опозицията, а пък тези, които са управляващи, не участват в тази работа и естествено остават съмненията в хората. На мен ми се иска да видя институциите и държавата да работят по друг начин и всичките ни политически спорове всъщност да станат цивилизовани и нормални, че всички ние сме сигурни, че институциите, включително и органите на реда, ще работят по начин, с който гарантираме на хората, че няма несправедливост и те го усещат. Конкретния случай Вие ще го тълкувате, аз не мога да Ви кажа, Вие сте органите, които ще го тълкуват, но фактът, че в рамките на тази кампания намерих един куп проблеми в опозицията и никакъв в управляващите, за мен е притеснителен. В този случай най-важното е да изработим механизъм и всички ние в изпълнителната власт най-накрая да върнем доверието на хората в институциите. Това в момента в най-голяма степен зависи от Вас.
Благодаря, уважаеми господин Кутев. Желаете ли дуплика, господни Министър? Заповядайте.
Уважаеми господин Председател на Народното събрание, уважаеми дами и господа народни представители, уважаеми господин Кутев! Ще бъда кратък. Както посочих в изложението, става въпрос за 1600 сигнала, като има сигнали за представители на абсолютно всички участващи в изборите политически сили. Подходено е с необходимата сериозност и под наблюдението и контрола на прокуратурата във всеки един от тези сигнали, така че смятам, че сме постигнали едно доста високо ниво на обективност при работата по тези сигнали. Съответно за всеки сигнал и съобразно това какви доказателства има към него, със съответния интензитет се прилагат и процесуално-следствени действия. Пак казвам, няма сигнал, който да не е минал през прокуратурата, който да не е отработен и по който да не са изготвени съответните действия. Като министър на вътрешните работи съм длъжен да говоря с факти, а Вие като политик може да правите изводи, може да казвате и да изследвате усещането. Да, наистина необходимо е да работим повече за доверието на институцията, но мисля, че се справяме успешно, защото последните изследвания на някои социологически агенции показват ръст в доверието към Министерството на вътрешните работи. Благодаря на колегите, разбира се, защото това най-малко не е моя заслуга, а тя е тяхна, тъй като те работят на терен. Смятам, че сме създали такава среда и мога да Ви уверя, че работим обективно по всеки един сигнал, независимо от каква политическа сила е и дали е член на определена политическа партия. Благодаря.
Благодаря, уважаеми господин Министър. Малко разместване правим на въпросите. Следващият е на народния представител Михаил Христов относно загробени животински отпадъци в рудниците до село Боров дол. Имате думата да развиете Вашия въпрос, господин Христов.
Уважаеми господин Председател, уважаеми колеги народни представители, уважаеми господин Министър! В края на месец юни по сигнал на жител от селото е установено загробване на – по потвърдена информация, около 100 тона животински трупове. След аутопсията на някои от животните се установява, че това е американска норка. Въпросът ми е от екологична гледна точка, защото до селото има минерални извори и другото, че това е едно сериозно престъпление. Въпросът ми към Вас е: какви мерки взе Министерството и какво установи по случая? Благодаря.
Благодаря, уважаеми господин Христов. Имате думата за отговор, господин Маринов.
Уважаеми господин Председател, уважаеми господин Христов, дами и господа народни представители! На 26 юли 2019 г. в Районното управление на МВР в град Твърдица при Областна дирекция на МВР – Сливен, е постъпил сигнал относно заровени отпадъци от животински произход в открит рудник в местността „Ливадите“ в землището на село Боров Дол – община Твърдица, област Сливен. Сигналът е докладван в Районна прокуратура – Сливен. Образувано е досъдебно производство с оглед наличието на данни за извършено престъпление по чл. 352, ал. 1 от Наказателния кодекс. Досъдебното производство е започнало в условията на неотложност след извършен разпит на свидетел от полицейски служител в Районното управление на МВР в град Твърдица. В Областната дирекция на МВР – Сливен, е проведена работна среща с прокурор и представители на Областната дирекция по безопасност на храните – Сливен. След доклад на събраните доказателства, в условията на неотложност е извършено претърсване и изземване в местността. С помощта на багер е разкопано на дълбочина до 4 метра на местата, на които е възможно да бъдат открити веществени доказателства. С цел предпазване от замърсяване на околната среда в района процесуално-следствени действия са извършени и в присъствието на специалисти от Областната дирекция по безопасност на храните – Сливен. На тях са предадени за съхранение иззетите при претърсването веществени доказателства. Установени и разпитани са общо 11 свидетели. На вещо лице към окръжен съд – Стара Загора, е възложена комплексна биолого-екологична експертиза. Извършени са лабораторни изследвания на водите от представители на Басейнова дирекция, „Източнобеломорски район“ – Пловдив, тоест изследване на водата в най-близките водоизточници. На 26 август 2019 г. досъдебното производство е изискано и докладвано в Районна прокуратура – Сливен, за изпращането по компетентност на Специализираната наказателна прокуратура – София, а резултатите от разследването следва да бъдат разгласени след разрешение на наблюдаващия прокурор. Благодаря.
Благодаря, уважаеми господин Министър. Желаете ли реплика? Заповядайте, господин Христов.
Уважаеми господин Председател, уважаеми колеги! Уважаеми господин Министър, вижте, тук не трябва да си голям гении, за да разбереш следното: това са трупове от американска норка. В България има две официални ферми, които се занимават с това – едната е с капацитет 1000, а другата със 100 000. Така че или има някоя друга нелегална ферма, която се занимава с производството на тези ценни кожи, или причината е в някоя от двете ферми. Аз наистина се надявам в този случай да има наказани и неслучайно с колегите сме внесли законопроект, който цели точно забраната на тези ценни кожи и затварянето на фермите. Ще дам пример: за около три месеца се събраха 54 хиляди подписа, които подкрепят точно този законопроект, и това е поредният случай от Боров дол, който показва едно нехайство и за природата, и за животните. Благодаря Ви.
Благодаря. Желаете ли дуплика? Преминаваме към следващия въпрос от народния представител Красимир Янков относно закупуване на високоскоростни немаркирани автомобили. Заповядайте, господин Янков, да развиете Вашия въпрос в рамките на две минути.
Благодаря, уважаеми господин Председател. Уважаеми господин Министър, дами и господа народни представители! На основание чл. 90, ал. 1 от Конституцията на Република България и чл. 95 от Правилника за организацията и дейността на Народното събрание съм внесъл въпрос относно закупуване на високоскоростни немаркирани автомобили. Уважаеми господин Министър, главният секретар на Министерството на вътрешните работи – главен комисар Ивайло Иванов, в края на месец юни заяви, че ще бъдат закупени 15 високоскоростни автомобила, които ще контролират движението по магистралите. Това е залегнало и в антикорупционния план на Министерството на вътрешните работи като мярка 17 – „Закупуване на 15 нови високоскоростни автомобила за контрол на пътното движение, оборудвани със системи за контрол на скоростта, автоматично разпознаване на регистрационен номер и видеозаснемане на нарушителите по Закона за движение по пътищата“. Стряскащото са заглавията, които видяхме в някои от медиите: „КАТ купува тайни патрулки по 320 хил. лв. едната с парите от глоби“. Това е свързано със заседание от 11 ноември на Държавно-обществената консултативна комисия по проблемите на движение по пътищата, където е прието решение за увеличен бюджет. В тази връзка конкретният ми въпрос към Вас е: какви действия са предприети за закупуването на автомобилите, колко са предвидените средства и какви задачи ще изпълняват с немаркираните автомобили? Благодаря Ви.
Благодаря, уважаеми господин Янков. Имате думата за отговор, господин Министър
Уважаеми господин Председател, уважаеми господин Янков, уважаеми дами и господа народни представители! Със заповед на Министерството на вътрешните работи е създаден експертен съвет, който да изготви необходимата документация за възлагането на обществена поръчка с предмет „Доставка на 15 броя високоскоростни, немаркирани автомобили, оборудвани с необходимата техника за контрол на пътното движение“. За реализирането и провеждането на обществената поръчка от фонд „Безопасност на движението“ са предвидени финансови средства в размер на 2 млн. 550 хил. лв. с ДДС. Експертният съвет изготви проект на техническа спецификация, която е изпратена в дирекция „Управление на собствеността и социални дейности“ към Министерството на вътрешните работи, за провеждане на публично-пазарно проучване относно прогнозната стойност на обществената поръчка. Съгласно задължителното изискване в чл. 21, ал. 2 от ЗОП в сила от 1 март 2019 г. и след направен анализ на постъпилите предложения се установи, че предвидените финансови средства са недостатъчни, вследствие на което бяха актуализирани допълнително със сумата от 2 млн. 250 хил. лв. с ДДС. С оглед на продължаващите консултации, към настоящия момент не е стартирана процедура за обявяване на обществена поръчка. Въз основа на направен анализ на възникналите пътнотранспортни произшествия и установените нарушения по Закона за движение по пътищата възниква необходимостта от предприемането на своевременни мерки за въздействие върху поведението на агресивните водачи, склонни към нарушаване на правилата за движение. Допитване до международния опит показва, че в редица европейски страни, и не само, ще дам като пример съседна Сърбия, която е извън Европейския съюз, използват скоростни автомобили за контрол на скоростта по автомагистрали и първокласни пътища. Пример може да бъде даден и с държави като Италия, Австрия, Великобритания, Германия, Испания, Франция, Унгария, Румъния, Сърбия и други. Допълнителните анализи от тези страни сочат, че след стартиране на дейностите по осъществяване контрол на скоростните режими по магистралите и първокласните пътища, жертвите в резултат на тежки пътнотранспортни произшествия са намалели с до 30%. Със закупуването на автомобилите очакваме да постигнем следните цели: въздействие върху водачи, склонни към грубо нарушаване на скоростните режими и правилата за движение, създаващи предпоставки за тежки пътнотранспортни произшествия с жертви и значителни щети; осъществяване контрол на място и по време на движение на нарушителите, които ще документират със записващи системи, установяващи час, място, вид и други, годни за административно-наказателни и наказателни преследвания; ефективност при прилагане на аудио и видео доказателствен материал; ефективност при контролиране скоростта и регистриране на доказателствен материал за стартиране на административнонаказателно производство. В заключение Ви информирам, че предприемането на подобен род мерки е част от комплексни цели, заложени в Националната стратегия за подобряване безопасността на движението по пътищата на Република България за периода 2011 – 2020 г. В Министерството на вътрешните работи е разработена и утвърдена Дългосрочна стратегия за изграждане на система от автоматизирани технически средства за контрол по спазване на правилата за движение по пътищата и Единен център за обработка на нарушенията, генерирани от тези технически средства. Благодаря.
Благодаря, уважаеми господин Министър. Имате думата за реплика, господин Янков.
Уважаеми господин Председател! Уважаеми господин Министър, всички тези аргументи, които изложихте, са съобщени и на заседанието на Държавно обществената консултативна комисия по проблемите на безопасността на движение по пътищата на 11 ноември 2019 г. Държа да подчерта, че Комисията е под шапката на Агенцията за пътна безопасност с принципал Министерският съвет. Тоест Министерският съвет и лично министър-председателят са запознати и подкрепят тази сума, която става действително 320 хил. лв. за автомобил, след като на въпросното заседание са отпуснати, както и Вие казахте, още 2 млн. 250 хил. лв. като недостатъчни, допълващи. Над два милиона и половина, които са събрани във фонда. Първо, Вие ще трябва всъщност да запишете в антикорупционния план за 2020 г. отново същата мярка 17, тъй като срокът за изпълнение е 31 декември 2019 г. и Вие не сте изпълнили тази мярка. Второ, след като очаквате конкретните задачи, изпълнявани от екипите, които ще използват тези високоскоростни, немаркирани автомобили, които са задължително с условието да развиват скорост над 250 км/ч, то е коректно да съобщим на българските граждани, че по магистралите на Република България, в рамките на тези, които съществуват – на всеки 40 км, а и по-малко, ще има такъв високоскоростен, оборудван, неразпознаваем автомобил на Министерството на вътрешните работи, който може при регистрирането на нарушение, включително да се движи със скорост над 250 км/ч, да предупредим водачите на моторни превозни средства за съществуването на тази хипотеза и то на всеки 40 км, което от гледна точка на безопасността на движението по пътищата е много рисково. При условие че дадохте примери за други страни, аз ще Ви дам пример за такава практика в Хърватска, която се оказа неефективна и вече е отменена като мярка. Според мен за тези средства Министерството на вътрешните работи трябва да се замисли и след като не е финализирана самата процедура, дали не е по-ефективно увеличаването на постовете за видеонаблюдение, патрулиращите полицаи, или автомобили на КАТ на всеки изход на магистралата, които са на малко повече от 20 км и могат да постигнат същия ефект, който очаквате Вие с 15 автомобила, закупени за сумата от по 320 хил. лв. всеки един. Извинявайте, последно – не смятате ли, че тези неразпознаваеми автомобили много бързо ще станат ясно разпознаваеми за българските водачи и как мислите, че ще се гарантира тази неразпознаваемост?
Благодаря Ви, уважаеми господин Янков. Заповядайте за дуплика, господин Министър.
Уважаеми господин Председател, уважаеми господин Янков, дами и господа народни представители! Първо, искам да отбележа, както казахте и Вие, цената, която е обявена и която обявихте и Вие, е вследствие на спазване на процедурата по ЗОП, а именно пазарно проучване. Това е резултатът от това пазарно проучване и това е съвсем обективно и Министерството на вътрешните работи няма никаква намеса в този пазарен и открит механизъм за обществените поръчки. Дали е голяма или малка, вече ще преценим оттук нататък дали си струва да го направим, или не си струва. Аз смятам, че си струва, но на база на каква цена? По отношение на примера, който дадохте, че в Хърватска този способ е отречен, аз изброих държави, които смятам, че са постигнали успехи, и то трайни успехи в противодействие на инцидентите по пътищата, и мисля, че ние трябва да ползваме този положителен международен опит, именно с тази цел направихме и това изследване. Относно Стратегията, която ние следваме, тя е комплексна, както казах. Тя включва използването на стационарни камери за заснемане на скорост, измерване на скорост, мобилни камери – така познатите сред обществото „триноги“, които убеден съм, че и Вие разбирате, че дават ефект, скоростни отсечки, които в момента се изграждат за средна скорост, но всичко това зависи от инфраструктурата и отговорността, която тя дава. Има обаче една празнина в целия този контрол, а именно документиране и доказване на агресивно поведение на пътя, което е свързано и за което е необходимо да се извърши съответният видеозапис за агресивното поведение на водача. То не винаги е свързано с превишаване на скоростта и в крайна сметка стационарната камера дава информация. Естествено, там се спазва Законът, но не продължава нататък. Проблемът при изброените преди това средства е, че ние реално не преустановяваме нарушението в момента на неговото извършване. Именно поради тази причина е необходимо тези автомобили да могат да развиват скорост. Те ще я развиват само когато това е необходимо, документирайки действията на нарушител. Естествено, те, за да преустановят тези действия, защото, ако ние само засечем скоростта, а той продължи да си кара до Бургас със същата скорост, рискуваме той да предизвика пътнотранспортно произшествие. Това ще е новият момент в тази процедура и скоростта ще се развива тогава, когато е необходимо, за да преустанови опасно движение на участник в движението. По отношение на неразпознаваемостта Министерството на вътрешните работи има разписани в Закона оперативни способи, при които да променя регистрацията на автомобила, още повече сами разбирате като водач, ако карате с 200 км, трудно ще възприемате подробности по автомобила, който Ви следва отзад. Ние тук търсим по-скоро ефекта на превенцията, защото, знаейки, че има такава възможност, това го показва и прилагането на този модел в други държави, хората просто няма да нарушават. Благодаря.
Благодаря, уважаеми господин Маринов. Следва въпрос отново от народния представител Красимир Янков относно неизплатен извънреден труд на служителите на Министерството на вътрешните работи. Заповядайте, имате думата.
Господин Председател, уважаеми господин Министър, дами и господа народни представители! Ще ми позволите, преди да задам въпроса, да направя един коментар. Уважаеми господин Министър, неразпознаваемите автомобили не са задължителни за разпознаване от водач, който бива гонен, преследван и той не е длъжен да спре. Затова аз Ви казвам: много внимателно направете анализ дали тези автомобили няма да бъдат предпоставка за пътнотранспортни произшествия. Конкретно към въпроса за неизплатен извънреден труд на служителите на МВР. Болен въпрос, отново на дневен ред, а той е: какъв е размерът на неизплатения извънреден труд на служителите на Министерството на вътрешните работи и предвидени ли са средства да се изплатят изработените извънредни часове? На колко служители не е изплатен и колко са заведените дела за неизплатен извънреден труд? Моля да бъдете конкретен. Въпросът ми е продиктуван от информация от 19 ноември 2019 г. В районните съдилища в Благоевград, Петрич и Гоце Делчев има подадени общо близо 150 молби от полицаи, които настояват да им се изплатят изработените извънредни часове. За всеки един от служителите на МВР сумата е различна, но от порядъка на 1500 – 1700 лв. за периода от 2016 г. досега, като съдът е назначил по всички дела съдебно-счетоводна експертиза, която е установила, че полицаите са работили повече, отколкото им е платено, тоест има недостиг на изплатени средства на полицаите и те са си потърсили своите права по съдебен ред. Малко по-късно има решение на 5-членен състав на ВАС, който отменя текстове от Наредбата за работното време, дежурствата и почивките на служителите на Министерството на вътрешните работи. Част от отменените текстове касаят общия брой часове за извънреден труд при бедствени и извънредни ситуации, разпределението на работните смени в графиците, сумарното изчисляване на работното време за служители, работещи на ненормиран работен ден. И допълвам въпроса си: как това ще се отрази на нормативната уредба и как ще се гарантира да е ясно на всеки служител, когато работи извънредно какво получава и в какви срокове? Благодаря Ви.
Благодаря, уважаеми господин Янков. Имате думата за отговор, господин Министър.
Уважаеми господин Председател на Народното събрание, уважаеми господин Янков, дами и господа народни представители! Във връзка с Ваш въпрос относно неизплатен извънреден труд на служители в Министерството на вътрешните работи Ви предоставям следната информация. Към 30 ноември 2019 г., тъй като въпросът беше зададен преди време, в консолидирания отчет на Министерството на вътрешните работи няма начислени задължения за извънреден труд, респективно няма начислен извънреден труд, който не е изплатен. Във връзка с втория въпрос Ви информирам, че бе искана информация от структурите в Министерството на вътрешните работи относно служителите, работещи на смени, и делата за неизплатен положен извънреден труд с правно основание чл. 187, ал. 5, т. 2 от Закона за МВР, възнаграждения за извънреден труд за отработени до 70 часа на тримесечен период. Към настоящия момент срещу структури на Министерството на вътрешните работи са предявени 57 иска с горепосоченото правно основание, по които съдът не се е произнесъл с окончателен съдебен акт. Благодаря.
Благодаря, уважаеми господин Министър. Желаете ли думата за реплика, господин Янков? Заповядайте.
Използвам възможността за реплика, за да Ви дам възможност, господин Министър, да отговорите и на уточняващия ми въпрос по отношение на нормативната уредба, която е от 2016 г. Тя е заварена от Вас, но Вие сте министър на вътрешните работи вече немалко време и това, че има несъвършенство в нормативната уредба по отношение на извънредния труд, трябва да Ви притеснява, защото точно Вие като израснал в тази строго йерархична система и кариерно развитие, като министър на вътрешните работи трябва да Ви интересува мотивацията, желанието за работа на служителите на Министерството на вътрешните работи, възможността да се гарантира сигурност и предвидимост по отношение на ръководене, поставяне на задачи и възнаграждение. Обръщам внимание, че с решение на Върховния административен съд са отменени част от подзаконовите нормативни актове, което според мен е нормативен хаос. Давам Ви възможността Вие да обясните и да докажете на хилядите служители в Министерството на вътрешните работи, че такъв хаос няма, или че в кратки срокове ще бъде анализирано и ще бъдат предприети мерки, за да знаят служителите какви точно са разпоредбите и точните текстове в подзаконовите нормативни актове, които касаят възнаграждението на всеки един от тях.
Благодаря, уважаеми господин Янков. Желаете ли думата за дуплика, господин Министър? Заповядайте.
Уважаеми господин Председател на Народното събрание, уважаеми господин Янков, уважаеми дами и господа народни представители! Естествено, господин Янков, че ме притесняват проблемите с извънредния труд, тъй като аз помня години, когато това дори не беше в закон и не се отчиташе въобще за положен труд. Към настоящия момент заявявам, че в Министерството на вътрешните работи положеният извънреден труд се заплаща своевременно и към момента нямаме задължения към служители, положили и отчели извънреден труд. Това, което представлява спор сред служителите, е по отношение на тези служители, които работят на смени, и техният извънреден труд е до 70 часа на тримесечие, което е предмет на съдебни спорове и резултат на окончателно съдебно решение, естествено, ние ще се съобразим с решението на съда. По отношение на отпадналата Наредба за разпределение на работното време, както казахте Вие, тя е от 2016 г., беше в процес на съдебен спор, който завърши с решение на ВАС, което не подлежи на обжалване. Съдът е изложил съответните мотиви. На база на тези мотиви съм разпоредил и е качена за обществено обсъждане промяна на наредбата, но като цяло предстои промяна на наредбата във връзка с приемане на Закона за изменение и допълнение на Закона за Министерството на вътрешните работи. По проблема с извънредния труд дори правих Национално съвещание точно с такава тема, тъй като това е много сериозен проблем. Целта беше, първо, да се внесе яснота по отношение на полагането и отчитането на извънреден труд, защото голяма част от тези дела са свързани точно с непознаване от определени хора на нормативната база, което съответно е техен пропуск. Ние ще се съобразим с всяко едно решение на съда, така че да защитим трудовите права на нашите служители. Аз особено държа на това нещо. В тясно взаимодействие и обсъждане на тези промени съм със синдикатите и държа да се чува тяхното мнение. Надявам се да стигнем до такова решение, което да удовлетвори и двете страни. В никакъв случай няма да допусна да се полага и да не се изплаща извънреден труд. Също така моята политика е, може би оттам става и объркването: не забранявам полагането на извънреден труд, но създадох организация той да се полага наистина когато е крайно необходимо и да има резултат от този положен извънреден труд, което доведе до намаляване на полагането на извънредния труд може би с 2/3 от това, което беше за предходните години. Благодаря.
Благодаря Ви, уважаеми господин Министър. Продължаваме със следващия въпрос от народния представител Крум Зарков относно противодействие на разпространението на наркотици в училищата и на търговията с наркотици по интернет. Имате думата, уважаеми господин Зарков.
Благодаря Ви. Уважаеми господин Председател, уважаеми дами и господа народни представители! Уважаеми господин Министър, преди около час с Вашия колега министър на здравеопазването говорихме за предстоящото приемане от страна на Министерския съвет на Национална стратегия за борба с наркотиците. В тази стратегия ще бъдат въвлечени много ведомства, много агенции под водещата роля на Министерството на здравеопазването, но, разбира се, важна е и ролята, която ще играе Министерството на вътрешните работи. Много са предизвикателствата, пред които са изправени българските полицаи, имайки предвид динамиката, появата на все нови и нови психотропни и психоактивни вещества, нови химикали за тяхното производство, нови начини за трафикиране и за тяхното разпространение, географската ситуация на страната ни, която я прави транзитна практически за всякакви видове наркотици. Четейки проекта на стратегия, който, надявам се, скоро ще влезе в Министерския съвет, интерес предизвикаха две предизвикателства, пред които ведомството Ви е изправено, и бих искал да знам какво правите, за да ги преодолеете, а именно: ограничаването на разпространението на наркотици в училищна среда, в училища или около училища, и използването на интернет или на пощенски пратки за разпространяването и търговията с тези наркотични и нови психоактивни вещества?
Благодаря Ви, уважаеми господин Зарков. Имате думата за отговор, уважаеми господин Министър.
Уважаеми господин Председател на Народното събрание, уважаеми господин Зарков, дами и господа народни представители! Министерството на вътрешните работи отчита сериозността на проблема с разпространението и употребата на наркотични вещества от младите хора и изразеното отрицателно въздействие върху тяхното бъдеще. За противодействие на престъпленията, свързани с наркотици, се прилагат Наказателният кодекс, Наказателно-процесуалният кодекс, Законът за Министерството на вътрешните работи, Законът за контрол върху наркотичните вещества и прекурсорите. В рамките на законово определените правомощия МВР извършва превантивна, контролна, оперативно-издирвателна и аналитична дейност, насочена към предотвратяване, пресичане, разкриване и разследване на престъпления, свързани с наркотични вещества и прекурсори. Новата Национална стратегия за борба с наркотиците за периода 2020 – 2024 г. е хоризонтална инициатива на 14 министерства и агенции с водеща роля на Министерството на здравеопазването. Планирани са редица дейности на национално ниво по отношение на ограничаване на разпространението на наркотични вещества в училищата и търговията с новите психоактивни вещества в интернет. Основните цели са ограничаване на търсенето и предлагането на наркотични вещества и подобряване на координацията между институциите на национално и международно ниво. За противодействие на разпространението на наркотични вещества в районите на училищата МВР осигурява засилено полицейско присъствие. Целта е да не се допускат противообществени прояви и престъпни посегателства срещу и от малолетни и непълнолетни лица. МВР осъществява превенция по отношение на децата в училищна възраст посредством изграждане на модели за безопасно поведение. Служителите на Министерството на вътрешните работи изнасят лекции по Национална програма „Работа на полицията в училищата“. Веднъж месечно провеждат уроци в Час на полицая по разработени 26 теми. Знанията включват и темата „Наркотици“. Разясняват се законовите и здравните последствия, свързани с разпространението и употребата на психоактивни вещества. Уроците обхващат две възрастови групи ученици – от 12 до 15 и от 15 до 18 години. Органите на Министерството на вътрешните работи провеждат срещи с директорите на учебните заведения за съгласуване на съвместни действия за осигуряване на сигурността в районите на учебните заведения. В училищата се извършват превантивни дейности сред рискови групи, както и индивидуална работа с проблемни ученици. Провеждат се специализирани полицейски операции за установяване на малолетни и непълнолетни лица, пласьори на наркотични вещества и употребяващи такива. Проверяват се питейни и увеселителни заведения за присъствие на деца без придружител. От СДВР и областните дирекции на МВР ежемесечно се докладват постигнатите резултати и се извършва анализ на средата за сигурност в отделните райони на страната. През периода януари-октомври 2019 г. са проведени 4109 специализирани операции, проверени са 8038 училищни района, питейни и увеселителни заведения и са задържани 6978 лица. Регистрираните престъпления, свързани с наркотици, намаляват с 3%, а разкриваемостта е 70% – с 6,5 пункта по-високо от същия период на миналата година. Министерството на вътрешните работи осъществява мониторинг на интернет пространството с цел ограничаване на виртуалната продажба на наркотици. Онлайн търговията се осъществява както във видимата мрежа, в която се разпространяват вещества под формата на легални стимуланти – билка, чай, соли за вана, смеси от екзотични аромати и други такива, така и в даркнета, където е невидимата част на интернет пространството. Следи се разпространението на наркотични вещества, техните прекурсори и новите психоактивни вещества, включени в Националния съвет по наркотични вещества в забранителен списък, съдържащ растения и вещества с висока степен на риск за общественото здраве. Служителите на МВР участват при актуализирането на този списък. Нашият опит показва, че за противодействие на разпространението на наркотици се налага обединяване на усилията на всички институции, на неправителствените организации, на семейството и на широката общественост. Благодаря.
Благодаря Ви, уважаеми господин Министър. Заповядайте, господин Зарков – имате думата за реплика.
Благодаря Ви, господин Председател. Благодаря и на Вас, господин Министър, за изчерпателния отговор. Оценявам високо усилията, които полага Министерството на вътрешните работи. Ние разбираме добре, че не може просто с лека ръка да се заличи този проблем – той е доста комплексен. Насърчавам Ви да продължите с тези класически мероприятия, които Вие изредихте, а именно засиленото полицейско присъствие около училищата, лекциите, които давате, връзката с директорите на училищата, специализираните операции, проверките на питейните заведения за хора без придружител. Всичко това трябва да продължи. Идеята на моя въпрос е също да обърна внимание както върху важността на тази стратегия, която малко тромаво се придвижва към Министерския съвет – може би вече е време да бъде разгледана, за да може да бъде прилагана и да може да бъде обезпечена с финанси, така и върху новите предизвикателства, към които са изправени всички органи на реда в света – непрекъснатата поява на нови и нови наркотици, така наречената дизайнерска дрога, която дълго време остава легално продавана, докато не бъде забранена и фактът, че в Стратегията е записано, че страната ни още не разполага с напълно оборудвана лаборатория, която да идентифицира новите такива вещества. Министърът на здравеопазването ни увери, че скоро ще има такава. Упражнявайте и този натиск, тъй като е Ваша работа и на Института по криминология, ще се обслужва с тези неща, както и виртуалното пространство, и нещата, които се случват с тях. Затова моят призив е: наред с всички мероприятия, които правите, да държите тази тема на дневен ред, да държите тази тема в общественото съзнание и в съзнанието на хората, които са отговорни, в това число училищни директори, съдържатели на заведения, защото знаете, че напрежение има, то съществува, особено в центровете на големите градове, където хората се притесняват, че около децата им се въртят дилъри или че децата им могат в мрежата, била тя светла или тъмна, да попаднат на вещества, които да провалят техния живот и в крайна сметка обществената ни тъкан. Още веднъж Ви благодаря и Ви насърчавам да продължите с усилията по този въпрос.
Благодаря Ви. Следващият въпрос към министър Маринов е от народния представител Боряна Георгиева относно електронните гишета за автоматизиран граничен контрол. Имате думата, уважаема госпожо Георгиева.
Уважаеми господин Председател, уважаеми колеги! Уважаеми господин Министър, през 2012 г. на летище София бяха инсталирани съвременни електронни гишета за автоматичен граничен контрол. Те дават възможност за ускорено преминаване през паспортен контрол и улесняват пътуващите от Европейския съюз и европейското икономическо пространство, разполагащи с електронно читаеми документи за самоличност. Освен това електронните гишета осигуряват най-висок контрол и сигурност на проверка чрез сканиране на документа. Те гарантират сигурна проверка на пристигащите в България чрез лицево разпознаване и сравняване на пръстови отпечатъци. Техниката е закупена с европейски пари и е струвала около половин милион лева. Още през месец май 2018 г. обаче старши комисар Бисер Костадинов – заместник-директор на Гранична полиция, даде информация пред медиите, че от 2015 г. системата е без поддръжка, като пътниците преминават само през едното гише, тъй като другите не работят. Причината е, че към момента няма компания, която да поддържа тази система. Договорът с австрийската фирма, изградила системата, е сключен без да е ясно кой ще поправя апаратурата след гаранционния период, а компанията вече няма представителство у нас. Обявените обществени поръчки за поддръжката на електронните гишета не се провеждат поради липса на кандидати. Към този момент вече нито едно от гишетата не функционира по предназначение, а стоят като паметници. Това води до образуване на опашки от чакащи – проверка на пътници, и значително увеличава времето за паспортен контрол, което пък създава неудобство за пътуващите и същевременно застрашава граничната сигурност на страната ни. В тази връзка бих искала да Ви попитам: как стои към днешна дата въпросът с функционирането на тези устройства и каква е причината те да не се използват? Все още ли няма желаещи за обявените обществени поръчки, за тяхната поддръжка и защо? Защо е сключен договор за изграждане на тази система, без да е предвидено кой ще се грижи за нейната поддръжка, тъй като у хората остава впечатлението, че единствената причина е била само усвояването на европейски средства по този проект? Благодаря.
Благодаря Ви, уважаема госпожо Георгиева. Имате думата за отговор, уважаеми господин Министър.
Уважаеми господин Председател на Народното събрание, уважаеми дами и господна народни представители! Уважаема госпожо Георгиева, изграждането на електронните гишета за автоматизирани гранични проверки на ГКПП аерогара София е финансирано по Годишна програма 2010 г. от Фонда за външните граници – Дейност 5: „Изграждане на автоматизиран граничен контрол за граждани на Европейския съюз“. Системата е инсталирана и въведена в експлоатация на 30 юни 2012 г., като гаранционната поддръжка по договора е 36 месеца от датата на приемане на изпълнението. Предвид спецификата на изградената система на аерогара София и с оглед факта, че тя е първата в Република България, преди изтичането на гаранционния срок Главна дирекция „Гранична полиция“ е инициирала процедура за финансово осигуряване на следгаранционната поддръжка на системата „Електронни гишета“ със средствата по национална програма от фонд „Вътрешна сигурност“. Главна дирекция „Гранична полиция“ като бенефициент подготвя и актуализира необходимите документи и през 2017 г. и 2018 г. проведе процедури за възлагане на обществени поръчки, като същите са прекратени поради неподаване на оферти от потенциални изпълнители. Допълнително е отправено запитване до Централата на фирмата, разработила интегрирания софтуер, използван за управление на автоматизираните електронни гишета на ГКПП аерогара София. От получения отговор става ясно, че фирмата вече не осъществява дейност в България и не е в състояние да поеме задължения, свързани с поддръжката поради липса на фирмени ресурси. Към настоящия момент електронните гишета не се използват поради обективна невъзможност от сключване на договор за осигуряване на следгаранционна поддръжка, както и поради технически причини. Главна дирекция „Гранична полиция“ е в процес на документална подготовка за обявяване на нова обществена поръчка за поддържане и модернизация на електронните гишета, включително и тези на аерогара София. За следгаранционна поддръжка е осигурено финансиране по друг финансов инструмент, а именно Фонд „Вътрешна сигурност“, поради това че през 2015 г. приключи изпълнението на дейностите, финансирани по Фонд „Външни граници“. С оглед предстоящото въвеждане на нова общоевропейска система за граничен контрол „Вход/изход“ се предвижда и инсталиране на допълнителни системи за автоматизиран граничен контрол на аерогара София с възлагане по реда на Закона за обществените поръчки, като се очаква реализирането и изпълнението на проекта да приключи до края на 2020 г. Това е общоевропейска система с общоевропейски изисквания, което ще обхване всички външни граници на Европейския съюз. Благодаря.
Благодаря Ви, уважаеми господин Министър. Госпожо Георгиева, имате думата за реплика.
Уважаеми господин Председател, уважаеми колеги! Уважаеми господин Министър, някак си очаквах точно този отговор и не съм учудена от това, което чух. Надявам се, си давате сметка, че отстрани това, което излиза като ситуация пред хората, е малко абсурдно. Изхарчена е огромна сума пари за нещо, което от много време не функционира – 500 хил. лв. са много средства от парите на българските данъкоплатци. Например ще Ви кажа, че тези пари се равняват на три детски линейки – не една, а три. Няма нужда да обяснявам колко е важна линейката за здравеопазването – ние самите от ВОЛЯ дарихме преди 3 години една такава на Военномедицинска академия. Също така преди година-две първата детска линейка беше дарение. Хората събират пари, за да даряват линейки, а в същото време някой харчи парите на данъкоплатците за нещо, което не функционира. Вие казвате: 36 месеца гаранция, но след като минат тези 36 месеца гаранция, въобще не е предвидено какво ще се случи с тези електрони гишета и дали ще има някой, който да отговаря за тяхната поддръжка. Ние от ВОЛЯ винаги сме повтаряли, че добрият държавник се грижи за всеки лев от джоба на данъкоплатците. Във време, в което постоянно ни се повтаря, че няма пари за пенсионерите, няма пари за децата, няма пари за младите семейства, да си затваряме очите за подобни недомислени разходи е недопустимо. Призовавам Ви, господин Министър, да вземете мерки или тези машини да заработят, а не да стоят като част от интериора на летище София, или виновните за това разхищение да бъдат подведени под отговорност. Благодаря Ви.
Благодаря Ви, уважаема госпожо Георгиева. Продължаваме с последния въпрос към министър Маринов от народните представители Кристиан Вигенин и Николай Пенев относно изграждане на кризисни и бежански центрове в Елхово и Любимец. Заповядайте, уважаеми господин Вигенин.
Благодаря, уважаеми господин Председател. Уважаеми колеги! Уважаеми господин Министър, на 12 март 2019 г. беше обявена обществена поръчка за изграждане на площадки за разполагане на контейнери, цитирам: „в Елхово, Малко Търново, Любимец на стойност 8 млн. 313 хил. 900 лв. без ДДС, финансирани с европейски средства от Фонд „Убежище, миграция и интеграция“. След силна обществена реакция поръчката беше свалена под предлог, че са налице технически пропуски. За отстраняването на тези очевидно много сериозни пропуска бяха нужни 9 месеца, за което време минаха европейските и местните избори. В резултат на това на 6 декември 2019 г. МВР обяви ревизирана обществена поръчка за изграждане на инфраструктурен район с мултифункционално предназначение – само в Елхово и Любимец, без Малко Търново, на стойност 8 млн. 339 хил. 125 лв. със същата идентификация на проекта, финансиран от Фонд „Убежище, миграция и интеграция“. В тази връзка бихме желали да Ви попитаме: кое налага изграждането на тази инфраструктура, която очевидно, независимо от новото име, ще представлява площадка с контейнери за настаняване на бежанци или съответно емигранти? Планирани ли са двата центъра, респективно двете площадки, да бъдат елемент от обсъжданите на европейско равнище намерения за изграждане на бежански или емигрантски центрове по границите на Европейския съюз, от които те да бъдат преразпределени впоследствие? Кои са причините за отпадането на Малко Търново от проекта и защо въпреки това стойността му е по-висока? Благодаря.
Благодаря Ви, уважаеми господин Вигенин. Имате думата, уважаеми господин Министър.
Уважаеми господин Председател, уважаеми господин Вигенин, господин Пенев, уважаеми дами и господа народни представители! Във връзка с поставения от Вас въпрос искам да Ви уверя, че политиката на Министерството на вътрешните работи в рамките на общата политика на Република България по въпросите на миграцията и убежищата следва принципите на откритост и пълна прозрачност по отношение на българското общество. Министерството на вътрешните работи осъществява тази политика при взаимодействие и информираност на съответните общински и местни власти. Също така Министерството отчита необходимостта от публичност и чрез медиите своевременно информира местното население за всички предприемани мерки. Що се отнася до Вашите притеснения относно изграждането на мигрантски центрове по границата на Европейския съюз за преразпределение на бежанци, то ще Ви припомня, че позицията на българското правителство е категорична и непроменена до момента, а именно намиране на общо европейско решение на проблема, което не създава допълнителни тежести за страните членки на първа линия, каквато е България. В този смисъл няма как Министерството на вътрешните работи да провежда политика, която да противоречи на общата политика на правителството и държавата. В рамките на своите правомощия МВР работи категорично и последователно за противодействие на нелегалната миграция и на миграционните маршрути през страната. Както добре знаете, инвестирани са и продължават да се инвестират значителни финансови средства от държавния бюджет и европейските фондове за изграждане и поддържане на преградно съоръжение на инфраструктура и на техническо оборудване в пограничните райони на страната. В рамките на тези инвестиции и след отстраняването на технически пропуски на 9 декември 2019 г. Министерството обяви обществена поръчка с предмет „Изготвяне на инвестиционни проекти и упражняване на авторски надзор и изпълнение на строително монтажни работи (инженеринг) за изграждане на инфраструктурни райони с мултифункционално предназначение за нуждите на Министерството на вътрешните работи“ за градовете Елхово и Любимец. Средствата над 8 млн. 300 хил. лв. са осигурени по Механизма за спешно подпомагане на европейския фонд „Убежище, миграция и интеграция“. Общата стойност на помощта, договорена през 2016 г., е 160 млн. евро, от които са усвоени близо 90%. Те са предназначени както за инвестиции в технически средства и системи за наблюдение и охрана на границата с Турция, така и за текущи разходи за обекти на територията на Министерството, използвани за нуждите на Гранична полиция и Дирекция „Миграция“. Затова поръчката предвижда изграждането на така наречената мултифункционална инфраструктура и използването ѝ от двете звена на Министерството на вътрешните работи при евентуална кризисна ситуация. Същите площадки е предвидено да бъдат използвани още при бедствия и други кризи, които не са тясно свързани с мигрантски натиск. Тези обекти са и ще продължат да бъдат под строга охрана от Министерството на вътрешните работи, а именно те са обект и от затворен тип. При отстраняването на пропуските в първоначалния вариант на поръчката бе извършен и нов функционален анализ. Според него изграждането на три площадки би създало затруднения при координация на задачите по управлението им. В резултат след съгласуване с Европейската комисия проектът за съоръжение при град Малко Търново отпадна от първоначалните планове. Размерът на средствата е в рамките на първоначалния обем, тъй като са предвидени допълнителни дейности по отношение на двете площадки, останали в процедурата. Прогнозната стойност и обществената поръчка се осъществяват при новите правила – включен е и етап „Пазарно проучване“ от Дирекция „Обществени поръчки“ към Министерството на вътрешните работи. Благодаря.
Благодаря, уважаеми господин Министър. Господин Вигенин – за реплика.
Благодаря, госпожо Председател. Уважаеми господин Министър, колеги! Аз благодаря за отговора. Ние, разбира се, ще продължим да следим работата по тези обекти – как се развива реализацията на самата поръчка, фирмите, които ще спечелят евентуално. Но все пак някои доуточняващи въпроси: какви са нуждите на Министерството на вътрешните работи – така както е формулирана нуждата от тази инфраструктура, и как тези обекти се вписват в цялостната политика на Република България по въпросите на емиграцията, особено когато говорим, че и това е една от гордостите на правителството, и на Вас персонално – за нулевата емиграция? Второ, казвате, че поддържате добра комуникация по тези въпроси с населението. Тук не бих се съгласил, но вероятно кметовете са информирани за това какво предстои, но все пак какво направихте, за да информирате гражданите и да ги успокоите, че тези площадки не са свързани с подозренията, които ние неслучайно отчетливо изяснихме в нашия въпрос и на които Вие отговорихте? Накрая бих казал, че очевидно – за нас е ясно, че има пари за усвояване, но все пак внимавайте, когато се дават пари какво след това може да бъде поискано. Ние имаме съответните решения и на Народното събрание по тези теми, но това са чувствителни въпроси. България има ясна позиция, но времето се променя. Притесненията ни са, че стъпка по стъпка се върви към неща, които в края на краищата могат да се окажат в противоречие с нашите интереси и с нашите позиции. Пак казвам, ние ще следим тези въпроси. Наистина Ви моля, по такива чувствителни теми комуникирайте по-сериозно. Намерете начин Министерството на вътрешните работи да обяснява тези въпроси на гражданите, за да няма след това подозрения за истинските цели на такива действия. Накрая бих казал, че все пак, когато се поддържа такъв капацитет, вероятно има и немалки разходи по поддържане на тази инфраструктура. За нас ще бъде интересно да знаем има ли такъв разчет, какво би струвало това? Ако не, разбира се, по-нататък ние ще следим тези теми, ще задаваме и нови въпроси. Благодаря.
Благодаря, уважаеми господин Вигенин. Господин Министър, заповядайте за дуплика.
Уважаема госпожо Председател, уважаеми господин Вигенин, дами и господа народни представители! България подкрепя създаване на механизъм, с който да се подобри управлението на миграцията при справедливо споделяне на тежестите, без да се възлагат допълнителни задачи на държавите на първа линия. В тази позиция сме обединени с Гърция, Кипър и всички държави, които са в нашата ситуация. Този механизъм трябва да е приложим за всички маршрути, за всички държави – членки на Европейския съюз, и да защитава интересите на всички държави членки. Европейската комисия анонсира нов пакт по миграция и убежище, който трябва да бъде представен в първите месеци на следващата година. Очакваме Европейската комисия да вземе предвид всички специфики в практиките, произтичащи от типа външна граница. България настоява за спазване на пакетен подход, така че да не се допусне нарушаване на баланса между справедливост, солидарност и отговорност. Постигането на баланса виждаме в няколко аспекта: помощ за държавите на първа линия, чийто капацитет за прием е изчерпан именно чрез трансфер на лица към държави членки във вътрешността на страната. Когато държавата на първа линия е с изчерпан капацитет за настаняване на такива лица, да има механизъм, който да позволява трансфер към вътрешността на Европа като крайна форма на солидарност в кризисни ситуации, работещ Общ европейски механизъм за връщане, включващ стимули и лостове за въздействие и адекватна подкрепа в кризисни ситуации на засегнатите държави. България наистина отстоява неотменно от тази своя позиция, включително и на последните заседания. Надяваме се Европейската комисия да се съобрази с тази наша позиция. Пак казвам, ние не сме сами в тази позиция – с нас са Гърция и Кипър като държави, които са на първа линия и в момента са много по-засегнати дори от България по отношение на кризата. По отношение на двата обекта, където ще се изграждат тези площадки, искам да Ви уверя, че е информирана местната власт – кмет, областен управител. Пусната и разпространена беше съответната информация по национални медии. В момента това са функциониращи обекти на Министерството на вътрешните работи. Едното представлява дом за настаняване на лица на миграцията, който в момента е зает близо на 50%, но това е променяща се цифра, тъй като тези лица ще бъдат изпращани към страните по произход. Към момента той се занимава с тази дейност и това е територия на Министерството на вътрешните работи, строго охраняване от затворен тип. Що се касае до обекта в Елхово, той също е обект на Гранична полиция. В него има изградени такива здания, така че тази мултифункционална площадка ще допринесе за разширяване на неговия капацитет. Пак казвам, никой не говори за настаняване на мигранти, които идват от Европа в България, или настаняване мигранти по границата. Става въпрос за подготовка и реакция при различни кризи от различен характер. Благодаря.
Благодаря, уважаеми господин Министър. Последният въпрос към министър Маринов е отново от народния представител Кристиан Вигенин относно наличие на информация за местонахождението на лицата Пламен Галев и Ангел Христов. Заповядайте, господин Вигенин.
Благодаря, госпожо Председател. Уважаеми господин Министър, уважаеми колеги! Лицата Пламен Галев и Ангел Христов, известни като братя Галеви, са обявени за издирване от Интерпол с червена бюлетина от месец май 2012 г. Няма да припомням историята около тях. Тъй като имената им се споменаваха често по време на предизборната кампания, бих искал да Ви попитам: получавали ли са до момента в МВР сведения за евентуалното местонахождение на двете издирвани лица, включително по линия на партньорските служби? Засичани ли са в този период, включително през последните месеци, техни контакти – преки или чрез посредници, с български граждани на територията на Република България? Благодаря.
Благодаря, уважаеми господин Вигенин. Господин Министър, заповядайте за отговор.
Уважаема госпожо Председател, уважаеми господин Вигенин, дами и господа народни представители! Отговорът ще бъде кратък не защото е последен, а защото по-голяма част от информацията представлява служебна тайна. Във връзка с така поставения въпрос мога да Ви предоставя следната информация: през месец май 2012 г. лицата Пламен Галев и Ангел Христов са обявени за общодържавно издирване на територията на Република България и за международно издирване в Шенгенската информационна система, както и с червен бюлетин на Интерпол. Двете лица се издирват във връзка с присъди на Окръжен съд – Кюстендил, на Софийския апелативен съд и последващо решение на Върховния касационен съд, с което им е наложено наказание в размер на пет години лишаване от свобода. В хода на оперативно-издирвателните мероприятия, които се предприемат както на територията на страната, така и в сътрудничество с Интерпол и партньорските служби, са постъпвали и продължават да постъпват оперативни данни, касаещи двете издирвани лица. Тези данни се проверяват своевременно от съответните структури на Министерството на вътрешните работи, когато се отнася за територията на страната, и със съдействието на Интерпол и съответните партньорските служби, когато са свързани с територията на друга държава. Конкретните оперативни данни, касаещи издирваните лица, са класифицирана информация и в този смисъл са защитени от Закона за защита на класифицираната информация. Благодаря Ви.
Благодаря, уважаеми господин Министър. Господин Вигенин за реплика?
Благодаря, госпожо Председател. Уважаеми господин Министър, уважаеми колеги! Аз разбирам, че някои от нещата не могат да се кажат, но можехте поне донякъде малко повече информация да ни дадете. Какъв беше поводът всъщност да задам този въпрос? На 1 ноември 2019 г. в сутрешния блок на една от националните телевизии министър-председателят на Република България господин Бойко Борисов заяви следното, цитирам, свалил съм го от видеото: „Братя Галеви са ѝ помогнали на Манолова през ромските лидери. Това не значи, че от това някъде нямат влияние върху ромските босове. Няма да ме учудят, ако и на втория тур правят такива магарии“ – респективно на първия са ги направили. В тази връзка уточняващите ми въпроси: Първо, министър-председателят съобщава за престъпление – купуване на гласове, което е извършено, и изразява предположение, че отново ще се случи. Вие предприехте ли мерки за проверка на тези твърдения за вече извършеното престъпление и какво предприехте да бъдат предотвратени нови за втория тур? Второ, министър-председателят съобщава на практика, че така наречените братя Галеви поддържат контакти с лица – ромски босове, респективно в България, и са способни да влияят върху изборния процес. Какво предприехте, за да идентифицирате тези ромски босове и да потърсите чрез тях информация за двамата осъдени бегълци? Последно, ако нищо не сте предприели, това значи ли, че няма комуникация между министър-председателя и МВР и съответно министър-председателят има информация, която не Ви е предоставил, а Вие не сте я поискали или министър-председателят говори чисто политически, без да съзнава, че на практика предоставя невярна информация, която цели да заблуди избирателите между първия и втория тур? Благодаря.
Благодаря, уважаеми господин Вигенин. Господин Министър, заповядайте за дуплика.
Уважаема госпожо Председател, уважаеми господин Вигенин, дами и господа народни представители! Както казах, оперативната информация, и явна такава, която е постъпвала по отношение на лицата, е проверявана. Казах, че това е класифицирана информация и не може да бъде разкрита на този етап. По отношение на всички останали сигнали, постъпващи от медийното пространство, от конкретни податели, те съответно са проверявани. Тези, които са представлявали престъпление, са докладвани в съответните компетентни прокуратури, но това беше в рамките на отговора на първия въпрос от господин Кутев. Благодаря.
Благодаря, уважаеми господин Министър. Да благодарим на министър Маринов за участието в днешния парламентарен контрол. Преминаваме към въпросите към Десислава Танева – министър на земеделието, храните и горите. Първият въпрос е от народния представител Кристина Сидорова, относно Природен парк „Българка“. Заповядайте, госпожо Сидорова.
Уважаема госпожо Председател, уважаеми господин Министър, госпожо Министър, дами и господа народни представители! Природен парк „Българка“ е обявен за такъв през 2002 г. със заповед на министъра на околната среда и водите. Разположен в сърцето на Стара планина, идеята на създаването му е да опази масивите от стари букови гори, както и изворите на река Янтра и притоците ѝ в горната ѝ част. Тук се срещат 70% от всички видове лечебни растения в България. В парка се намира и Историческият комплекс „Шипка – Бузлуджа“. Почти цялата територия на Природен парк „Българка“ е включен и в „Натура 2000“. От създаването си до момента, това вече са 17 години, Паркът е реализирал редица проекти. Бил е бенефициент на Оперативна програма „Околна среда“, на Оперативна програма „Административен капацитет“, на Фламандската програма за сътрудничество. За съжаление обаче, през последните две години дейността на Природен парк „Българка“ е почти преустановена. Намален е щатът на Парка, а красивите сгради, където се помещава, в момента пустеят. Може да се види с просто око, когато се мине покрай Парка, че там дейност няма. Инициативите, които преди години бяха десетки, сега са единици. Не е ясно и кой ръководи Парка. В тази връзка въпросът ми към Вас е: какво се случи с Природен парк „Българка“? Каква е визията за неговото бъдеще? Какви са средствата, предвидени за неговото функциониране за следващата 2020 г.?
Благодаря Ви, уважаема госпожо Сидорова. Имате думата за отговор, госпожо Министър.
Уважаеми господин Председател, уважаема госпожо Сидорова, уважаеми колеги народни представители! Природен парк „Българка“ е обявен със заповед от 9 август 2002 г. на министъра на околната среда и водите с цел опазване, възстановяване и поддържане на буковите екосистеми и ландшафти, характерни за Централна Стара планина, флората, фауната и културно-историческото богатство на района и обхваща обща площ от 21 772,2 хектара. Проектът на план за управление на Природен парк „Българка“ е разработен по проект, финансиран от „Околна среда 2007 – 2013“, разгледан на второ заседание на Висшия експертен екологичен съвет на Министерството на околната среда и водите, проведено на 17 декември 2015 г. Решението на Съвета е планът да бъде внесен в Министерския съвет за приемане след отразяване на гласуваните от Съвета бележки. Проектът за план за управление с отразените бележки е внесен в Министерството на околната среда и водите през януари 2017 г., като до този момент не е стартирана процедурата за междуведомствено съгласуване. Въпреки липсата на утвърден план за управление Дирекцията на Природен парк „Българка“ изпълнява всички дейности, за които е създаден. През миналата година са организирани и проведени всички традиционни мероприятия и са отбелязани важните дати от природозащитния календар. По отношение дейностите по опазване на биологичното разнообразие през месец октомври тази година е проведен традиционен мониторинг на кафявата мечка в базата при село Поток, продължават дейностите по възстановяване и отглеждане на редки и застрашени от изчезване видове от флората и фауната. В помощ на хищните птици при възможност се извършват подхранвания и на изградената за целта площадка за грабливи птици в село Мръзеци, община Трявна. За гарантиране безопасността на туристите са обходени и маркирани всички екопътеки на парка, като са огледани маркировки, състояние на инфраструктурата и координати, които са засечени с GPS. Предстои осъществяването на нова съвместна инициатива със зоопарка в Габрово. Дирекцията на Парка ще бъде партньор в Стратегията за бъдещото развитие на зоопарка, като в него ще бъде обособен екологичен природозащитен образователен център, в който да се организират и провеждат природозащитни кампании, периодични, постоянни изложби, лекции, образователни дейности и занимания. Да, Вие сте права, че персоналът е изключително намален. Понастоящем Дирекцията на Парка се управлява от временно изпълняващ длъжността „Директор“ поради нуждата от дълго възстановяване на титуляра след прекарване на тежко заболяване. Въпреки малобройния екип на Дирекцията на Парка и ограничения бюджет, с който разполага парковата дирекция, се изпълняват съвестно заложените в Устройствения правилник дейности.
Благодаря, уважаема госпожо Министър. Желаете ли реплика, госпожо Сидорова? Заповядайте, имате думата.
Уважаеми господин Председател, госпожо Министър, дами и господа народни представители! Благодаря за отговора. Надявам се през 2020 г. да се активизира дейността на Парк „Българка“, защото наистина това беше един от природните паркове, които бяха емблема на защитените територии. През годините Парк „Българка“ показа как трябва да се работи – за съжаление, през последните две години това не се случва. Надявам се директорът, който претърпя тежко заболяване, да се възстанови и Министерството на околната среда и водите да направи необходимото Природен парк „Българка“ отново да заработи с пълния си капацитет. Относно общите мероприятия със Зоопарк – Габрово, малко ми е странно това, защото зоопаркът е с отнет лиценз и повече от половин година той не функционира. Надявам се добрите намерения да не останат само на хартия, а да се случат за в бъдеще. Благодаря Ви.
Благодаря, уважаема госпожо Сидорова. Преминаваме към следващия въпрос от народния представител Александър Мацурев относно опазване на пчелните семейства. Имате думата, господин Мацурев.
Благодаря Ви, уважаеми господин Председател. Уважаеми госпожи и господа народни представители! Уважаема госпожо Министър, моят въпрос е относно опазване на пчелните семейства. През настоящата година постъпиха множество сигнали и оплаквания във връзка с отравяне на пчелни семейства и неспазване на разпоредбите на Наредбата за опазването на пчелите и пчелните семейства от отравяне. В тази връзка е важно да споделите какви действия предприе Министерството на земеделието, храните и горите като принципал за опазване и съхранение на пчелната популация? Какви мерки за опазване на пчелните семейства предприе Министерството на земеделието, храните и горите през настоящата и какви мерки ще предприеме през следващите години? Благодаря Ви.
Благодаря, уважаеми господин Мацурев. Имате думата за отговор, госпожо Министър.
Уважаеми господин Председател, господин Мацурев, дами и господа народни представители! С цел да се гарантират мерките за опазване на пчелите и пчелните семейства от отравяне и реда за пробовземане от пчели, растения и растителни продукти със заповед на директора на БАБХ е утвърдена стандартна оперативна процедура за установяване на причините за подмор на пчели и съставяне на актове за установяване на административни нарушения по Закона за защита на растенията и Закона за пчеларството. Създадена е работна група и към момента продължават обсъжданията за изменение и допълнение на Наредба 13 от 2016 г., като се предвижда забрана за използване на продукти за растителна защита със знак SPe8, който означава „опасно за пчели“, през светлата част на денонощието. Предвижда се също така земеделските стопани, ползващи продукти за растителна защита, да са преминали съответно обучение и да ползват консултанти преди употребата им. Важно е да се посочи, че последната дерогация от страна на Република България относно забраната за използване на неоникотиноиди, водещи до повишена смъртност на пчелните семейства, е от 2017 г. През 2018 г. и 2019 г. тези продукти не са използвани. С цел осигуряване на информираност и прозрачност на сайта на БАБХ има публикуван регистър на издадените разрешения за прилагане на продукти за растителна защита чрез въздушно пръскане, както и списък на разрешените за пускане на пазара и употреба продукти за растителна защита по съдържащи се в тях активни вещества. В допълнение има публикуван списък на разрешените за употреба инсектициди, където в отделна колона със знак SPe8 са означени всички опасни за пчелите продукти, които изискват и допълнително внимание при употреба. Предприети са стъпки за по-лесна регистрация на биопестицидите и всички щадящи пчелите продукти за растителна защита, тъй като стандартната процедура по регистрация на нов продукт е дълга и скъпа. Считано от 15 март 2020 г. в областните дирекции по безопасност на храните ще има дежурни инспектори, включително в почивните дни, които ще са на разположение при сигнали за нерегламентирани третирания с продукти за растителна защита. Предприети са мерки за внедряване на електронна платформа за оповестяване на предстоящи третирания на земеделските площи с продукти за растителна защита, което е едно от основните искания на пчеларите. По този начин ще се подпомогне и официалният контрол във връзка със спазване изискванията на Наредба 13 от 2016 г. По отношение на нелегалния внос в страната на продукти за растителна защита Министерството работи съвместно с останалите страни членки, в това число и Европол, като в периода от 15 януари до края на май се извършват съвместни проверки със служители на НСБОП, Гранична полиция, МВР. Предприети са законодателни инициативи, които да залегнат в Наказателния кодекс, така че да се криминализира незаконният внос и продажбата на ПРЗ – продукти за растителна защита. Оборудвана е държавна лаборатория, в която да се изследват проби от умрели пчели за наличие на остатъци от пестициди. В момента текат процедури по акредитация на лабораторията в Българска служба по акредитация. 2020 г. е обявена за Година на растителната защита. В рамките на предвидените мероприятия е планирано да се осигури допълнителна информация за възможностите за употреба на щадящите пчелите продукти. С цел осигуряване на разнообразна паша за пчелните семейства в Индикативния график на Програмата за развитие на селските райони за 2020 г. по горските мерки е предвидено залесяване на 23 000 декара само с медоносни видове. Не на последно място, отчитайки състоянието на пчелните семейства у нас през 2019 г., на земеделските стопани, отглеждащи пчели, беше предоставено трикратно подпомагане под формата на държавна помощ от типа де минимис, като бяха осигурени финансови средства в размер на общо 8 млн. 600 хил. лв., а на практика всяко от тях получи с близо 20% по-високо подпомагане по тази линия, отколкото предходната година.
Благодаря, уважаема госпожо Танева. Желаете ли думата за реплика? Заповядайте, господин Мацурев.
Благодаря, уважаеми господин Председател. Уважаеми народни представители! Уважаема госпожо Министър, аз искам да благодаря най-напред за изчерпателния отговор, който дадохте. Наистина това е много, което правите като министър, както и Вашият екип, за опазването на пчелните семейства. Благодаря Ви за отговора и се надявам към всичко това, което правите, да има и по-сериозен контрол, за да може да продължава развитието на пчеларството и пчелите да имат по-голяма популация. Благодаря Ви.
Благодаря, уважаеми господин Мацурев. Преминаваме към следващия въпрос, последен за днес – от Ирена Димова, относно тригодишната пчеларска програма – нови аспекти и възможности. Заповядайте, госпожо Димова.
Благодаря, уважаеми господин Председател. Уважаеми дами и господа народни представители, уважаема госпожо Министър! Моят въпрос е относно тригодишната пчеларска програма и новите аспекти и възможности. Уважаема госпожо Министър, уважаеми народни представители! Всички ние знаем, че България използва европейски инструмент за подпомагане на пчеларите и предоставя подпомагане в тази връзка. Важно е обаче такава подкрепа да има и към неправителствените организации, които са много на брой в сектора, и по този начин ще се даде възможност да обхване и включване на повече пчелари в организации, като това би било първа крачка към обединение на сектора. В тази връзка, уважаема госпожо Министър, много бих искала да ни запознаете с новите аспекти и възможности относно тригодишната пчеларска програма. Благодаря Ви.
Благодаря Ви, госпожо Димова. Имате думата за отговор, госпожо Министър.
Уважаеми господин Председател, госпожо Димова, уважаеми колеги, дами и господа народни представители! Националната програма по пчеларство за новия период 2020 – 2022 г. е разработена с широкото и активно участие на браншовите организации в пчеларския сектор. Тя е одобрена с Решение 2019-974 на Комисията от средата на тази година за одобряване на националните програми. За изпълнението ѝ е определен общ бюджет за трите години от прилагането ѝ в размер на 19 млн. 199 хил. 412 лв., 50% европейски и 50% национални средства, който бюджет надвишава с 35% този за предходния тригодишен период. Това е една нова по своя характер програма, чрез която се поставя акцент на пчеларските сдружения и организации на производители на пчелен мед и пчелни продукти с цел преодоляване на раздробеността и съществуващото разделение в сектора към настоящия момент. Тези неправителствени организации ще бъдат ползватели на помощта в по-голяма част от мерките и дейностите, което е новост спрямо предходния период и е важно за пчеларите в България. Помощ за пчеларските организации е предвидена по мярка А – „Техническа помощ за пчелари и сдружения на пчелари“, в която за първи път се финансират разходи за обмен на знания и добри технологични практики при отглеждане на пчелните семейства, както и провеждането на пазари, на които ще се предлагат пчелни продукти от местни пчелари. Особено внимание отделям на тази мярка, защото това е дейност, за която браншовите пчеларски организации винаги са настоявали да получават подпомагане, сега ще могат да се възползват от мярка А. Специално внимание се отделя за две нови дейности по мярка Б – „Борба срещу вароатозата“, свързани с проучване на наличие на резистентност на причинителя на вароатозата към финансираните от програмата ветеринарномедицински продукти, както и за наличие на заболяването на нозематоза и разпространението на територията на страната, където отново бенефициенти по дейностите са пчеларски сдружения. По отношение на мярка В – „Рационализиране на подвижното пчеларство“, за първи път ще се финансират разходи за придвижване на пчелните семейства по време на медосбор. Целта е по-ефективно използване на цъфтящата растителност, което ще осигури разнообразна пчелна паша, както и запазване на биоразнообразието. Нова дейност е включена в мярка Г – „Мерки за подпомагане на лабораториите за анализ на пчелните продукти“, с цел да се подпомогнат пчеларите да продават по-лесно своите продукти и да увеличат тяхната стойност. Чрез осигуряване на средства за изследване на хранителните запаси – мед, прашец на пчелните семейства, за остатъчни количества вещества от пестициди над пределните норми ще се установи качеството на хранителните запаси като част от факторите за доброто презимуване на семействата. Тук отново бенефициенти са пчеларските сдружения – обръщам внимание. Важно място заема и мярка Е, чрез която ще се финансират приложни изследователски програми в областта на пчеларството. Като тази част от мярката е мониторингът на остатъци от пестициди в пчели от райони с интензивно земеделие. Той ще помогне при решаване на проблемите, свързани с евентуално хронично отравяне на пчелните семейства, което е честа предпоставка за отслабване на имунитета им и с последващо влошаване на здравословното състояние. За допълнително улеснение на одобрените за подпомагане пчелари, които не разполагат със собствени средства за изпълнение на инвестиционните си намерения, Държавен фонд „Земеделие“ прилага схема за кредитиране със средства на Фонда. Облекчените условия на схемата за кредитиране позволяват на бенефициентите по Националната програма по пчеларство да получат предварително финансов ресурс за реализиране на одобрените им проекти за част от мерките. По четири от мерките са включени нови дейности, в това число темата, свързана с мониторинг на остатъците от допустими пестициди в пчели, кандидати са сдружения на пчелари, регистрирани по Закона за юридическите лица с нестопанска цел в обществена полза. По част от тях могат да кандидатстват и групи или организации на производители на пчелен мед и пчелни продукти, признати по реда на Наредба № 12 от 2015 г. С цел поддържане на добра комуникация в бранша на 16 декември тази година беше проведено поредно заседание на Съвета по пчеларство. На него се дискутираха теми, свързани с мястото на пчеларството в Стратегическия план за новата обща селскостопанска политика и възможности за неговото подпомагане. Надявам се, че новата програма ще даде по-големи възможности на сдруженията за подкрепа на тяхното производство.
Благодаря, уважаема госпожо Министър. Желаете ли да похвалите министъра, госпожо Димова? Заповядайте.
Благодаря, уважаеми господин Председател. Уважаеми колеги! Уважаема госпожо Министър, благодаря за изчерпателния и обширен отговор. Искрено се надявам, че пчеларите ще се възползват от новите възможности и аспекти в тази тригодишна програма, защото пчеларството, както всички знаем, е важен сектор не само за всички нас, но най-вече и за здравето. Затова Ви благодаря и се надявам, че комуникацията и разбирането към тях ще бъде още по-усилена и всички пчелари ще се възползват от предоставените възможности. Благодаря Ви.
Благодаря, уважаема госпожо Димова. За дуплика предполагам, че не желаете да вземете отново думата. Това беше и последното Ваше участие в парламентарния контрол през тази година. Благодаря Ви. [[Реплики от министър Десислава Танева.]] Най-вероятно, ако не най-много, поне с най-много време в парламентарния контрол. Сега, преди да закрия заседанието, трябва да направя и съобщенията за парламентарния контрол за утре – 20 декември: 1. Министърът на регионалното развитие и благоустройството Петя Аврамова ще отговори на един въпрос от народния представител Анастас Попдимитров. 2. Министърът на околната среда и водите Нено Димов ще отговори на седем въпроса от народните представители Георги Гьоков, Георги Стоилов, Светла Бъчварова, Добрин Данев, Надя Клисурска, Михаил Христов, Александър Мацурев, Десислава Тодорова и Елена Пешева. 3. Министърът на правосъдието Данаил Кирилов ще отговори на един въпрос от народния представител Крум Зарков. 4. Министърът на енергетиката Теменужка Петкова ще отговори на един въпрос от народния представител Иво Христов. На основание чл. 96, ал. 3 и чл. 99, ал. 2 от Правилника за организацията и дейността на Народното събрание, отлагане на отговори със седем дни са поискали: - заместник министър-председателят Томислав Дончев на един въпрос с писмен отговор от народния представител Надя Клисурска; - министърът на младежта и спорта Красен Кралев на един въпрос от народните представители Александър Симов и Николай Цонков; - министърът на финансите Владислав Горанов на едно питане от народните представители Николай Цонков и Антон Кутев, и на един въпрос с писмен отговор от народния представител Явор Божанков; - министърът на транспорта, информационните технологии и съобщенията Росен Желязков на един въпрос от Румен Гечев; - министърът на образованието и науката Красимир Вълчев на един въпрос от народния представител Димитър Георгиев и едно питане от народния представител Иво Христов; - министърът на енергетиката Теменужка Петкова на един въпрос от народния представител Красен Кръстев; - министърът на културата Боил Банов на един въпрос от народния представител Павел Шопов; - министърът на здравеопазването Кирил Ананиев на четири въпроса с писмен отговор от народните представители Георги Гьоков и Манол Генов, Надя Клисурска, Георги Стоилов и Иван Иванов – два въпроса от тях двамата. Поради отсъствие по уважителни причини на народни представители се отлагат отговори на техни въпроси и питания, определени за 19 и 20 декември тази година, както следва: - един въпрос от народния представител Теодора Халачева към заместник министър-председателя по икономическата и демографската политика Марияна Николова; - един въпрос от народния представител Джевдет Чакъров към министъра на труда и социалната политика Деница Сачева; - един въпрос и две питания от народния представител Дора Янкова към министъра на регионалното развитие и благоустройството Петя Аврамова; към министъра на транспорта, информационните технологии и съобщенията Росен Желязков – едно питане; и към министъра на здравеопазването Кирил Ананиев – едно питане. Поради отсъствие по болест в заседанието за парламентарен контрол няма да участва заместник министър-председателят по обществения ред и сигурността и министър на отбраната Красимир Каракачанов. Следващото заседание е утре, 20 декември, от 9,00 ч. Закривам заседанието.